
Două săptămâni mai târziu, n-a mai râs, când Fiara i-a comunicat să 
plece de la bordel şi să facă tot ce-i spune Iuri. 

lar Iuri îi spune să închirieze un birou în San Pedro Norte. Clădirea 
Palomas. Un spaţiu închis, fără ferestre, doar cu două încăperi. Un birou, un 
scaun, pereţi fără nimic pe ei. 

Iuri îl aşază pe Ruben pe scaun şi îl propteşte în faţa unui laptop, ca să se 
distreze. 

— Ce să fac? 

— Nu ştiu. Nimic. 

— ŞI dacă sună cineva? întreabă arătând telefonul. 

— Răspunzi. 

— ŞI ce spun? 

— Că e greşeală. 

Ruben se freacă pe gât, îşi aprinde o țigară. 

— ŞI cu cât o să mă plăteşti pentru asta? 

Iuri îi spune. 

E de cinci ori mai mult decât câştiga la bordel. 

Aşa că Ruben e acum angajatul lui Iuri. 

Cea mai mare parte a programului de lucru şi-o petrece pe scaunul din 
biroul lui. Se joacă Tetris, se uită la videoclipuri interesante pe YouTube. E 
fascinat de un jongler coreean care face trucuri dezbrăcat — de exemplu, ia 
faţa de masă de pe o masă apucând pânza cu fesele. 

— Aş putea să stau acasă. 

— Trebuie să fii aici, în caz că am nevoie de tine, răspunde Iuri. 

Şi e adevărat că Iuri apare aproape în fiecare zi cu câte o servietă, hârtii 
sub braţ sau cu un notar. Îl pune să semneze aici, aici şi aici. Ruben 
semnează. Toată săptămâna semnează. Documente cu ştampile albastre, în 
dosare albastre. Cecuri, împrumuturi, cereri. Autorizaţii, registre, 


transferuri. Contracte. Ordine. Împuterniciri. Declaraţii. 

Şi acte. Multe, foarte multe acte. În unele zile, chiar şi treizeci. 

Ruben a deprins arta de a semna fără să se uite. La propriu. Continuă să 
joace Tetris cu mâna stângă, în timp ce urcă şi coboară mâna dreaptă. Iuri îi 
pune în față hârtia respectivă şi zice „aşa”. Ruben semnează, notarul 
autentifică, Ruben ridică mâna şi o ia de la capăt. Toate astea, fără să-şi ia 
ochii de la ecran. 

Piesă galbenă, act, piesă albastră, cec. 

Ruben visează să doboare recordul mondial de 4988 de linii. 
Deocamdată e la jumătate. 

— Ar fi mai uşor dacă nu m-ai pune să semnez atât, protestează el. 

— Nu te plânge. Precis eşti omul care administrează cele mai multe 
firme din lume. Sau poate din Europa, nu ştiu. 

— Câte? întreabă Ruben, vag interesat. 

Iuri face un calcul rapid. 

— Ceva mai mult de şapte mii. 

— Sunt un magnat, spune Ruben, umflându-se în pene. Ca Ramon Ortiz 
sau Donald Trump. 

— Sigur, Ruben. 

Iuri îi dă două palme pe umăr şi se duce să pună bine hârtiile. În capătul 
biroului e o încăpere cu pereţi din sticlă. Înăuntru, fişete enorme şi un 
computer. Doar Iuri intră acolo, doar el are cheia. 

Acum, luri e mort. 

Ruben a fost la înmormântare, ca toată lumea. A recepționat foarte clar 
mesajul lui Aslan Orlov. Circulă zvonuri ciudate în legătură cu moartea lui 
Iuri şi despre asasina pe care ar fi chemat-o ca să se ocupe de femeie. Deşi 
pe el nu-l privesc toate astea. El este loial faţă de Bratvá, aşa că nimeni nu 
se poate atinge de el. 

De aceea continuă să vină în fiecare zi. 

Fiindcă e slujba lui. 

Nu ştie prea bine ce slujbă are acum, când nu mai vine nimeni zi de zi 
să-i aducă hârtii la semnat, dar puterea obişnuinței e mare. Acasă s-ar 
plictisi, nu are cu cine să vorbească. 

În plus, are Tetrisul. 

Aşa că vine, mişcă mouse-ul computerului ca să-l pornească şi continuă 
jocul pe care l-a lăsat în aşteptare în ziua precedentă. Are o mie două sute 
de linii şi nu a făcut decât o mică greşeală într-un colţ — afurisitele de piese 


roşii, niciodată nu ai cum să le aşezi —, deci e încrezător că poate recupera. 
Cineva bate la uşă. 
Ruben nu-i dă atenție. Aici nu vine nimeni niciodată. 
Bătăile continuă cu insistenţă. 

— Un avizier — 


Palomas Building e departe de centru. Este una dintre relicvele 
minunaţilor ani 1990. O epocă în care mafioții nu veneau din stepele Rusiei, 
ci din cele din Soria. O epocă în care nu se ascundeau, ci făceau campanie 
pentru primărie pe prima pagină a publicaţiilor As şi Marca. O epocă în care 
câştigau şi construiau fără niciun control. Peste treizeci de mii de locuințe 
ilegale, zeci de clădiri construite fără alt scop în afară de jaf. Aproape toate 
supraviețuiesc, în pofida nenumăratelor sentinţe judecătoreşti care dictează 
demolarea lor. Unele dintre ele, aşa cum e Palomas Building, abandonate în 
plata Domnului de un om de afaceri fără scrupule. 

Nu are portar. Trei sferturi din birouri sunt neocupate. Cel puţin, conform 
avizierului de la intrare, într-o indescifrabilă imitație de bronz. 

— Asta e firma lui Ustyan. Servicii pentru antreprenori S.R.L. Etajul opt, 
poarta B, arată Antonia când găseşte indicatorul pe care îl caută. 

— Or fi ei mafioţi, dar au simţul umorului, răspunde Jon. 

— Creează firme de la zero şi le ajută să se pună pe picioare. Descrierea 
e corectă din punct de vedere tehnic, spune Antonia apăsând butonul 
liftului. 

Jon oftează. Teatral. 

— Crezi că o să poți vreodată să râzi fără să fie nevoie să-ți explic o 
glumă? Măcar o dată. 

— Posibil. Tu primul, spune ea, lăsându-l să intre în lift. 

— O gleznă — 


Ruben înjură, se ridică, se duce la uşa biroului. O deschide enervat. 

— Alo, ați... 

Un zid alb, o strălucire, puțină amețeală. Ruben nu ştie cum s-o 
denumească, doar că acum se află pe jos, ținându-se de nas. 

Pumnul i l-a spart, făcând să ţâşnească un şuvoi de sânge, care i se 
scurge printre degete şi se varsă pe jos. Lipicios, dens. Ruben îşi priveşte 
neîncrezător mâinile acoperite de roşu. 

E un bărbat mărunţel, sperios. Calităţi care aduc beneficii unui hoţ de 
buzunare. Care nu împiedică cine ştie ce activitatea unui administrator de 
bordel, dacă acesta are la îndemână nişte tipi vânjoşi. Dar care îngreunează 
mult apărarea unui intermediar care stă de şase ani pe un scaun, când acei 
tipi vânjoşi i se înfiinţează la uşă. 

Ruben îi cunoaşte. Fraţii Fomin. Doi georgieni împuțiți. Ambii sunt 
masivi, duri. Copaci cu haine. Raşi în cap şi cu braţele tatuate. O amintire a 
perioadei petrecute în armată. 

Nu doar atât au adus cu ei. S-au mai ales şi cu cunoştinţe valoroase. De 
exemplu, cum să apeşi pe un os până îl rupi. Asta fac acum, aplecându-se 
peste Ruben. Unul îl percheziționează, celălalt îl calcă insistent pe gleznă. 

Intermediarul e atât de derutat, încât durează ceva până îşi aminteşte să 
tipe. 

Primul strigăt urmează după trosnetul perineului spărgându-se. Surd, 
dezagreabil. Ca zgomotul pe care îl scoate bățul unei înghețate Magnum 
când îl rupi în două înainte de a-l băga scârbit în ambalajul de aluminiu. 

Ruben ţipă. Durerea e ascuțită, pătrunzătoare, dar o simte departe de 
propriul trup, de parcă i s-ar întâmpla altcuiva. Ruben ţipă de uimire. Cu 
doar câteva secunde în urmă, el stătea liniştit, jucându-se pe monitorul 
computerului şi cu mai mulți bani în bancă decât ar putea cheltui într-o 
viaţă. 

— Ce faceţi? Ce faceţi? întreabă, de parcă n-ar fi fost clar. 

lar apoi adaugă, fiindcă nu se poate abtine, fiindcă orice om care a fost 
vreodată în situația lui a simţit nevoia să spună asta: 

— Dar voi ştiţi cine sunt eu? 

— Normal, zice unul din cei doi Fomin. Cel mai tânăr. 


Ruben crede că îl cheamă Vadim. Sau Kolia. 

— Trebuie să vorbesc cu Orlov. Trebuie să vorbesc cu Orlov, spune 
Ruben, încercând să se ridice, să se întoarcă la biroul lui. 

Alunecă pe glezna ruptă, cade, alege să se târască. 

Unul din atacatori i-o ia înainte, se duce la birou, ia telefonul mobil al lui 
Ruben şi îl bagă în buzunar. Sigur că intermediarul nu vede, pentru că încă e 
cu faţa în jos. 

— Trebuie să vorbesc cu Orlov, insistă Ruben, adresându-se picioarelor 
care trec prin fața lui. 

Unul din acele picioare 1 se adresează, la rândul lui, obrazului său drept, 
de care se izbeşte cu viteză. Trosnetul şi durerea nu-l lasă să audă cum 
celălalt Fomin — Vadim sau poate Kolia — smulge uşa fişetului lui Iuri. 

Ruben îşi pierde cunoştinţa pentru câteva clipe. Dar, când îşi revine, 
pune aceeaşi placă. Singura de care e în stare să se agaţe în acest moment. 
Am mai spus că Ruben Ustyan e un om fără imaginaţie. 

— Vă rog. Lăsaţi-mă să vorbesc cu Orlov. 

Perseverenţa lui Ruben îşi obține premiul când unul din cei doi Fomin 
încetează să se mai fâțâie, formează un număr de telefon şi pune casca 
aproape de gura lui Ruben. 

— Aţi terminat? întreabă Orlov repezit. 

— Aslan. Aslan, eu sunt. 

Vocea Fiarei se schimbă când aude cine e la celălalt capăt al firului. 
Redevine liniştită. Resemnată. 

— Ah, salut, Ruben. 

Ruben scoate o gâfâială bucuroasă şi uşurată când îl aude de partea 
cealaltă pe vor. În sfârşit, poate lămuri neînţelegerea asta. 

— Aslan, fraţii Fomin sunt aici. 

— Eu i-am trimis. 

Intermediarul simte o umezeală pe ceafă, pe antebraţe, pe spate. Simte un 
miros pătrunzător, chiar şi cu nasul spart, din care continuă să curgă picături 
mari, acum mai dense şi intermitente. Reuşeşte să se întoarcă suficient cât 
să îl vadă pe Kolia — e aproape sigur că e el — cum îl stropeşte cu conţinutul 
unei cutii metalice. 

— Spune-le să nu-mi facă rău. Eu nu am făcut nimic. 

— Ştiu. Dar ai văzut aseară ştirile despre container. 

— Ce ştiri? întreabă Ruben stupefiat. 

Orlov hohoteşte. 


— Pe bune, Ruben, îmi pare rău să te pierd. E greu să găseşti prostovani 
la fel de utili ca tine. Dar nu trebuie să rămână indicii la voia întâmplării, 
spune înainte de a închide. 

Kola ia telefonul mobil, se aşază pe spinarea lui Ruben, îl ia de gât şi 
începe să-i izbească scăfârha de podea. Calm. E o metodă excelentă dacă nu 
te grăbeşti, ca şi cum ai lovi un ou de marginea unei tigăi. Mai devreme sau 
mai târziu, coaja tot se sparge. 

Intermediarul îşi pierde cunoştinţa între a treia şi a patra lovitură. 

Când şi-o recapătă, e doar întuneric. Crede că a orbit, dar atunci apar 
flăcările. 

Iar apoi, urletele. 

— Puțin fum — 


— Am dovezi pentru ceea ce spun. Nu te-ai prins nici la bancul cu 
motanul, insistă Jon, apăsând butonul pentru etajul opt. 

— S-a urcat în copac. E un cod pe care el şi prietenul lui l-au convenit ca 
să atenueze şocul emoțional produs de o veste proastă. Normal că m-am 
prins. 

Inspectorul Gutierrez îşi dă ochii peste cap. E inutil. 

Complet rezistentă la umor. 

Apasă din nou butonul pentru etajul opt, poate face liftul să meargă mai 
repede. La difuzor se aude o versiune a melodiei Despacito. Jon e convins 
că iadul trebuie să fie un loc mai primitor decât ăsta. 

— Ar trebui să avem şi noi codul nostru, spune Antonia. 

— Pentru ce? 

— Ca să ne anunțăm când e un pericol, ceva de genul ăsta. Un cuvânt- 
cheie. „Camee papale”, de exemplu. Dacă unul din noi spune... 

Jon ridică mâna ca să o întrerupă, îşi duce degetul la buze. 

— Ai auzit? 

Antonia clatină din cap. Dar Jon ştie ce a auzit. Un strigăt. Şi un zgomot 
surd, ca un sac de optzeci şi cinci de kilograme umplut cu carne şi oase, 
căzând de la aproximativ şaptezeci de centimetri. Ca să dăm un exemplu. Şi 
mai e ceva. 

Chiar înainte de a se deschide uşile, a simțit miros de ars. De hârtie, de 
plastic, de carne friptă. De grătar de trezorier al unui partid politic. 

Ding. 

Holul e complet în întuneric şi doar lumina slabă care pătrunde din lift 
luminează vălătucii de fum care plutesc la înălțime medie şi invadează 
cabina liftului. 

Jon scoate lanterna din buzunar. 

La dreapta lui e o uşă, de la biroul A. Închisă. La capătul holului, uşa de 
la biroul B. Deschisă. 

Ghiceşte de unde provine fumul. 

— Anunţă-i pe doamna comisar şi pe Belgrano, spune Jon încet, scoțând 
pistolul. 

Nu era nevoie, degetele Antoniei deja zboară pe tastatură. Mesajul pleacă 


înainte ca Jon să termine de vorbit. 

— Ce facem? 

Jon arată spre tavan. Lustra e smulsă, cablurile atârnă, becul e spart, pe 
Jos. 

Cine a vrut întuneric l-a obținut. 

— Camee papale, spune Jon, mergând spre uşă. 

Cu lanterna în mâna stângă, ținută ca un pumnal. Cu mâna dreaptă 
sprijinită de antebraţul opus, îndreptată în faţă. 

— Nu merge aşa, spune Antonia. 

— Ştiu. Stai în spatele meu. 

Inspectorul Gutiérrez îşi aminteşte foarte clar ce s-a întâmplat ultima 
dată când i-a spus asta Antoniei Scott. Un Porsche Cayenne a apărut din 
neant, a fost la un pas să-i facă terci şi a început o urmărire brutală, din care 
au scăpat vii ca prin minune. 

Jon simte o furnicătură ciudată pe cap. O mulţime de insecte plimbându- 
i-se între craniu şi păr. Care se vânzolesc doar când ceva urmează să nu iasă 
bine. 

Respiră uşor, pe gură. Fumul nu e gros, începe să se împrăştie. Indiferent 
ce l-ar fi provocat, e pe punctul de a se stinge. 

Jon Gutierrez nu crede în coincidenţe. Nu crede că e posibil să 
izbucnească accidental un incendiu în firma pe care urmau să o viziteze, 
chiar cu câteva clipe înainte să apară ei. Nu crede nici că intrarea într-un 
spaţiu întunecat, potențial ostil, fluturând singura lumină existentă, este cea 
mai eficientă metodă de a-l prinde pe duşman. Mai degrabă e ca şi cum ţi-ai 
tatua o ţintă pe tâmplă. E conştient şi de faptul că, spre deosebire de 
infractorii obişnuiţi, mafia rusă are acces la arme scurte. Inclusiv la puşti de 
asalt. Care, dacă te iau în vizor, te rezolvă instantaneu. 

Aşa că Jon păşeşte pe uşa firmei Servicii pentru antreprenori S.R.L, cu 
ceea ce în argou polițienesc poartă denumirea tehnică „ouă în gât”. 

— Rămâi afară, îi ordonă Antoniei. 

Fasciculul de lumină al lanterne se plimbă prin încăpere exact aşa cum l- 
au învăţat la academie. Colţul stâng, colţul drept, alt colţ, în spatele uşii. 
Nimeni. 

Un birou gol, un scaun. În partea cealaltă a biroului, ceea ce pare a fi un 
al doilea birou. O uşă. În deschizătură, un corp. Negricios, fumegând. 

— Fir-ar al dracului! 

Înjurătura funcţionează ca o vrajă de invocare. Una ce s-ar putea 


materializa în cuvintele magice care fac să apară lucruri din neant. 
Abracadabra, Dracarys, fir-ar al dracului. Antonia apare din spatele 
protecției oferite de bustul lui Jon, vede corpul de pe jos şi se năpusteşte 
asupra lui. 

— Potoleşte-te, femeie. E la fel toată ziua, o previne Jon. 

Mai trebuie să verifice încăperea din spate. 

Trece peste trup. Umărul înainte, pistolul îndreptat în jos, cercetează iar 
cele patru colţuri. 

Colţul stâng, colțul drept, alt colț, în spatele uşii. Nimeni. 

Doar rămăşiţele pe ducă ale unui foc de tabără făcut în mijlocul 
încăperii. Resturi de polimeri topiți, miros de kerosen şi de plastic ars, care 
face aerul irespirabil. 

Alte două trupuri pe jos. Jon verifică pulsul unuia din ele. Sau mai 
degrabă absenţa pulsului. La al doilea nu e nevoie, cuțitul împlântat în ochi 
face ca verificarea să fie inutilă. 

— Trăieşte? întreabă Jon, îndreptând lanterna spre Antonia. 

— Două secunde — 


Antonia, în genunchi lângă trupul fumegând, îşi dă seama că încă respiră. 
Se întoarce spre Jon ca să-l anunţe, dar nu mai apucă. Aude un zgomot 
metalic, un clanc stins. Ca atunci când împingi la loc un sertar laminat. Un 
chip pare să răsară de niciunde, plutind alături de faţa lui Jon. Un braţ îl ţine 
de gât. 

Lanterna cade pe Jos, se rostogoleşte, se stinge cu un pocnet. 

Acum, întunericul e deplin. 

Antonia, de-a buşilea, începe să pipăie podeaua în căutarea lanternei, în 
timp ce bezna din faţa ei pare să prindă viaţă, să se populeze cu năluci 
amenințătoare. 

O grohăitură sălbatică. 

O frecare de trupuri, de țesătură pe piele. 

O lovitură. Metalică. 

Vacarm. 

O clipă de incertitudine, linişte. 

Deplasarea aerului încărcat din birou când un trup cade pe jos. 

O gâfâială. 

Un pas. 

Încă un pas. 

În sfârşit, degetele Antoniei apucă lanterna, din capătul cu bec. 

Nu sunt singurele. Lumina se aprinde, luminând palma Antoniei cu o 
strălucire roşiatică şi fantasmagorică. 

— Dă drumul, spune o voce de femeie. 

Antonia desface degetele, dând drumul lanternei. 

În clipa în care lumina i se reflectă pe tricoul alb, vede chipul femeii, cu 
ochi duri şi ascuţiţi, care taie întunericul în două. 

Apoi, aceasta se dă înapoi, îndreptând lanterna spre ochii Antoniei, care 
se îndreaptă până ajunge să stea în genunchi. 

Un pistol apare în zona luminată. Ţeava e la mai puţin de şase centimetri 
de fruntea Antoniei. 

Ea mijeşte ochii. 

Un Makarov de nouă milimetri. 

— Cine? întreabă femeia. 


Rosteşte întrebarea pe un ton care nu lasă loc de îndoieli. Răspunzi sau te 
omor. Dar nu e prima dată când Antonia priveşte de aproape ţeava unei 
arme. Nu e nici prima, nici a zecea. Nici ea nu are îndoieli. Nu trebuie să 
arăţi niciodată că te temi, nu trebuie niciodată să cedez. 

— Tu cine eşti? răspunde la rândul ei. 

Teava pistolului se apropie până îi atinge faţa, deşi Antonia nu se mişcă, 
în afară de o clpire frenetică, în timp ce încearcă să hotărască ce să facă. 

— Cine? repetă femeia. 

Degetul se arcuieşte pe trăgaci. Mai are puţin şi apasă. Are la dispoziție 
doar două secunde. 

Pentru unii oameni, două secunde pot fi o perioadă infimă. 

Nu şi pentru Antonia Scott. 

În două secunde, evaluează trei posibile reacţii fizice, mai precis: 


— Să se rostogolească. 
— Să se ridice de pe jos. 
— Să încerce să ia pistolul. 


Le respinge. Orice încercare de a o ataca neînarmată e sortită eşecului. 
Suspecta tocmai a omorât doi bărbați masivi şi l-a lăsat lat — Antonia îi aude 
respirația — pe altul şi mai masiv. Nu că ar fi gras. 

Încearcă să calculeze în gând timpul de reacţie al Poliţiei Naţionale în 
această zonă îndepărtată. Revede cu memoria ei fotografică pagina din 
dosar pentru misiunea pe care a pregătit-o Mentor. Pot fi cel mult cinci 
minute. Câte au trecut de când a sunat? Trei minute şi jumătate, cu o marjă 
de eroare de zece secunde. 

Singura ei soluție e să tragă de timp. Să rămână în viaţă până când ajung 
el. Ceea ce Mentor numeşte „tactica DDP”. Derutează. Distrage atenția. 
Iscodeşte. 

— Eu nu aş trage, spune Antonia. Ar fi o mare greşeală. 

Femeia stinge lanterna, readucând întunericul, greu şi dens. 

E deşteaptă. Nu vrea să mă uit la ea. 

— Eu nu vorbeşte foarte bine spaniolă, spune femeia. 

— Nici rusa mea nu e perfectă, răspunde Antonia în rusă, cu un 
impecabil accent de Moscova. 

Vocea se îndulceşte, devine chiar caldă când încep amândouă să 
vorbească în rusă. 


— Eşti polițistă? 

— Cam aşa ceva. Colegii mei trebuie să sosească. 

Ca şi cum Universul ar fi aşteptat semnalul ei, chiar în acel moment 
încep să se audă în depărtare sirenele poliției. 

— N-am înţeles niciodată când se întâmplă asta în filme. Vocea din 
întuneric răsună acum mai spre partea dreaptă a Antoniei. Îl are pe 
protagonist la cheremul său. Se aud sirenele şi omul rău pleacă. Tot atât 
durează şi să apeşi pe trăgaci, şi să nu apeşi. 

Antonia zâmbeşte în faţa logicii incontestabile. 

— Asta o să faci? O să ne omori? 

Se aude un zgomot de pantofi pe podea, se simte un val de aer. Brusc, 
vocea femeii se aude lângă urechea ei stângă. Vocea pronunţă silabele în 
rusă cu o suavitate dezarmantă. 

Chiar în spatele ei. 

— Ai noroc, polițista. Azi nu sunteţi în meniu. 

Antonia tresare surprinsă. 

Până să-şi revină, în spatele ei nu mai e decât întunericul. 

A plecat. 

Se ridică în picioare, scoate telefonul din geacă şi aprinde lanterna. Jon e 
în capătul celălalt al încăperii, trântit pe Jos, cu faţa în sus, leşinat. Antonia 
îngenunchează lângă el, cu o mână îl ciupeşte de porțiunea de piele dintre 
degetul mare şi arătător şi cu cealaltă mână îl apasă cu putere sub nas. 

Jon îşi recapătă cunoştinţa cu un urlet de durere. Are buza de jos spartă şi 
un firicel de sânge 1 se prelinge pe barbă. 

— Ce faci? 

— Recuperare prin stimulare senzorială. 

— Doare rău. 

— Asta e şi ideea, spune Antonia, care deja se ridică şi se întoarce lângă 
trupul căzut pe jos. Ajută-mă să-l întorc. 

— Eşti sigură că e o idee bună? 

Ruben Ustyan e pe moarte. 

Antonia ştie asta. 

Fiindcă i-a studiat rănile cu atenție, mai ştie şi că, dacă îl întoarce pe 
spate, îi va provoca o durere imensă. 

De fapt, pe asta se bazează. 

Jon nu ştie asta şi nici nu trebuie să ştie. Unele decizii trebuie să le ia 
singură. 


— Ajută-mă, insistă ea. 

ÎI întorc pe Ruben. 

Armeanul ţipă răguşit. Benzenul căruia i-au dat foc pe trupul lui i-a ars 
peste patruzeci la sută din piele, distrugând epiderma şi ajungând la stratul 
de grăsime. Terminaţiile nervoase au fost nimicite de foc pe o mare parte 
din spate, dar porțiunile externe, unde hainele din poliester s-au topit 
laolaltă cu pielea, încă au intacte receptorii de durere. E acelaşi principiu la 
care a recurs mai devreme Antonia cu Jon, doar că mult mai atroce. Nervii 
se activează în acelaşi timp, trimițând zeci de milioane de semnale de alertă 
către creier, mărindu-i pulsul, dilatându-i căile respiratorii afectate şi 
accentuând ravagiile traumatismului cranian. Din păcate, reducându-i 
totodată şi speranţa de viaţă: de la şapte minute la câteva secunde. 

Încearcă să se ridice. Antonia îl prinde de mână, deşi atingerea pielii arse 

(care pârâie, fierbinte şi aspră la exterior, crăpată ca o baltă secată, 
alunecoasă la atingere la interior) 

îi provoacă o silă imensă. 

— Staţi liniştit, domnule Ustyan, spune ea. 

— N-am făcut nimic. N-am făcut nimic. Spune-i lui Orlov că n-am făcut 
NIMIC. 

— Ambulanţa e pe drum. Nu vă faceţi griji, zice Jon. 

Afară se aud țipetele poliţiştilor. Inspectorul Gutierrez se ridică în 
picioare, ridică mâinile şi anunţă ce funcţie şi ce rol are, fiindcă nu vrea să 
încaseze un glonţ. 

— EI a făcut asta? Orlov? El a trimis-o pe femeie? Ştiţi cum o cheamă? 

Ruben tuşeşte, gâfâie. Se zbate pentru fiecare gură de aer. Are vocea ca 
şmirghelul. O priveşte pe Antonia cu ochii larg deschişi. 

— Cernaia Volcița. 


14 
— O replică — 


Doamna comisar Romero nu e deloc încântată. 

E o femeie inexpresivă, rezervată, puţin dispusă să-şi arate sentimentele. 
Dar Jon îi simte dezaprobarea, fiindcă ţipă la doi centimetri de faţa lui. Cu 
stropi de salivă şi tot tacâmul. 

— V-am rugat să aveţi grijă. Să nu răscoliți viesparul. Şi de ce am parte? 

Jon, care s-a aşezat la biroul lui Ustyan pentru ca doamna comisar să 
poată țipa mai lejer la el, se lasă în voia sorții. Pe de o parte, pentru că în cei 
douăzeci şi patru de ani petrecuţi la Poliția Naţională, Jon a încasat o 
grămadă de predici. Şi ştie că cel mai bine e să-i laşi să-şi scuipe cât mai 
repede veninul. 

Exact aşa, se gândeşte Jon, desfăcându-şi braţul exact la timp ca să-şi 
şteargă o picătură de salivă de pe obraz. 

Și, pe de altă parte, pentru că se simte cu musca pe căciulă. 

Zilele astea s-a documentat în privința doamnei comisar. Şefă de 
promoţie, prima femeie comisar din Andaluzia, un întreg istoric de razii, 
arestări şi confiscări impresionante. Diario Sur o consideră următoarea şefă 
a poliției regionale. Apoi, inevitabil, la Madrid. 

La fel ca toate femeile din profesia asta de rahat, e privită dublu sau 
triplu. Aşa că trebuie să se străduiască cvadruplu. Fără copii. Fără un 
partener stabil. Tare ca piatra. 

Probabil era ziua ei liberă, fiindcă e îmbrăcată în blugi şi o bluză. Are şi 
cocul la locul lui — la fel de strâns, încât Jon se întreabă dacă n-o fi cumva o 
cască. Și împrăştiind un nor de iritare, care reuşeşte să pună pe fugă mirosul 
de foc. 

— Doi morți la mall, recită, rostogolind fiecare număr şi aruncându-i-l 
lui Jon în față. Opt femei moarte şi încă una în spital, aseară, în container. 
Alţi doi morți aici, azi-dimineaţă. 

Belgrano îi şopteşte ceva la ureche. 

— Trei morţi. Ustyan a murit pe drum spre spital. Asta înseamnă 
treisprezece în total. 

— Paisprezece. Să nu-l uităm pe Iuri Voronin, intervine Antonia. 

Jon se freacă pe gât cu mâna. Îl doare şi e iritat în locul în care femeia 
misterioasă de mai devreme i-a făcut o manevră de strangulare de l-a lăsat 


năuc. Nu ştie cum să-i spună Antoniei că acum e momentul să meargă pe 
burtă. Poate nu e cea mai bună idee, dat fiind că, ultima dată când ea l-a 
rugat acelaşi lucru, el a ajuns să-i spargă mutra unui superior. Zgomotul pe 
care l-a scos mâna lui când a lovit faţa căpitanului Parra încă îi ţine lui Jon 
de cald noaptea. 

— N-am uitat de el, spune Romero, fără să-şi ia ochii de la Jon. 

— Dar aţi uitat să ne spuneţi că era informatorul dumneavoastră, doamnă 
comisar. Şi nu numai atât. Un informator care făcea trafic de femei. 

Nu te băga în asta, se gândeşte Jon. 

— Dumneavoastră sunteţi consultanta, se întoarce spre Antonia, ca şi 
cum ar observa-o pentru prima dată. 

— Antonia Scott, spune. 

Şi ea e cu braţele încrucişate şi stă la birou, doar că ei îi atârnă picioarele. 

— Mi-a povestit Belgrano despre dumneavoastră. Spune că vă descurcaţi 
extraordinar în locurile în care se petrec crime. Umblă vorba. 
Dumneavoastră aţi fost la Valencia? 

Antonia nu răspunde. 

Jon se uită la mâinile ei. Încep să-i tremure din nou. 

— Aţi dori să ne faceți o demonstrație? insistă Romero, arătând spre uşa 
biroului din spatele ei, iluminat intermitent de blițurile colegilor de la 
Criminalistică. Aşa, aflăm şi noi ce s-a petrecut aici. 

— Nu sunt o maimuţă dresată. 

Severitatea chipului lui Romero se accentuează. 

— Scott, dați-mi voie să vă amintesc ce este în joc. De patru ani 
încercăm să adunăm probe împotriva lui Orlov. Patru ani, în timp ce trebuie 
să ne descurcăm cu cincizeci de kilometri de coastă şi treisprezece mafii 
organizate. În fiecare zi în care nu reuşim să-i prindem, mor oameni. Aşa 
că, dacă puteți contribui cu ceva, vă rog. Dacă nu... 

Antonia rămâne baricadată într-o tăcere pe care a dotat-o cu mitraliere şi 
sârmă ghimpată. 

Va trebui să-i salvez fundul. 

— Dacă-mi dați voie, doamnă comisar, intervine Jon. Vă explic eu. Am 
ajuns la firma asta urmărind o pistă care făcea legătura între containerul în 
care au fost închise femeile şi o societate al cărei intermediar era domnul 
Ustyan. Am venit să-l întrebăm unde se află doamna Moreno, dar, din 
păcate, cineva s-a hotărât să curețe locul înainte de a ajunge noi. Ştim că 
aveau anumite documente, computere. Totul a ars. 


— lar ăia doi erau morți. Şi o tânără misterioasă cu accent rusesc v-a 
atacat în întuneric. O tânără pe care nu aţi văzut-o şi pe care nici nu o puteți 
descrie, întrerupe Belgrano. Ştim toate astea. 

— Ce nu ştim e cum i-a omorât ea singură pe frații Fomin, spune 
doamna comisar încruntându-se. Au listă de antecedente mai lungă decât 
brațul meu. Două matahale cu experienţă militară. Fără să folosească o 
armă de foc. 

— Foarte repede, spune Antonia. 

— Poftim? 

— l-a omorât foarte repede. 

Romero se întoarce spre Belgrano. 

— Până spun criminaliştii ceva, vom porni de la ipoteza că frații Fomin 
s-au omorât între ei. 

— Bineînţeles, doamnă comisar. 

Jon încearcă să nu reacționeze. Să imite lipsa de expresie a doamnei 
comisar, dar bănuieşte că pe faţa lui probabil se vede că nu i-a picat prea 
bine ofensa. 

Aşa sunt cei din Bilbao. Craniu brahicefalic, RH negativ, ochii aruncă 
săgeți când colega ta e insultată. Dar tace. Ca să fie pace. 

Ca să nu-i creez probleme. 

Deşi o să şi le creeze singură. 

— Nu trebuie să fie aşa de greu de găsit o gospodină, domnule inspector 
Gutiérrez, îi concediază Romero, îndreptându-se spre birou, ca să discute cu 
criminaliştii. Anunţaţi-mă dacă dumneavoastră sau externa aflaţi ceva. 

Romero transformă a doua literă din cuvântul „externa” în două: un k şi 
un s. 

Delicios, insultător de separate. O operă de artă a corporatismului, 
condensată într-o silabă. 

— Dacă vreți să spuneţi că nu sunt angajată, vă înşelați, doamnă comisar, 
intervine Antonia. 

Romero se întoarce. 

Aerul dintre ele îngheaţă. 

— A, da? Pot să ştiu şi eu ce fel de angajată? 

— Această informaţie vă depăşeşte atribuțiile. 

Culoarea dispare din obrajii doamnei comisar Romero. Nările i se umflă 
uşor şi asta e tot ce lasă să se vadă. E o femeie cu un autocontrol aproape 
supranatural. 


Şi Jon, între timp? 

Nu-i vine să creadă. 

În comparaţie cu ceea ce-a făcut acum Antonia? 

Palma pe care i-a dat-o Jon lui Parra e o pupătură în fund. 

— Găsiţi-o pe Lola Moreno, fiindcă asta e sarcina voastră, spune cu o 


voce de gheaţă. Şi plecaţi cât mai repede. 


15 
— Un sfat — 


Deja în maşină. 

— Îmi spui şi mie ce te-a apucat? întreabă Jon, evaluând daunele în 
oglinda retrovizoare. 

Buza e spartă şi umflată, dar nu e ceva ce nu se poate repara aplicând pe 
zona respectivă o sticlă foarte rece, de două sute sau de trei sute treizeci de 
mililitri 2. 

— Ai fi putut explica ce s-a întâmplat la locul crimei. 

Antonia îşi pune centura. Îi e greu cu mâinile tremurânde, pe care 
colegul ei se preface din nou că nu le observă. 

Inspectorul Gutierrez stabileşte direcția către nicăieri. Ca să ajungă 
acolo, trebuie să evite maşinile de poliție şi o ambulanţă care nu foloseşte la 
nimic. Un polițist în uniformă le deschide drumul la capătul străzii, unde a 
fost restricționat accesul pietonilor. Când spun „pietoni”, se referă la presă. 
E doar o cameră a unei televiziuni locale, care deja se pregăteşte de plecare. 
La ştiri se va vorbi azi despre o prăbuşire, o explozie de gaz, un incendiu cu 
trei victime. Nu au existat daune materiale. 

— Nu mi s-a părut înclinată să ne creadă, răspunde Antonia. 

— Eu te cred, spune Jon, mângâindu-şi gâtul încă îndurerat. Deşi nu ştiu 
de unde naiba a apărut. Am cercetat cu lanterna înainte de a controla 
cadavrele. 

— Colţul stâng, colțul drept, alt colţ, în spatele uşii? 

— Asta e procedura uzuală. 

— Ştiu. Şi se pare că şi ea ştie. Era cocoţată pe fişet. 

Fişetul. Metalic, cu cinci sertare. Un metru şi jumătate înălțime. Jon 
rememorează ce a făcut când a intrat. S-a uitat în fiecare colţ, dar în partea 
care se uneşte cu podeaua. Aşa cum te învață la academie, fiindcă nu se 
gândesc că o să dai piept cu Batman. 

— Cine naiba era femeia aia? 

— O profesionistă. Foarte periculoasă. 

Dacă nu-mi spui mai multe. 

— ŞI n-ar trebui să ne asigurăm că Romero o caută? 

— Criminaliştii îi vor spune că femeia i-a omorât pe frații Fomin. Dar 
acel loc al crimei e irelevant. Nu trebuie s-o găsim pe cea care te-a atacat. 


Trebuie s-o găsim pe Lola Moreno. Comisarul a vorbit foarte clar. 

— Nici tu n-ai rămas mai prejos. 

Antonia îşi sprijină capul de geam, epuizată. 

— Nu suport ideea că a încercat să ne scoată pe noi responsabili. Mai 
ales când informatorul ei e direct vinovat de moartea acelor femei. 

— Stai puţin, scumpete. Îţi dau un sfat. Oricât de supărată ai fi, nu poți, 
repet, nu poţi să-i spui unui şef „eu sunt mai tare decât tine”. Chiar dacă e 
adevărat. 

Ea îşi freacă vârful nasului între degetul mare şi arătător, cu ochii strâns 
închişi. 

— Eram... nu ştiu cum să mă exprim. 

— Ce să exprimi? 

— Sentimentul ăla. Când cineva te hărțuieşte ca să te enerveze, dar sub o 
formă mascată. Voalat, aşteptând o reacție negativă din partea ta. Trebuie să 
existe un cuvânt în vreo limbă care să exprime exact chestia asta. 

Se opresc la un semafor. Jon profită de ocazie ca s-o privească, intrigat. 

— Încearcă să explici în limba asta, scumpo. 

Antonia face una dintre pauzele ei de evaluare de treizeci de secunde. Iar 
apoi, alta, şi încă una. Semaforul le dă voie să treacă, dar ei nu-şi continuă 
drumul. În locul ăsta izolat, strada e pustie. Jon se mulţumeşte să oprească 
motorul şi să se uite cum se schimbă culoarea. 

Verde. 

Roşu. 

Din nou verde. 

Viaţa e ceea ce se petrece în timp ce se hotărăşte femeia asta să 
vorbească, se gândeşte Jon. 

— Uneori... uneori caut cuvinte în alte limbi. Cuvinte care nu pot fi 
traduse. E o chestie pe care o aveam... Pe care o am cu Marcos. Capturam 
sentimente. Când găseam unul deosebit, ni-l făceam cadou. Eu găseam mai 
multe decât el, normal. Iar el trebuia să le scrie, le nota, le notează pe toate 
pe o hârtie. 

Jon aşteaptă. Răbdător. Fără să comenteze slalomul printre timpurile 
verbale. Atât de semnificativ la o persoană cu precizia bolnăvicioasă a 
Antoniei Scott. Fără să comenteze, dar sesizându-l. Vorbeşte din ce în ce 
mai mult despre soţul ei folosind imperfectul. De multe ori, Jon se întreabă 
(pe ascuns, cu luminile stinse) când va fi momentul să discute cu ea despre 
asta. 


Nu e uşor. 

Pe lista de tabuuri conversaționale cu Antonia, coma lui Marcos se află 
în centrul unui templu rătăcit în junglele din Peru, apărat de tarantule, lănci 
şi o stâncă gigantică. 

— Dă-mi un exemplu, o încurajează el să continue, când devine evident 
că a amuţit în introspectie, în detrimentul discursului. 

— De cuvinte speciale? Nu ştiu pe care să-l aleg. 

— Pe primul care îţi vine în minte. 

E clar că nu-l ascultă, fiindcă se gândeşte. Poate că le elimină pe unele 
prea personale. Poate caută mostra perfectă. 

— Boketto, spune în cele din urmă. 

Şi tace. 

— Sigur. Boketto. Mi se întâmplă des. 

— Ba nu, ţie nu ţi se întâmplă. 

— De unde ştii? 

Antonia pare să-şi dea seama dintr-odată de felul în care se poartă o 
conversație. Că trebuie să foloseşti termeni inteligibil. 

— E în japoneză. Înseamnă „acel sentiment pe care îl ai când rămâi cu 
privirea aţintită în depărtare şi te pierzi în propriile gânduri fără un motiv 
aparent”. 

— Asta ţi se întâmplă ţie, des, spune Jon, încercând să nu zâmbească. 

Şi Antonia încearcă să nu zâmbească. 

— Stai puţin. Cred că ăsta o să-ţi placă. Să vedem dacă ştiu la ce mă 
gândesc. Bachkpfeifengesicht. E în germană. 

— Şi ce înseamnă? 

— O mutră care cere urgent o palmă. 

Jon rămâne nemișcat, cu gura întredeschisă, înainte de a o privi pe 
Antonia în ochi şi de a pronunţa în acelaşi timp cu ea: 

— Mentor. 

Râd amândoi. 

— Cred că înţeleg de ce îţi place jocul ăsta. 

— Nu e doar un joc. E... mai mult. Nu ştiu cum să explic. 

Și asta e problema, se gândeşte Jon. 

O persoană ca Antonia, care trăieşte în închisoarea propriului creier, 
percepe mult mai clar decât ceilalți oameni un adevăr incontestabil. Că 
limitele propriului limbaj sunt limitele propriei lumi. Chiar şi fără a se 
exprima în aceşti termeni, orice pasionat de lectură înţelege asta intuitiv şi 


de aceea nu poate citi niciodată suficient. 

Antonia a împins-o la extrem, învățând zece limbi şi căutând în cele pe 
care nu le cunoaşte cuvintele imposibil de găsit în cele pe care le cunoaşte. 

Jon nu se omoară nici cu cititul cărților, nici cu învățatul limbilor străine. 
Lui îi place să se uite la seriale şi să ridice bolovani. Aşa că toate ideile 
anterioare le exprimă printr-o maximă socratică: 

Fata asta trebuie să se cunoască puțin. 

— În chestia asta a ta, care e mai mult decât un joc, se pune dacă sunt 
mai multe cuvinte? 

— Un idiomatism. 

— Un ce? 

— O frază. Se pune dacă are noimă doar în limba respectivă. 

— Atunci am un cuvânt pentru ceea ce ţi-a făcut Romero. 

— Care? întreabă Antonia, aplecându-se puţin spre el şi făcând ochii 
mari în aşteptare. 

— Mă fuți la icre. 

Antonia rămâne mască în fața bădărăniei. Aproape violentă. 

— Ce e, nu-ți place? 

— Nu-mi plac înjurăturile, spune ea strângând din buze cu dezgust. Te 
degradează. 

Jon îşi dă ochii peste cap. Halal prejudecată! Ce bine i-ar prinde femeii 
ăsteia să stea o vreme în Bilbao. Să bată barurile din Pozas şi Garcia Rivero. 
Tocăniţă picantă de somon în El Mugi, sendvişuri la Alameda. Trei păhărele 
de alcool în timp ce ascultă fauna locală şi n-o să-i mai ardă de prostii. 

— Scumpo, înjurăturile înseamnă cultură. Pot exprima emoții aşa cum 
multe alte cuvinte nu reuşesc. Gândeşte-te la doamna comisar Romero, de 
exemplu. 

Se uită la Antonia, până când ea înţelege că într-adevăr îi spune să se 
gândească la doamna comisar. 

— Imaginează-ţi că e în faţa ta. lar acum spune-i: „Mă fuţi...”. 

Ea scutură din cap. S-a şi înroşit. 

— N-am de gând să spun aşa ceva. Mi-e ruşine. 

Jon se apleacă peste colega lui. Apucă de mânerul de pe partea ei. 
Deschide portiera. 

— Ori spui, ori cobori. 

Ea se uită la el, întrebându-se dacă şantajul e pe bune. Pricepe că este. 
Priveşte spre cerul de culoarea uraniului sărăcit. Norii ameninţă din nou cu 


furtuna. Se hotărăşte să accepte, ca să nu rişte. 

— Bine. Bine. 

Iar după aceea: 

— Mă fuți la icre, spune încet. 

Inacceptabil, se gândeşte Jon, clătinând din cap. 

— Mai tare. Trebuie să te inunde complet. Nu doar că spui cum te simți. 
Îţi marchezi teritoriul, ridici zidul Berlinului. Spui „pe aici nu se trece, 
scârbă”. Din nou. 

Antonia trage aer ca şi cum s-ar pregăti să accepte un Oscar. 

Şi, în cele din urmă: 

— Mă fuţi la icre, proclamă ea cu toată gura. 

Cuvântul ricoşează, energic, în parbriz. 

Jon aplaudă. Sobru, cum e el. Dar încântat în sinea lui. Simte că a reuşit 
să facă ceva. Deşi nu ştie prea bine ce. 

— Aşa se face. Cum te simţi? 

— Ca şi cum aş fi capturat un sentiment. 

Nici nu mai e nevoie s-o spună. Străluceşte de parcă ar fi înghiţit un tub 
fluorescent. 

Dar este nevoie s-o spună. 

— Bravo, răspunde Jon, pornind din nou maşina. Brusc, îşi aminteşte că 
nu ştie încotro s-o apuce. Ce facem acum? 

Chipul Antoniei revine la obişnuita mină întunecată, pe măsură ce lumea 
reală estompează momentul My Fair Lady. 

— Urma banilor era singura noastră pistă. Şi cineva le-a dat foc. 

— Totul se întâmplă ca să fie găsită Lola Moreno. Încep să cred că a 
intrat în pământ. Sau că a băgat-o cineva acolo. 

— M-am gândit şi la asta. Nu, ruşii n-ar mai pune paznici la salonul de 
coafură al mamei ei. Și încep să cred că nu o caută doar ca să se răzbune 
pentru trădarea lui Iuri. Cred că e mult mai mult decât pare la prima vedere. 

Jon îşi freacă viguros ceafa. Se întreabă dacă o exista vreun cuvânt 
pentru momentul în care te freci ca să stimulezi fluxul de idei. Nu-i spune 
nimic Antoniei, nu cumva să existe. 

— Nu ştiu. Uneori, lucrurile sunt exact aşa cum par. 

— Da, spune ea tărăgănat. Uneori. 

Vrei să spui că în lumea ta nu e aşa, frumoaso. Dar, fiindcă trăieşti în 
lumea mea, va trebui să-ţi dau ceva de mâncare, se gândeşte Jon, alertat de 
alarma din stomacul lui. Care nu are buton de amânare. 


— Pauză de prânz. lar apoi te gândeşti cât pofteşti. 

— Nu mi-e foame, minte Antonia. 

— Unele lucruri sunt inevitabile. 

— Ai dreptate. Unele lucruri sunt inevitabile, spune Antonia după câteva 
secunde. 

Jon se întoarce spre ea. A auzit expresia de pe faţa ei înainte de ao 
vedea. 

— Nu. Cu faţa asta, nu. 

— Ce față? 

— Faţa care spune „ceea ce ai zis mi-a dat o idee, deşi habar n-ai despre 
ce e vorba, iar procesele mele mintale rulează la viteză maximă şi n-o să mă 
sinchisesc să-ți explic”. Nu poate fi mai enervantă de atât. 

Antonia adaugă expresiei o jumătate de zâmbet, dovedind că Jon se 
înşală. Ba da, faţa ar putea fi şi mai enervantă. 

Apoi scoate telefonul, o sună pe doctoriţa Aguado şi îi recită o listă cu 
lucrurile de care are nevoie. Jon nu înţelege ce răspunde doctoriţa, deşi, din 
tonul precipitat, se pare că apelul nu a sosit în cel mai bun moment. 

— Încă ceva, adaugă Antonia înainte de a închide. Aş vrea să căutaţi în 
baza de date un nume de cod: Cernaia Volcița. Lupoaica Neagră. Interpol, 
Europol. FSB. 

O pauză. Din nou un ton precipitat. 

— Ştiu. Faceţi ce trebuie să faceţi. O să ne facem griji după aceea şi 
pentru consecinţe. 


Ce i-au făcut atunci 


În cabina de observaţie a proiectului Regina Roşie, Mentor discută cu un 
octogenar mărunţel, care tremură, e chel şi pe jumătate orb, îmbrăcat într-o 
haină din stofă ecosez. Bătrânul nu arată prea bine. E, mai degrabă, cu un 
picior în groapă şi cu celălalt pe o coajă de banană. 

Să nu-i nesocotim nici vârsta. Poate că e cel mai mare geniu în 
neurochimie din generația lui. Numele lui s-ar regăsi printre candidaţii la 
Nobel, dacă nu ar fi puţin dezechilibrat. 

— Nu e pregătită să înceapă, domnule doctor Nuno. 

De partea cealaltă a geamului, o tânără, Antonia Scott, neştiind că în 
viitor îşi va pierde soțul şi îi va fi luat copilul, se străduieşte cu zel să 
ordoneze o serie de numere în secvenţe logice. Are nişte electrozi pe cap, e 
îmbrăcată doar într-un halat de spital. 

— De cât timp se antrenează? 

— De mai mult timp decât oricare alt candidat. Dar nu reuşesc s-o scot 
din zona de confort. E foarte frustrant. 

— Cum a reacționat la amestec? 

Doctorul Nuno întinde o mână împânzită de vene varicoase, care pare o 
furtună de fulgere purpurii, şi ia hârtia pe care i-o dă Mentor. 

— Datele arată foarte bine. Mai mult decât bine, de fapt. Nici un alt 
candidat nu a obținut scoruri atât de ridicate. 

— ȘI totuşi, nu văd rezultate. Se mişcă ori prea repede, ori prea încet. 
Pastila roşie o face să se concentreze, dar doar pentru scurt timp. 

Nuno şi drege glasul, inspiră adânc, iar atunci Mentor intuieşte că 
urmează un discurs. Simte o tentație puternică de a-i pune pe cei de la pază 
să-l anihileze, să-l ducă pe o străduţă întunecată şi să-l facă discret să 
dispară. Ar putea s-o facă. Şi nu ar protesta nimeni. 

— Ştii ce ne deosebeşte de animale, Mentor? 

— Pariurile? spune, fiindcă orice răspuns care nu e cel corect nu 
contează. 

— Capacitatea de raționate logică. Să te uiţi la cioburile de vază de pe 
Jos şi să ştii că, înainte, alcătuiau o vază care se afla pe raft şi că mingea 
copilului, de lângă cioburi, are legătură cu toată povestea. Înlocuieşte 
cioburile de vază cu un cadavru, dacă preferi aşa. 

— Rămân la vază. Continuati. 


— Noi, cercetătorii, am încercat să găsim urme de raționare logică la 
animale. Am început cu cimpanzeii şi cu bonobo'%. Am continuat cu 
delfinii. Nimic. Până la urmă, cuiva i-a venit strălucita idee să încerce cu un 
corb. I-au pus o bucată de carne într-un tub din sticlă şi l-au observat. 
Corbul a fost în stare să priceapă că trebuie să folosească o unealtă ca să 
ajungă la carne şi că, pentru asta, trebuie să evite un tub care e în mijloc, ca 
să nu cadă bucata de carne. 

— Nu aşa se procedează cu caracatiţele? 

— Nu. Caracatiţele sunt capabile să scoată mâncarea dintr-un borcan. 
Aici e mult mai complex. Avem tubul, gaura, unealta. Iar cercetătorii au 
descoperit că pasărea era în stare să scoată bucata de carne chiar şi când se 
schimba poziția găurii. 

Sfârşitul preambulului, îşi zice Mentor în sinea lui. 

— Noi, oamenii, nu suntem prea buni la raționamente logice. Ca specie, 
vreau să spun. Am dezvoltat o maşinărie cerebrală extrem de complexă, 
care caută artificii ca să funcționeze. Aşa că ne spunem poveşti ca să 
simplificăm raționamentul logic. Sau ca să ne scutim de el. Pământul e plat, 
Paul McCartney a fost înlocuit cu o dublură... 

— Guvernul creează o agenţie cu agenţi secreţi superinteligenți... 
adaugă Mentor. 

— Inclusiv parodia asta grosolană pe care ați realizat-o acum 
dumneavoastră este un exemplu bun. Ceea ce facem aici depăşeşte orice s-a 
realizat vreodată în domeniul neuroştiinţei. 

— Nu e nevoie să-mi amintiţi care este adevăratul nostru scop, spune 
Mentor. Am nevoie să mă ajutaţi s-o deblochez pe Scott. 

— Dacă mă ascultați până la capăt... 

— Sper că veţi ajunge undeva, spune Mentor, sprijinindu-se de geam. 

Nuno îşi drege din nou glasul. 

— Ca să vă demonstrez importanța poveştilor în raționamentul logic, o 
să vă spun una. 

În Germania nazistă era un negustor evreu, care a ajuns într-o dimineață 
la băcănie şi a găsit vitrina acoperită de svastici şi de insulte rasiste. A 
curățat cu greu vopseaua şi a deschis magazinul. A doua zi s-a întâmplat 
acelaşi lucru. Aşa că, a treia zi, negustorul a stat toată noaptea treaz. Când a 
văzut „cămăşile brune”!?! cu gălețile de vopsea, s-a apropiat şi le-a spus: 

— Vă dau zece mărci dacă vopsiți vitrina asta. 


„Cămăşile brune” au acceptat cu bucurie banii, dat fiind că oricum 
făceau treaba şi gratis. 

Când au plecat, negustorul a curăţat vitrina. Noaptea următoare i-a 
aşteptat din nou. 

— Vă dau nouă mărci dacă vopsiți vitrina asta. 

Şi a continuat aşa, în fiecare noapte, până când în ultima noapte le-a 
oferit doar o singură marcă amărâtă ca să mâzgălească vitrina. „Cămăşile 
brune” au refuzat. Nu erau dispuşi să facă treaba pentru atât de puţini bani. 

Au plecat şi nu s-au mai întors niciodată. 

— Ce ne spune povestea asta despre raționamentul logic? 

— Că negustorul ar fi putut să ia un bilet de tren cu acele cincizeci şi 
patru de mărci şi să fugă înainte să se sature naziştii de pictat şi să-l ducă 
într-un lagăr de concentrare, zice Mentor. 

Nuno clipeşte surprins. 

— Aceasta este, într-adevăr, o analiză a raționamentului şubred al 
negustorului. Dar mă refer la faptul că noi, oamenii, ne abatem foarte uşor 
de la logica corectă. „Cămăşile brune” nu-şi mai aminteau care era 
adevăratul motiv al strădaniei lor, fiindcă înlocuiseră cauza cu o analiză 
conştientă. Cu aritmetica. 

— Şi ce legătură are asta cu Antonia Scott? 

— Ce face Cristiano Ronaldo când vrea să şuteze la poartă? Se gândeşte 
cum să ducă piciorul în spate, să ridice o mână ca să se echilibreze, să-şi 
încordeze muşchii abdominali ca să-şi țină coloana dreaptă? 

— Doar loveşte mingea, spune Mentor, înțelegând în cele din urmă unde 
vrea să ajungă doctorul Nuno. 

— Femeia asta e cea mai uimitoare ființă umană care a existat vreodată, 
spune medicul, lovind hârtia pe care i-o dăduse Mentor cu o unghie lungă, 
tare şi gălbuie. Dacă nu reuşiți s-o ghidaţi către potențialul ei deplin, 
înseamnă că o învăţaţi să raționeze cu o gândire dirijată. 

— Atunci, spuneţi-mi ce să fac. 

— Trebuie s-o ajutaţi să-şi găsească povestea, răspunde doctorul. Dacă 
îşi găseşte povestea, n-o să se mai gândească la modul în care să şuteze, 
doar o va face. 

Nuno rupe hârtia în mai multe bucățele neregulate şi le aruncă în aer. 

— lar atunci, bum! 


16 
— O listă — 


Asta îi cere Antonia Scott doctoriței Aguado: 

— O listă cu persoanele pe care Lola Moreno le urmăreşte pe Facebook 
şi Instagram, împreună cu numele şi adresele lor. 

— Un fişier cu mesajele directe trimise în ultimele cincisprezece zile, 
inclusiv cele care au fost şterse de utilizatori (dar pe care platforma le 
păstrează pentru totdeauna). 

— Acces la e-mailurile Lolei, având în vedere în special orice activitate 
recentă. 

Există doar două variante. Prima: pe Lola o ajută cineva, caz în care 
informaţia s-ar regăsi pe rețelele ei de socializare. 

Deşi Antonia se va zbate cu toată puterea în încercarea de a găsi ceva în 
acele informaţii, va fi o muncă fără răsplată. Dar recompensa va veni din 
ultimul lucru pe care îl cere. 

Ceea ce ne duce la a doua variantă. 

Ori o protejează vreo cunoştinţă apropiată pe care n-am reperat-o, ori 
supravieţuieşte pe stradă, cum poate, se gândeşte Antonia. În acest caz... 

— Vreau să interceptaţi toate apelurile la 112 din provincia Málaga. 

— Pot să trimit fişierul audio cu apelurile în care persoana care sună 
întrerupe apelul. Acum sunt digitalizate. Dar vor fi multe. 

Antonia nu răspunde. Mâna dreaptă îi tremură din ce în ce mai rău. O 
strecoară între picior şi scaunul maşinii, ca să n-o vadă Jon. 

— Scott? 

Nevoia de o capsulă roşie e din nou prezentă. Vine şi pleacă în valuri, cu 
atât mai puternice cu cât stimulii cărora trebuie să le facă faţă sunt mai 
intenşi sau mai conectaţi cu antrenamentul ei. Maimuţele din capul ei 
înnebunesc şi mai rău când ajunge la locul unei crime sau când trebuie să se 
gândească la teorii noi legate de caz. 

Chiar acum, gândurile Antoniei sunt atât de rapide, încât corpul ei trece 
printr-un stres maxim. Are obrajii afundaţi, cearcăne adânci sub ochi. Azi- 
dimineaţă, când s-a uitat în oglindă, era cât pe-aci să nu se recunoască. 

Are nevoie de o capsulă roşie. Dar refuză să o ia. 

— Le puteţi filtra după cuvinte-cheie? întreabă Antonia, revenind cu 
greu la discuție. 


— Da, se poate. Pe care doriți să le introduc? 

— Tânără, însărcinată, furt, farmacie, casă de amanet, spital, 
supermarket, alimentaţie. Să apară toate cele care conţin două rezultate. 
Încă ceva, adaugă Antonia înainte de a închide. Vreau să căutaţi în baza de 
date un nume de cod: Cernaia Volcița. Lupoaica Neagră. Interpol, Europol. 
FSB. 

Jon ridică o sprânceană când aude ultima parte. Serviciul Federal de 
Securitate nu e o entitate care să se încumete să împărtăşească informaţii cu 
Uniunea Europeană. 

— Nu e un moment bun să intrăm în bazele de date ale Rusiei fără 
autorizație, spune Aguado. Ar afla că am fost noi. Şi va trebui să răspund 
pentru asta. 

— Ştiu. Faceţi ce trebuie să faceţi. O să ne facem griji după aceea şi 
pentru consecinţe. 


Lola 


A fost odată ca niciodată o fetiță care avea totul. 

I-a spus lui Iuri. 

În dimineaţa în care a murit, nu. Acele momente semnificative şi 
transcendentale chiar înainte de a pierde o persoană dragă nu se petrec 
niciodată în realitate. În ficţiune, un tată poate să-i transmită fiului său un 
adevăr incontestabil, iar după câteva clipe să facă infarct. Sau să fie luat de 
o tornadă. 

În viaţa reală, ultimul lucru pe care Lola i l-a spus lui Iuri a fost: 

— Mă duc la cumpărături. 

Iuri a răspuns ceva indescifrabil prin uşa de la baia pentru musafiri, pe 
care o folosea pentru ceea ce Lola nu-l lăsa să facă în baia principală (luri 
mânca foarte picant). 

Şi asta a fost tot. Niciun sărut amărât, niciun te iubesc. 

Privind retrospectiv, asasinatul lui Iuri se putea anticipa şi putea fi evitat. 
E foarte simplu să prevezi trecutul, aşa cum ştiu toți economiştii, 
editorialiştii şi cumnaţii lor, care trebuie doar să adauge un „era clar” la 
titlul de ieri. 

Dar Lola încerca de mult să-l prevină pe Iuri. 

— Avem de toate. Ce mai vrei? 

Iar Iuri nu răspundea. 

Ce îşi doreşte cineva care are totul? 

Mai mult, la fel ca toată lumea. 

Înţelepciunea Lolei nu era constantă, mai degrabă îşi făcea apariţia vag şi 
intermitent. La fel ca obiectivul de a învăţa engleză, de a începe o dietă sau 
de a te duce la sală. Nouăzeci şi cinci la sută dintre aceste dorinţe sănătoase 
se materializează „mâine”. E adevărat că Lola nu insista prea mult la Iuri. 

Naiva Lola, care credea că e îndrăgostită de el. Sau care chiar era. În 
iubire, nu e totuna să fii îndrăgostit şi să crezi că eşti cu adevărat? 

Lola credea că e îndrăgostită. Şi credea că trebuie să-şi schimbe viaţa. 
Poate de aceea a aruncat pilula la gunoi şi înţepa cu un ac foarte fin fiecare 
prezervativ care ajungea în casă. Fiindcă, inconştient, voia să rămână 
însărcinată. 

Şi a rămas. 

Crezând că asta îl va face pe Iuri să-şi mişte fundul. 


Şi l-a mişcat, normal. Doar că nătărăul, gogomanul a făcut-o fără să o ia 
şi pe ea în calcul. Gândind de capul lui, de parcă asta ar fi fost o idee bună. 

Şi uite-o pe Lola, în ditamai beleaua. 

Avariţia asta, să-ți doreşti tot mai mult, a adus-o pe Lola în situaţia de a 
fi urmărită şi ameninţată. Dar poate fi şi cheia salvării ei. Ideea nu e să cauţi 
ironia vieții, ar fi prea simplu. Ironic vorbind. 

Se lasă seara, e trecut de ora şapte, iar soarele s-a băgat deja în pătuţul 
mării ca să tragă la aghioase. Lola coboară pe strada Enrique del Castillo şi 
iese pe bulevardul Ramón y Cajal. O ia la stânga. După trei cabine 
telefonice se află localul lui Edik Gusev. 

Afară, a pus un afiş pe care scrie Instant Cash, dar toată lumea ştie ce se 
petrece înăuntru. 

Gusev e bişniţar şi un nemernic. A atins excelența în ambele profesii. 

E şi unul dintre cunoscutii lui Iuri. Prieten ar fi mult spus, Iuri s-a purtat 
întotdeauna amabil cu el, dar distant. Dacă până şi Iuri — care aduna de pe 
stradă orice excrement social îi ieşea în cale, dacă vorbea în limba lui 
Tolstoi — putea să vadă că Gusev era otravă, tare proastă stofă trebuie să fi 
avut. 

Uşa prăvăliei se deschide cu un ding-dong metalic, care pare să nu 
alerteze pe nimeni. Lola cercetează cu privirea prăjitoarele de pâine 
aproape noi, cafetierele de ocazie!, inclusiv un optimist oportunitate! lângă 
un copiator de CD-uri. 

Atunci apare Gusev. 

Îi ia ceva să o recunoască. Lola e nemachiată de câteva zile, părul îi e 
slinos şi murdar. Are nişte cearcăne de mărimea şi forma unor hamacuri din 
Caraibe. 

— Mă bucur să vă văd, doamnă Voronin, spune după câteva secunde de 
incertitudine. Sunteţi mai frumoasă decât oricând. 

Gusev e un tip scund, gras, cu o faţă care pare să fi fost angajată înainte 
ca țintă într-o sală de tir, la câte pustule are. 

— Bună, Gusev. 

Se privesc amândoi cu o oarecare reţinere. Lola ştie că l-a pus în 
dificultate venind la prăvălie neanunțată. 

— V-am simţit lipsa la înmormântarea soțului dumneavoastră. 

— Mi-a fost imposibil să ajung. 

— A venit foarte multă lume. N-a lipsit nimeni. 


Lola nu are nevoie să audă mai mult. Gusev are obligația să-l anunţe pe 
Orlov că a văzut-o. Poate chiar să primească o recompensă, dacă Fiara a pus 
un preţ pe capul ei prostănac. Dar Gusev nu e idiot. Ştie că Lola ştie. Şi, 
prin urmare, ştie că n-ar fi riscat dacă n-ar fi fost important. 

— Ce vă aduce aici, atât de... neaşteptat? 

Gusev stăpâneşte limba spaniolă mai bine decât mulți spanioli, chiar 
dacă mai greşeşte uneori. Şi vorbeşte încet, ceea ce lasă loc unor posibilităţi 
neplăcute. 

— Vreau să vând urgent o piesă. 

Nu e nevoie să spună de ce. 

— Atunci, s-o vedem. 

— Nu aici, spune Lola privind cu coada ochiului spre stradă. 

Gusev încuviinţează, se duce la uşă şi o încuie, întoarce pancarta pe care 
scrie DESCHIS. 

— Veniţi cu mine. 

În spatele magazinului e un loc înghesuit, plin de cutii şi de monitoare de 
securitate. Ar avea patru metri pătrați dacă nu ar fi ticsit de vechituri. Sunt 
bucăţi de păpuşi, piese de ceasuri, mine de pix. Jocuri video pe care nu şi le 
mai doreşte nimeni. 

Lola nu se lasă păcălită. Magazinul lui Gusev e în altă parte, departe de 
privirile indiscrete. Afacerile adevărate le face noaptea şi constau în a 
cumpăra şi a vinde totul. Totul. 

— Odată a vândut ficatul unui copil, îi povestise Iuri în timp ce luau o 
gustare într-un bar. 

— Baţi câmpii. 

Iuri a ridicat din umeri şi a mai mâncat o bucată de bacon. 

Lola nu-l crezuse. Acum îl crede. Când stai atât de aproape de Gusev, în 
acel loc închis, ajungi să crezi lucruri foarte dubioase. 

— Să vedem ce aveți pentru mine, spune Gusev nerăbdător. 

Lola se lasă pe vine, ca şi cum ar vrea să se încheie la pantof. De fapt, îşi 
desface brățara. Şi-a agățat-o la gleznă, fiindcă doar atât mai are. 

Brăţara i-o făcuse cadou luri, când s-a plâns că cea pe care o avea, din 
aur roz, nu se asorta aproape cu nimic. 

Iuri a zâmbit cu înfumurare şi i-a cumpărat brățara. O brățară de care nu 
avea nevoie, o risipă absurdă, un moft de copil răsfăţat. 


Acum, e colacul ei de salvare. 

E şi singurul lucru care i-a mai rămas de la Iuri. 

Nu voia să se despartă de ea sub nicio formă. În primul rând, fiindcă 
nimeni n-ar vrea să i-o cumpere fără un certificat de garanţie. În al doilea 
rând, fiindcă e foarte ataşată de ea. Deşi e o nebunie că se află aici, are 
nevoie de bani. lar Zenya a refuzat să o accepte ca plată. Nu are de ales. 

I-o întinde lui Gusev. 

Bişniţarul o pune în lumină, cu un ochi de expert. Celălalt, întredeschis şi 
saşiu, e ațintit asupra Lolei, care recită calitățile mărfii. 

— E de la De Beers. Aur alb de optsprezece carate. Are treizeci de 
diamante incrustate. Trebuie să coste o... 

— Douăzeci şi cinci de mii de euro, doamnă Voronin. E cadou de la soțul 
dumneavoastră, înțeleg. E un obiect prea frumos ca să ţi-l cumperi singur. 

O întoarce din nou între degete. 

— Poate ceva mai mult, e foarte bine păstrată. Iar preţul diamantelor a 
crescut mult anul acesta. 

Lola nu-şi poate stăpâni un oftat de uşurare văzând că Gusev nu încearcă 
să scadă valoarea bijuteriei. 

— Am nevoie de cinci mii de euro. Atât. Dacă-mi dați banii ăştia, o 
puteți păstra. Aţi obține un profit serios. 

Gusev zâmbeşte şi îşi trece mâna peste cămaşa care a fost cândva albă, 
decorată pe piept cu o pată de ou. 

— Mă tem că nu vă pot da aceşti bani, doamnă Voronin. 

Lolei i se şterge zâmbetul de pe față. 

— Cât...? Cât îmi puteţi da? 

— Nichego. Nimic, răspunde Gusev, fluturându-şi degetele în aer. 

— Bine, spune Lola întinzând mâna ca să i-o înapoieze. O să caut în altă 
parte. 

Zâmbetul lui Gusev se lăţeşte şi mai mult. Are dinții albi. Bine îngrijiţi. 
Efectul e ciudat la un tip groaznic, care se scaldă în josnicie. 

— N-aţi înțeles. Se întoarce şi scotoceşte într-un sertar. Păstrez brățara şi 
nu vă dau nimic. 

Din sertar a scos un pistol. ÎI îndreaptă spre capul Lolei, care se dă în 
spate îngrozită. Se loveşte cu spatele de rafturile pline de cutii. 

— Nu-mi puteți face asta. E o... impolitețţe. Ne cunoaştem. Iuri v-a 
ajutat când aţi avut nevoie. 

— Vă înşelați din nou. O voi face fiindcă pot. Şi nu pomeniți de soțul 


dumneavoastră, acel idiot. A trădat Bratva. Pot să fac cu dumneavoastră ce 
vreau. De fapt... 

Braţele ca nişte scobitori ale lui Gusev o obligă pe Lola să se întoarcă. O 
mână îi apasă pistolul de ceafă, cealaltă îi scormoneşte în închizătoarea 
pantalonilor. 

Lola îşi stăpâneşte un vaiet. Nu vrea să plângă. Nu vrea să implore. Nu 
are de ales. 

Degetele găsesc calea de a-i descheia pantalonii, se încurcă în elasticul 
chiloților. Unghiile o zgârie când reuşeşte să-i dea jos. Lola simte o arsură 
infecțioasă pe piele, care o face să tresare. 

Gusev se luptă cu propriii pantaloni. Amândoi sunt în picioare, iar Lola e 
mai înaltă cu un cap decât el, aşa că penetrarea e imposibilă. Mai ales că 
penisul lui e moale şi bleg. 

— Dacă aş fi ştiut că vii, aş fi luat ceva ca să te primesc aşa cum meriţi, 
spune Gusev în timp ce îşi freacă membrul flasc de coapsele ei. Tu şi soțul 
tău v-aţi crezut întotdeauna mai presus de ceilalți, nu? Acum nu mai 
reprezentați nimic. 

O apucă pe Lola de păr şi o târăşte spre uşă. 

— Fugi, târfă. Şterge-o. Până la urmă, poate nu-l sun pe Orlov. Aşa cum 
spui tu... ar fi o impoliteţe. 


Înregistrarea 06 
CU ZECE LUNI ÎN URMĂ 


SUBINSPECTORUL BELGRANO: Am avut prea multă răbdare cu tine. 
Iar răbdarea noastră s-a epuizat. 

IURI VORONIN: Staţi puțin. 

COMISARUL ROMERO: E prea târziu, Voronin. Am venit să te 
anunţăm că mâine vom prezenta dovezile procuraturii. Cazul dumitale este 
pregătit şi avem suficiente dovezi. 

LOLA MORENO: V-am spus că aş putea fi eu de ajutor. 

SUBINSPECTORUL BELGRANO: Doamnă, aţi spus că ne veţi aduce 
ceva substanţial. Şi n-am primit decât mizerii. 

COMISARUL ROMERO: Las-o să vorbească, Belgrano. 

LOLA MORENO: Nu vă putem ajuta cu ceea ce vă doriți. Dar între timp 
vă putem da ceva. 

(Foşnet de hârtii.) 

(Pauză de patruzeci şi una de secunde.) 

COMISARUL ROMERO: Avem aici totul, în afară de dată şi de numele 
ambarcațiuni. 

LOLA MORENO: O să vi le spun. Vreau să nu ne amestecați în asta. 

SUBINSPECTORUL BELGRANO: Dacă vă imaginaţi că o să scăpaţi 
cu o turnătorie de rahat, vă înşelați amarnic, doamnă. 

IURI VORONIN: Sunt patru sute de kilograme. 

SUBINSPECTORUL BELGRANO: E haşiş. Nimănui nu i se scoală de 
la haşiş. 

COMISARUL ROMERO: Belgrano, te rog. Acest vocabular... 

LOLA MORENO: Cu tot respectul, doamnă comisar. Sunt patru sute de 
kilograme. E un transport enorm. lar marocanii care îl aduc sunt nişte 
nemernici. 

COMISARUL ROMERO: Doamnă Moreno, ambarcaţiunea asta este un 
punct de plecare. O să-l accept ca semn de bunăvoință. Vom face razia. Dar 
e puțin. 

IURI VORONIN: Sunt patru sute de kilograme. 

COMISARUL ROMERO: Tot repetaţi asta, de parcă ar însemna ceva. 
Cantităţile nu sunt importante. E importantă varietatea. 


LOLA MORENO: Importantă pentru ce? 

COMISARUL ROMERO: Dacă mâine capturăm şase tone de haşiş 
marocan, ni se vor aloca cel mult şase secunde în telejurnalul naţional. 

SUBINSPECTORUL BELGRANO: Şi jumătate dintre cei care ar vedea 
ştirea ar ridica din umeri şi ar spune „ar trebui să-l legalizeze”. Ca şi cum 
mizeria aia ar face vreun bine. 

LOLA MORENO: Şi atunci? 

COMISARUL ROMERO: Daţi-mi heroină. Daţi-mi cocaină. 

SUBINSPECTORUL BELGRANO: Şi fără arabi. Arabii sunt o nimica 
toată. 

IURI VORONIN: Vă asigur că... 

COMISARUL ROMERO: Cunoaştem foarte bine brutalitatea şi 
pedepsele infractorilor marocani, Voronin. Dar asta nu cumpără ştiri de 
prima pagină. 

SUBINSPECTORUL BELGRANO: Rugi. Ei sunt sexy. 

COMISARUL ROMERO: Ori ni-l dați pe Orlov direct, ori va trebui să 
ni-l dați pe bucăţi. 

LOLA MORENO: Vreţi să lucrăm pentru voi. 

COMISARUL ROMERO: Eu vreau să curăţ plaja asta de gunoaie. Dar 
problema, doamnă Moreno, nu e ce vreau eu. Ci ceea ce pot să fac dacă nu 
mi-l dați. 


Lola 


A fost odată ca niciodată o fată care a scăpat cu chiu, cu vai de un 
căpcăun jegos şi urât mirositor. 

Lola iese pe stradă cu hainele vraişte şi cu lacrimile îmbibându-i gulerul 
hanoracului. Luminile felinarelor 1 se par ireale, iar aerul curat, slab, volatil, 
ca şi cum atmosfera ar fi pe punctul de a dispărea. Se împleticeşte în susul 
străzii în timp ce se încheie la pantaloni — chiloţii i-au rămas agățați la 
jumătatea feselor, dar nu e în stare să sesizeze asta. Picioarele ei abia ating 
pavajul, imponderabile. O doamnă i se adresează îngrijorată, dar undele 
sunetului se pierd înainte de a ajunge la urechile ei. 

Nimic din toate astea nu e real. 

Nu se întâmplă nimic din toate astea. 

Lola simte că o mai leagă de sol doar un fir subţire şi fragil ca vata de 
zahăr. La o pală mai zdravănă de vânt, s-ar desprinde complet. S-ar ridica şi 
s-ar îndepărta dintr-o suflare, ca puful păpădiei. 

Nimic din toate astea nu e real. 

Nu mi s-a răpit singura şansă de a scăpa din asta. Nu se poate. 

Lola, care întotdeauna ştie ce să facă. Lola, care e pe interior de o răceală 
aridă, amară ca pământul din cimitir. Lola, care de când era mică face 
planuri pentru momentul în care i se epuizează planurile, a rămas pentru 
prima dată în pom. 

Poate de aceea nu se recunoaşte în ceea ce face, se disociază de propriul 
trup în timp ce acesta se clatină până la restaurantul din colţ, care pe vremea 
asta de februarie e util doar pentru câţiva pensionari ameţiți. Se apropie de 
prima masă cu tacâmurile puse şi ia un cuţit. 

— Alo. Alo, doamnă! 

Lola nu-l aude pe chelner mai mult decât a auzit-o pe femeia care a 
abordat-o pe stradă. 

— Doamnă! 

Chelnerul nu a ieşit după ea pe stradă din prima clipă fiindcă are o 
comandă în mână (salată, inele pane de calamari congelați). Când o ia pe 
urmele intrusei, Lola deja deschide uşa la Instant Cash. Chelnerul pune 
frână când o vede intrând, face un silogism la repezeală — este, bineînțeles, 
licențiat în filosofie — şi hotărăşte că cel mai bine e să sune la poliție. 


Totul se reduce la o simplă alegere: să te încăpățânezi să trăieşti sau să 
te încăpățânezi să mori, se gândeşte Lola în timp ce se năpusteşte în spatele 
magazinului, asupra unui Gusev luat pe nepregătite. 

Îl prinde ocupat, frecându-se între picioare în timp ce se uită la ceva pe 
monitor. Lola nu vede la ce se uită, pentru că, la rândul ei, e ocupată să-l 
înjunghie în braţ şi în spate. Cuţitul e genul pe care chelnerii ţi-l dau ca să te 
lupţi cu friptura până când îi ceri unul care chiar taie, aşa că primul atac nu 
reuşeşte decât să scrijelească pielea lui Gusev şi să-i rupă cămaşa albă cu 
pată de ou. 

Al doilea îl atinge în omoplat, care îndoaie vârful şi deviază traiectoria 
lamei, care intră între os şi muşchi, alunecă printre ele pe o lungime de şase 
centimetri, sfâşiind carnea şi smulgând un urlet de durere din gâtlejul lui 
Gusev când Lola smulge cuțitul, iar vârful îndoit distruge în calea sa un 
număr considerabil de fibre musculare. 

Al treilea nimereşte în spătarul scaunului. 

Pe al patrulea îl încasează ea, în propriul braţ, când Gusev cade peste ea. 
În timp ce se rostogolesc pe jos, Lola îşi dă seama că bişniţarul a urinat pe 
el, iar cruzimea, brutalitatea celor întâmplate i se pare pentru prima dată 
evidentă. 

Încă are în ea furie pentru o ultimă lovitură, care se afundă în pântecele 
gras şi tare al lui Gusev, ratând buricul cu câțiva centimetri. Cuţitul rămâne 
acolo, împlântat până la plăsele, în timp ce Gusev îl priveşte fără să 
înţeleagă. Lola recunoaşte privirea asta care pare ireală, fiindcă asta se citea 
în ochii ei cu mai puţin de două minute în urmă. 

Ce surprize îţi rezervă viața! 

— L-am sunat pe Orlov, suka. Târtă împuțită. Eşti moartă, eşti o târfă 
moartă. 

Lola se ridică în picioare, ţinându-se de braţul rănit. Îşi ridică mâneca 
hanoracului şi vede că e doar o zgârietură, care abia a perforat pielea. 
Doare, dar nu cine ştie ce. Nu poate să-şi facă griji pentru asta acum. 

Gusev, din contră, nu are altă grijă decât cuțitul care îi răsare din burta-i 
rotundă ca steagul lui Neil Armstrong pe Lună. ÎI prinde cu ambele mâini şi 
încearcă să-l scoată puţin, dar durerea pe care i-o provoacă lama zimțată, 
triunghiulară e insuportabilă. Urlă din nou, în timp ce două şuvoaie de 
sânge ţâşnesc din rană şi se îndreaptă spre sud, pătând în drumul lor cămaşa 
albă a lui Gusev. 


— Eu n-aş face asta. Nu te-ai uitat niciodată la televizor? Poate să ți se 
scurgă tot sângele din tine dacă scoţi cuțitul, spune Lola. 

Brăţara ei e pe masă. Pistolul îl găseşte în sertar, după ce păşeşte peste 
corpul gemând al bişniţarului şi scotoceşte puţin. Bagă primul obiect în 
buzunarul pantalonilor. Pe celălalt îl îndreaptă spre faţa lui Gusev. 

— Seiful. 

Un bişniţar trebuie să aibă mulţi bani gheață. Asta e unealta lui de lucru. 
Dar Gusev nu pare dispus să colaboreze din prima. 

— Nu i-ai scos piedica, târfă. 

Lola întoarce arma, o studiază câteva secunde şi, în cele din urmă, decide 
că mica manetă de pe mâner trebuie să fie ceea ce caută. O împinge cu 
grijă, aude un satisfăcător clic şi ţinteşte spre faţa lui Gusev, care emite un şi 
mai satisfăcător ah. 

— Mulţumesc. Seiful. 

— Nu-ţi dau nimic. 

Lola ridică piciorul drept exact cât să atingă puţin mânerul cuțitului cu 
vârful pantofului, provocând un nou țipăt. 

— Pot să fac asta toată ziua. 

În realitate, nu poate, fiindcă observă că ameţeşte din nou şi are gura atât 
de uscată, încât îi este greu să-şi mişte limba. Trebuie s-o şteargă cât mai 
repede. Porcul naibii l-a sunat pe Orlov. Poate şi chelnerul a sunat la poliție. 
Trebuie să plece. 

Dar nu are insulină, nu are bani ca să cumpere, nu are bani pentru Zenya, 
iar nemernicul ăla 1 s-a frecat cu penisul de coapse. Aşa că nu va pleca de 
aici fără să-i ia tot ce poate. Chiar dacă nu va ajunge mai departe decât într- 
o maşină de poliție. 

Sau într-o maşină funerară, se gândeşte Lola, ridicând din nou piciorul. 

— Bine. Bine. În spate, spune Gusev, arătând un loc de pe rafturi. 

Lola îndepărtează dintr-o mişcare o mulțime de filme vechi şi descoperă 
seiful. Are cifru. Să obțină combinaţia o costă doar trei picioare date în 
coastele lui Gusev. O costă mult mai mult în secunde, căci mai pierde încă 
un minut preţios. 

Seiful se deschide cu un scârţâit. Pe Lola o izbeşte în față un miros amar, 
de pământ. De vină e o pungă cu cocaină, cât o minge de tenis, deschisă 
peste o grămadă de documente de pe raftul de sus. 

Pe cel de jos sunt mai multe teancuri de bancnote de cincizeci de euro, 
prinse cu benzi elastice. Nişte hârtii cu pătrăţele între elastic şi bancnote, cu 


însemnări scrise de mână, indică suma din fiecare teanc. Lola bagă mai 
multe în buzunarele pantalonilor milităreşti, bucurându-se de gemetele pe 
care le scoate Gusev în timpul operațiunii. Se pare că jaful îl doare mai tare 
decât rana de cuţit din stomac. 

— Eşti moartă, eşti o târfă moartă, repetă, ceva mai slab. 

Pleoapele i se închid, iar degetele din jurul cuţitului nu mai strâng cu 
aceeaşi forță. 

Rămâne fără sânge. 

O mare pierdere, se gândeşte Lola, îndreptându-se spre uşă. 

Face un pas către zona publică a magazinului, ajunge să scoată piciorul 
drept din magazie. 

În acel moment îşi face apariţia în ușă polițistul, înalt, cu barbă, obosit. 
Pune o mână pe sonerie. Expresia lui trece imediat de la plictiseală la alertă, 
când o vede prin geam pe Lola cu pistolul în mână. 

În acelaşi moment, Gusev, care e tot pe jos, se hotărăşte să întindă mâna 
şi s-o prindă pe Lola de călcâiul piciorului stâng. Nu mai are aproape deloc 
forţă în mâini, e o strânsoare slabă. Degetele alunecă pe pielea pantofilor 
Lolei, lăsând trei linii roşii pe pielea albă. Dar piciorul începuse deja să se 
ridice, aşa că Lola se clatină puţin, diafragma i se strânge din cauza 
reflexului de frică, iar asta îi face şi arătătorul mâinii drepte să 1 se contracte 
la rândul său. 

Poc. 

Glonţul abandonează ţeava, pornind în direcţia poliţistului. Îi ratează 
capul la milimetru, uşa din sticlă se dezintegrează. Polițistul se îndepărtează 
de uşă cu un țipăt aproape deloc masculin, dar de înţeles în situaţia dată. 

Toate astea s-au întâmplat în mai puţin de trei secunde. 

Lola se sprijină de perete ca să nu cadă, îndreaptă arma spre Gusev — 
care pare să fi leşinat —, se uită din nou la armă fără să înţeleagă. În ochii ei 
peste măsură de deschişi se reflectă luminile albastre ale maşinii de poliție. 
Afară se aud strigăte. 

LA NAIBA! 


17 
— Un bulevard — 


— Se pare că până la urmă a apărut, spune Jon coborând din maşină. 
— Tu ai spus-o, zice Antonia, alăturându-i-se înspre cordonul de poliție. 
Unele lucruri sunt inevitabile. 


PR 


Lp 


Jon şi Antonia se prezintă în mijlocul tevaturii cu o jumătate de oră 
întârziere. Desigur, pe ei nu i-a sunat doamna comisar Romero ca să-i 
informeze despre progresele înregistrate în localizarea Lolei Moreno. Poate 
fiindcă era ocupată să o încolţească trimițând două maşini de poliție şi o 
furgonetă, care au blocat bulevardul Ramón y Cajal, şi punând şase bărbaţi 
înarmaţi să-şi țină pistoalele aţintite către o vitrină lată de trei metri. 

Antonia era afundată în datele pe care i le trimisese Aguado pe iPad, 
când a intrat fişierul cu apelul la 112. Intuiţia ei s-a adeverit. Cu puţin 
noroc. Acelaşi noroc care a salvat capul poliţistului de glonţul venit din 
spatele vitrinei. Căci noroc înseamnă moarte cu o literă schimbată'?*. 

Pe ei nu i-a anunţat nimeni, iar asta îi provoacă lui Jon o enervare de 
campionat. Se observă în pasul apăsat, de parcă ar vrea să spargă asfaltul, şi 
pe faţa înroşită. Dar o situaţie care implică ostatici nu e momentul pentru 
tpete. Cu atât mai puţin când o duzină de pensionari înregistrează toată 
treaba cu telefoanele mobile de pe terasele clădirilor din apropiere. Iar asta 
în condițiile în care difuzoarele furgonetei îi roagă pe curioşi să se 
îndepărteze de la ferestre şi să intre în casele lor, pârâituri, acesta este un 
mesaj urgent al Poliției Naţionale, pârâituri, există un suspect înarmat şi aţi 
putea fi împuşcaţi, pârâituri. 

Oamenii sunt tâmpiţi, se gândeşte Jon şi are mare dreptate. 


a Lp SL 


Faţa lui Belgrano şi cea a doamnei comisar Romero când îşi fac apariția 
Antonia şi Jon sunt primitoare. Ca un gulag. 

— Cine v-a anunţat? întreabă subinspectorul. 

— Am citit pe Twitter, spune Jon. 

— Nu mai e nevoie de participarea dumneavoastră, zice doamna comisar 
Romero. Am localizat-o pe suspectă. 

— Lola Moreno, gospodina. S-a înscris în Al Qaeda? întreabă Jon 
arătând spre pistoalele pregătite, spre poliţiştii adăpostiţi în spatele 


maşinilor. 

— Are o armă de foc şi a tras spre un agent care a răspuns la un apel la 
112. S-a baricadat în magazin şi amenință că-l omoară pe proprietar, un 
oarecare — Belgrano îşi consultă documentația — Edik Gusev, cetăţean rus cu 
permis de şedere permanentă în Spania. 

— Vă mulţumim pentru colaborare, dar de aici ne ocupăm noi, spune 
doamna comisar Romero, glacială. 

Îşi pune vesta antiglonţ peste uniformă. 

— Am vrea să rămânem ca observatori până la arestarea ei, doamnă 
comisar, spune Antonia cu o voce de mieluşel. Dacă nu vă deranjează. 

Romero se uită mirată la Antonia. Se aştepta la o luptă de putere, nu la o 
rugăminte umilă. Are prea multe lucruri la care să se gândească şi priveşte 
prea multă lume, ca să refuze. 

— Încercaţi să nu vă amestecați. 

Jon o duce pe Antonia câţiva paşi mai încolo. 

— Văd că ai primit foarte bine lecţiile mele de civism. 

— Nu era momentul acum să-i spun că-mi face ceva la icre. Trebuie să 
rămânem ca să ajutăm cu ce putem. Sunt mulți viteji înarmaţi aici, spune 
Antonia privind cu neliniște în Jur. 

Poliţiştii sunt nervoşi, cu armele încărcate şi dispuşi să le folosească. Şi 
sunt mulţi. Nu contează cine trage primul. Responsabilitatea se disipează în 
grup. lar femeia care e înăuntru a încercat să le omoare un coleg. Care a fost 
dus la spital cu un atac de anxietate. Se întâmplă atât de des asta în 
asemenea situaţii, dar niciodată nu se vede în filme. O anxietate care nu 
pleacă odată cu agentul din ambulanţă, ci rămâne şi se multiplică la cei şase 
care rămân în urma lui. Încolăcindu-li-se pe şira spinării, întinzându-şi 
tentaculele otrăvitoare către plămâni, care respiră mai greu, atingând inima 
şi făcând-o să bată mai tare, urmându-şi calea către degetul arătător îndoit 
pe trăgaci. 

— Trebuie să o scoatem de acolo cu orice preţ, spune Jon. 

— A tras deja, zice Antonia. Într-un poliţist. Dacă nu se dă bătută 
complet, şi asta foarte curând, o să iasă într-un singur mod. 


Lola 


A fost odată ca niciodată o fată care era prinsă în cursă din cauza 
răutății altor oameni. 

Lola stă jos, cu spatele la rafturile din dosul prăvăliei. Gusev a leșinat, 
respiră foarte încet. Miroase a urină şi a sânge. Miroase a înfrângere. 

— leşi cu mâinile ridicate, behăie o voce. 

— Lăsaţi-mă în pace. Plecaţi! 

Durerea de cap continuă să se accentueze. S-a instalat în spatele ochiului 
stâng, extinzându-se până la tâmple. Parcă se răsuceşte un cleşte în ea. 

Şi setea. 

Saliva ei e groasă ca un lipici. Gâtul parcă ar fi o piele veche, uscată la 
soare. Dorinţa de a bea devine presantă, disperată. 

În biroul lui Gusev e doar o sticlă mică de apă, în care a mai rămas un 
strop. Oricât de silă i-ar fi să bea din balele bişnițarului, Lola cedează 
instinctului primar şi apleacă sticla la orizontală, lăsând picăturile prețioase 
să-l cadă pe limbă. E o uşurare de scurtă durată şi ineficientă. Şi 
respingătoare. 

Lola duce sticla la ochi, priveşte fundul prin deschizătură, ca şi cum ar 
putea s-o umple printr-o minune. Nu obține decât o imagine sextuplă a unui 
Gusev în agonie sau mort. 

Lola îi aruncă sticla fără chef. Aterizează pe pieptul bişnițarului, coboară 
pe colacii de grăsime şi rămâne pentru o clipă acolo, înainte de a aluneca pe 
Jos, pe partea cealaltă. 

O să mor aici. 

O să mor singură şi închisă impreună cu un porc dezgustător. 

Simptomele hiperglicemiei s-au intensificat pe măsură ce glucoza 1 s-a 
acumulat în sânge. E slăbită, dezorientată. Privirea încețoşată. Burta 
umflată, nu numai din cauza sarcinii. 

Şi setea. 

Are în buzunarele hanoracului toți banii de care are nevoie, dar nu are 
cum să-i cheltuiască. Se gândeşte la magazinele din jur, înţesate de apă şi de 
sucuri. Se gândeşte la ţevile din pereţi, de neatins. 

O să mor aici. 

Poate e mai bine să mă dau bătută, să accept. 

Încă are în mână pistolul, cauza acestei încurcături. Pentru o clipă, îi 


trece prin minte să-l folosească asupra ei înseşi, dar apoi râde. Un hohot 
aspru, ca al soacrei unui adulter, ca pila unui puşcăriaş. Există un umor 
sălbatic în acest râs care ricoşează în rafturile încărcate de blendere, chiloți 
vechi, dezumidificatoare stricate. 

Toate aceste reziduuri ale societății de consum, care au vrut să însemne 
ceva, au dat-o în bară şi refuză să moară. 

N-o să sfârşesc ca un borcan de iaurt. 

Să rămână în viaţă. Ceea ce în fiecare zi considera de la sine înţeles. 
Niciodată nu a fost atât de greu. 

Dacă aş şti cum... 

Atunci sună telefonul. 

Țârâitul metalic, prost-crescut, năvăleşte ca un intrus în neliniştea dintre 
acei patru pereți, cu miros de praf, cocaină, sânge şi urină. 

Lola contemplă aparatul cu aversiune şi şocată, ca cineva care găseşte un 
scorpion într-un ou Kinder. Îl lasă să sune, până când apelul se opreşte 
brusc. 

Sună din nou. 

Întinde mâna. Ridică receptorul cu teamă, îl duce la ureche ca şi cum din 
el ar ţâşni un polițist înarmat sau unul dintre acei bojevik ai lui Orlov. 

— Ascultă, spune o voce de femeie. Russki? Rusă? 

— Nemnogo. Puțin. 

— Face spun eu. Ja pistolet. Panimaiş? 

Panimaiu. Lola înţelege. Dar nu pricepe nimic. 

— Cine eşti? 

— Nu timp. Tu trăieşti? Tu vrei trăieşti? 

Lola inspiră adânc. 

Of, da. Eu vreau mult să trăiesc, se gândeşte ea. 

— Face spun eu. 

Romero le dă instrucțiuni oamenilor ei. Maşinile stau de-a curmezişul pe 
asfaltul de pe bulevard. E lat, iar în porțiunea de stradă din faţa prăvăliei lui 
Gusev sunt o jumătate de duzină de pomi. Sunt singurii ocupanții ai unui 
trotuar pustiu. Restaurantul din colţ e gol şi întunecat, centrele de telefonie, 
închise puţin mai devreme. Doar vitrina prăvăliei Instant Cash e în 
continuare luminată. 

— Unde e negociatorul? 

— Au găsit o tipă în Cádiz. A negociat într-un caz de violenţă de gen, 
informează Belgrano. O să fie aici în trei ore, aşa ne-au transmis cei de la 
inspectoratul provinciei. 

— Trei ore, repetă Romero plictisită. Trei ore ca să găseşti un expert care 
o să ajungă aici praf. Şi aşa merg toate. 

Jon şi-a pus vesta antiglont şi a reuşit s-o facă şi pe Antonia să şi-o pună, 
după multe insistenţe. În afară de Belgrano şi de doamna comisar, sunt 
singurii care poartă aşa ceva. Alt semn al hpsei alarmante de buget. Jon a 
citit că, acum câteva luni, colegii au descins pe o navă pe care columbienii 
produceau droguri şi au avut o confruntare armată. Paradoxul e că traficanții 
aveau veste şi puşti de asalt ARIS, în timp ce poliţiştii erau în bătaia 
vântului şi cu pistoalele reglementare. 

Nu a murit nimeni, fiindcă traficanţii s-au speriat, într-o ţară în care 
pușcăriile sunt hoteluri de trei stele, te gândeşti de două ori înainte de a 
trage în poliție. Armele sunt destinate concurenţei. 

Nimeni nu a murit atunci. 

Dar problema persistă. 

— Ce facem? întreabă Belgrano. 

— N-o să aşteptăm trei ore. O vom face pe suspectă să iasă. 

— Nu e nevoie, spune Antonia. Deja iese. 

— Se vede mişcare, doamnă comisar, spune unul dintre poliţiştii 
adăpostiţi în spatele maşinii de poliție. 

În uşă apare o siluetă. 

— Nu trageţi. Repet, nu trageţi, spune doamna comisar. Nu vreau 
scandal. Ne-am înţeles? 

— leşi cu mâinile ridicate, zice Belgrano prin portavoce. 


Aparatul îi distorsionează accentul de Granada, făcându-l chiar mai puţin 
amenințător decât era de aşteptat. Dar nu e nimic distractiv în ţevile 
pistoalelor aţintite spre chenarul luminat. 

— O să ies! răspunde o voce. Frumoasă, puţin răguşită. Palhdă de frică, 
dar nu lipsită de frumuseţe. Vă rog, nu trageţi. 

Lola Moreno e un adevărat dezastru. Părul pleoştit şi murdar, cearcănele 
pronunțate, buzele crăpate şi uscate. Pielea deshidratată străluceşte sub 
farurile aprinse ale maşinilor, care îi proiectează umbra pe peretele 
magazinului. 

Și încă e frumoasă, se gândeşte Jon. 

E singurul dintre cei prezenţi care nu s-a atins de armă. Chiar şi doamna 
comisar şi-a scos pistolul. Iar subinspectorul Belgrano ține portavocea cu 
stânga, în timp ce mâna dreaptă se sprijină pe tocul de la brâu. 

— Nu e o ameninţare, anunță Antonia. Să nu tragă nimeni. 

Lola are arma în mână, dar o ţine de ţeavă, între degetul arătător şi cel 
mare. Are braţele ridicate, spatele încovoiat. Merge foarte încet, 
îndepărtându-se de uşa magazinului. 

— Doamnă Moreno, behăie portavocea. Trebuie să aruncaţi arma. 

— Mai devreme a fost un accident! 

— Trebuie să aruncaţi arma, doamnă. E ultimul avertisment. 

Lola se uită la ei cu ochii larg deschişi de spaimă. Dar mai e ceva în ei. Îi 
mişcă de colo până colo. Aşteptând. 

— Se întâmplă ceva, spune Antonia. 

Până acum a stat în picioare. Se apleacă foarte uşor. Nu că ar fi o țintă 
prea mare. O mână micuță apucă de marginea vestei antiglonţ a lui Jon şi îl 
trage şi pe el în jos. 

— Doamnă, n-o să repet. Aruncaţi arma, spune Belgrano, contrazicându- 
ŞI promisiunea. 

— A fost un accident. Jur că a fost un accident. Trebuie să mă lăsați să 
plec, zice Lola printre hohote. 

Mai face un pas spre dreapta, îndepărtându-se mai mult de intrarea în 
magazin. 

— Staţi pe loc, doamnă. Aruncaţi arma! 

Doamna comisar Romero ia microfonul stației de emisie-recepție şi 
apasă pe butonul de emisie. 

— Bravo Unu, permisiune pentru foc de anihilare. 

— Nu! spune Antonia, încercând să se ridice. 


Jon o ţine de mijloc. 

— Bravo Unu, eşti pe recepție? 

Pârâituri. 

Linişte. 

— Soler, unde naiba eşti? insistă Romero, apăsând încă de două ori pe 
butonul de recepție. 

— Omul dumneavoastră afară, răspunde o voce de femeie. 

Se aude în casca lui Romero, a lui Belgrano, a fiecăruia dintre cei şase 
poliţişti. 

— Aceasta este o frecvenţă rezervată poliției, spune Romero pufnind. 
leşiți de pe canal sau... 

— Omul dumneavoastră afară. Eu îi folosesc stația. 

Poliţiştii fac schimb de priviri fără să înțeleagă. Romero şi Belgrano se 
privesc cumva diferit. 

— Cine sunteţi? Agentul Soler e teafăr? 

Romero îi face semn din cap lui Belgrano. Subinspectorul lasă 
portavocea pe Jos şi îi face semn unuia dintre agenţii care se adăpostesc în 
spatele maşinii. 

— Om bine. Tu nu mişcă. 

— Ascultaţi, nu ştiu cine sunteți, dar... 

— Roata dreaptă, spune vocea în cască. 

La peste opt sute de metri pe secundă, glonțul spulberă cauciucul 
Citrocnului C4, înainte ca sunetul împuşcăturii să ajungă la poliţiştii adunaţi 
în faţa prăvăliei Instant Cash. Iar atunci se contopeşte cu zgomotul exploziei 
roții, făcând detunătura asurzitoare. Maşina de poliție se înclină pe o parte, 
în timp ce agenţii se aruncă la pământ, căutând locul de unde provine 
împuşcătura şi protejându-se fiecare cum poate. 

Şi Jon s-a trântit la pământ. Doar că el a făcut asta acoperind-o cu trupul 
lui pe Antonia. Care încearcă să se zbată şi să-şi scoată capul. 

— Acolo sus, spune Antonia arătând spre acoperişul din spatele lor. 

Romero ştie unde e persoana care a tras. În locul în care ea l-a postat pe 
agentul Soler, cu o puşcă cu lunetă PSGI. O bijuterie de precizie. Agentul 
Soler are doar douăzeci şi patru de ani, dar e în stare să facă minuni cu 
arma. Poate nimeri un pepene de la o distanţă de şase sute de metri. Sau mai 
degrabă să-l dezintegreze, fiindcă PSG1 foloseşte muniţie de 7,62, capabilă 
să penetreze un bloc din ciment de cinci centimetri. 


Obţinerea acestei arme pentru UDYCO Costa del Sol a fost un triumf. 
Romero a trebuit să insiste ca să li se trimită de la Madrid una dintre acele 
puşti de precizie, care ajung de obicei la unităţi precum GEOS'* sau la 
departamente din oraşe ca Bilbao sau Barcelona. În mâinile cuiva care ştie 
să o folosească, e o armă de neoprit, spusese Romero când pachetul 
ajunsese la comisariat. A fost petrecere. 

Acum nu mai e aşa. 

— Trebuie să urcați la locul lui Soler. Cu orice preţ, ordonă Romero, 
trântită la pământ, cap în cap cu Belgrano. 

Subinspectorul se târăşte pe asfalt în direcția furgonetei, dar nu ajunge 
prea departe. Prin staţiile de emisie-recepţie se aude din nou vocea. 

— Maşină mare roată stânga. Maşină mică roată spate. 

Bubuiturile, una după alta, răsună din nou pe tot bulevardul Ramon y 
Cajal, împrăştiindu-i pe curioşi şi pe jurnalişti din preajma cordonului 
politiei. Şi pe sâcâitorii pensionari de pe terase. Roata maşinii mici 
explodează curat, iar cea a furgonetei, mai încărcat, împroşcând bucăţi de 
cauciuc negru în toate părțile. 

— Doamnă comisar, suspecta pleacă, anunţă unul dintre agenţi, care pe 
sub maşina poliției vede picioarele Lolei cum se îndepărtează de ei. 

— Opriţi-o! ordonă Romero. 

Agentul se ridică puţin, înalță arma. 

De data asta nu mai e niciun avertisment. 

Glonţul nimereşte în coapsa stângă, intrând prin spate. Forţa impactului e 
brutală, spărgându-i femurul în trei părți şi împrăştiind mici fragmente de os 
la ieşire. Rămân acolo, de un alb imaculat, pe sânge şi asfalt, ca la o 
aruncătură de zaruri la care câştigă banca. 

Când sunetul celei de-a patra detunături se estompează, se aşterne o clipă 
de linişte. O clipă congelată de acalmie, dar nu de pace. O clipă reținută de 
feţe consternate, de ochi cât cepele. O clipă de frică uluită, de îngâmfare 
pălmuită, aşa cum simte vânătorul când devine vânat. 

Am sfeclit-o, rezumă Jon. 

Tăcerea e sfâşiată de țipetele agentului rănit, care se ține cu ambele 
mâini de piciorul rănit. Alt agent se apropie de el, îşi scoate cureaua, face 
un garou la picior. 

— Tu nu mişcă, repetă vocea în staţiile de emisie-recepție. 

Între timp, Lola Moreno a ajuns deja la colţul străzii. Acolo, dă peste un 


cameraman de televiziune adăpostit în colţul care se intersectează cu strada 
Enrique del Castillo. Cameramanul şi reporterița se privesc fix. Lola ridică 
pistolul spre cer şi trage de două ori. Cameramanul şi reporterița fug. 

Lola, la fel. Intră în parcul Alameda şi o ia la fugă fără să se uite în spate. 

LD 

Între timp, faţa doamnei comisar Romero e doar furie. Obrazul pe asfalt, 
dinții scrâşnind, pumnii strânşi. Tot autocontrolul ei şi toată solemnitatea 
sunt menite acum să-i ţină corpul lipit de pământ. În loc să apuce arma şi să 
înceapă să înapoieze împuşcăturile. 

— Câte gloanţe? îi şopteşte Antonia, cel puţin partea din ea care reuşeşte 
să iasă de sub pătura ei de o sută zece kilograme. 

— Cum? 

— Câte gloanţe are încărcătorul? repetă Antonia. 

Romero se forţează să gândească. Dar nu reuşeşte să-şi amintească. 
Țipetele omului ei aflat pe jos n-o lasă să se gândească la altceva. Îl cheamă 
Vâzquez. Are o soție şi două fetiţe. Au venit odată la comisariat. Ca să vadă 
unde lucrează tata, care îi arestează pe răufăcători. 

— Modelul. Spuneţi-mi modelul, insistă Antonia. 

— PSGI, zice Romero mecanic. 

Treisprezece formulare completate pentru solicitarea armei nu-i dau voie 
să uite. 

— Sunt cinci. A tras patru, spune Antonia. 

ÎI loveşte în fluierul piciorului pe Jon, care slăbeşte pentru o clipă 
strânsoarea braţelor, suficient pentru ca Antonia să se ridice în picioare şi să 
se întoarcă spre stânga. 

Glonţul traversează aerul pe care îl ocupa ea până acum o secundă, 
afundându-se în portiera maşinii de poliție şi făcând o gaură perfect rotundă 
pe banda galbenă. 

— ŞI cinci, spune Antonia gâfâind. 

Romero reacționează, în sfârşit. 

— Trebuie să reîncarce! Mişcaţi-vă! 


Trebuie să fugă. 

N-a mai tras niciodată cu un PSGI, dar i-a studiat modul de funcţionare. 
E o armă puternică, concepută pentru germani după masacrul de la 
München, pentru ca poliția să-i poată elimina de la distanţă pe inamicii 
înarmați. 

Din nefericire, durează câteva secunde s-o reincarci. Femeia minionă a 
luat-o prin surprindere. Nu se aştepta să se ridice brusc, iar corpul şi 
antrenamentul ei s-au ocupat de restul. Degetul a apăsat pe trăgaci 
instinctiv, încărcătorul a rămas gol. 

Nu se sinchiseşte să schimbe încărcătorul armei. Se retrage, 
îndepărtându-se de marginea terasei, ghemuită. Trece peste trupul 
inconştient al agentului. 

Stie bine regulile. Poliţiştii nu trebuie omorâţi. Să se apropie de el a fost 
simplu, să-l scoată din circulaţie fără să provoace daune majore a fost ceva 
mai greu. 

Să fugă nu va fi simplu deloc. 

Cu atât mai puțin după ce l-a rănit pe unul dintre ai lor. 

Îi aude în staţie, coordonându-şi mişcările, dar nu înţelege o bună parte 
din cuvinte, aşa că-şi scoate cablul din ureche şi aruncă aparatul pe jos. 
Calculează că are la dispoziţie cel puţin patruzeci de secunde până să 
ajungă ei pe acoperiş. A blocat liftul, aşa că măcar atât timp le va lua ca să 
urce cele şapte etaje pe jos. Alte şapte secunde ca să dărâme uşa terasei, pe 
care a blocat-o cu frânghii. 

Va fi presată de timp. 

Aleargă până la zidul vestic al clădirii. Acolo a lăsat coarda de escaladă 
şi cârligele. Mai puţin de patruzeci de euro în total, la magazinul cu 
articole sportive care se află la două străzi mai încolo. Dacă ei verifică 
înregistrările camerelor de supraveghere, vor avea idee de aspectul ei de 
acum. Nu a fost soluţia ideală. Dar a trebuit să improvizeze. Mesajul de pe 
telefonul mobil, trimis de oamenii lui Orlov, conținea doar o adresă. 

Era la şase minute distanță cu motocicleta. 

A ajuns în trei. 

Prea târziu. 

Orice s-ar întâmpla, Lola Moreno nu poate ajunge pe mâna poliției. Nu 
înainte de a fi terminat cu ea. După aceea, poliția poate aduna ce mai 


rămâne. 

Îşi pune casca şi mănuşile. Verifică de două ori cârligul din oțel. Nu e 
timp pentru carabine, ham sau piedici, aşa că o să coboare fără nicio 
protecție. Îşi trece coarda printre picioare, prin spatele unei coapse, peste 
piept şi prin spatele umărului şi începe să coboare. Există un motiv pentru 
care această tehnică nu se mai foloseşte de un secol, şi anume acela că 
produce o fricțiune accentuată. Se descurcă cu asta. Pantalonii şi geaca 
sunt din piele groasă. Dar presiunea pe spate, asta e altă poveste. Cu 
fiecare salt nou, durerea se amplifică. Picioarele o împing în afară, în timp 
ce mâinile dau drumul corzii. Dar în arcul descendent, când picioarele i se 
apropie din nou de clădire, strânge din dinţi. Îndoaie genunchii când tălpile 
ghetelor ating fațada, dar nu e suficient. Impactul îi provoacă o şfichiuire 
prin toată coloana, o descărcare electrică ce o face să ţipe. La trei metri de 
sol, e cât pe-aci să vomite în cască. E o minune că nu o face. Aude sus 
strigătele poliţiştilor şi e vag conştientă de faptul că cineva i-a făcut o 
fotografie sau a filmat-o de la una dintre ferestre. 

Braţele o trădează la penultimul salt. Durerea o face să rateze prinderea 
şi se roteşte în jurul propriului ax, prinsă în coardă, ca un titirez ciudat în 
mâinile unui copil neîndemânatic. Reuşeşte să se agaţe în ultimul moment, 
suficient cât să se prăbușească pe burtă, nu pe spate. E o căzătură de la un 
metru şi jumătate şi nu are cum să o amortizeze. Casca o păţeşte cel mai 
rău. Viziera, neagră, se sparge, lăsând la vedere un ochi care priveşte în 
sus, spre acoperiş. Poliţiştii se uită peste parapet, cu armele în mâini. 

Impulsionată de adrenalină, reuşeşte să biruiască durerea de spate, se 
întoarce pe loc şi se lipeşte de faţadă, unde oferă o vizibilitate foarte redusă 
pentru poliţiştii de pe acoperiş. Motocicleta e aproape, parcată în spatele 
unui container. 

Doar încă puţin. Doar câţiva metri în plus. 

Învăluită într-un nor de durere, ajunge la Kawasaki. Cei 330 de cai 
putere ai motorului răcnesc dezlănţuiți când porneşte. 

Se aud împuşcături care nu găsesc nimic în cale. 

Câteva secunde mai târziu, nu mai e. 


Aslan 


Aslan e un bărbat descumpănit, înainte de toate. 

E de ajuns să-l vezi. Aşezat la terasa lui obişnuită de pe faleză, în faţa 
micului său dejun preferat. Ouăle au devenit lipicioase, pâinea prăjită s-a 
întărit. Cârnaţii, reci, îşi dezvăluie adevăratul caracter: optzeci la sută 
grăsime, douăzeci la sută resturi de carne. 

Aslan nici nu s-a atins de tacâmuri. E aşezat de mai bine de o oră, 
încercând să înțeleagă ce s-a întâmplat. De ce Lola Moreno nu e moartă, aşa 
cum a dat el ordin să se întâmple. De ce Lupoaica Neagră a ajutat-o să 
scape de poliție, în loc să se limiteze la a-i trage un glonţ în cap. 

Į s-a povestit cu lux de amănunte ce s-a întâmplat. Până la cel mai mic 
detaliu. Iar Fiara ştie că a provocat nelinişte în comunitate. Mesajul pe care 
l-a transmis la înmormântarea lui Voronin era foarte clar. Nimeni nu-l 
trădează pe Aslan Orlov şi mai apucă ziua de mâine. Kiril Rebo, mâna lui 
dreaptă, a împrăştiat zvonul că ea venise ca să înfăptuiască răzbunarea. 

Acum s-a făcut de râs. 

Aslan se întoarce în scaun. După o oră, până şi cel mai comod scaun din 
răchită devine o tortură pentru fundul osos al unui pensionar. Nu-i rămâne 
decât să sune la Sankt Petersburg şi să explice ce s-a întâmplat. Vor trebui 
să-i ceară explicații Lupoaicei. 

Telefonul sună de mai multe ori, până răspunde o voce bătrână, răguşită. 

— Aslan. Ce plăcere extraordinară să te aud! 

— Pakhan, îl salută Orlov cu respect, cu titlul care i se dă liderului 
organizației, Naşului. 

Şi-l poate imagina, de partea cealaltă, cu veşnicul baston din argint, cu 
ochii orbi şi goi. O carte în alfabetul Braille, deschisă pe masa din 
apropiere. 

— Cu ce te pot ajuta? 

Orlov îi explică, îi povesteşte eşecul de noaptea trecută. E şi un polițist 
rănit, ceva ce încalcă toate regulile. Pakhan ascultă cu amabilitate, fără să-l 
întrerupă. 

— Totul se petrece exact cum era prevăzut, spune bătrânul când Orlov 
încheie. 

Mafiotul, confuz, îşi înclină capul, se uită în jur cu neîncredere. Nu 
înţelege. Şi mulți ani petrecuţi în Brarvă l-au învăţat că neînţelegerea a ceea 


ce se petrece e anticamera unei morți sigure. 

— Pakhan... 

— Nu suferi, Aslan. Îţi înţeleg indispoziţia. 

— Nu pricep ce se întâmplă. De ce nu e moartă femeia? 

— De ce te-am trimis acolo, vor? 

— Ca să institui o... 

— Te-am trimis acolo ca să ne speli banii. O muncă pe care ai realizat-o 
cu o oarecare uşurinţă. 

— Doar îmi fac treaba. 

— Ah, dar asta e problema. Că nu o făceai tu. O făcea Voronin. Un 
simplu bojevik, care în doar câțiva ani a devenit un magician al finanțelor. 
Era prea bun ca să fie adevărat. Şi era. 

O siluetă apare în spatele lui Orlov. Mafiotul se întoarce tresărind, 
convins că au venit să-l omoare. Aşa a fost întotdeauna când te simţi 
temnote, în beznă. Cineva apare din ea şi îţi înfige un pumnal în gât. 

Doar că, de data asta, pumnalul are dimensiunea şi forma unui teanc de 
hârtii. 

— Uită-te la documentele pe care tocmai le-ai primit, vor. Pentru că vei 
înţelege că trădarea lui Voronin e mult mai gravă şi mai nocivă decât faptul 
că a vorbit cu poliția. 

Orlov răsfoieşte hârtiile în alfabet chirilic pe care i le-a întins Kiril Rebo 
ridicând din umeri. Și nu-i vine să creadă ce citeşte. 

— Asta înseamnă... 

— Asta înseamnă că te-a jefuit. A golit obshehak sub nasul tău, Aslan. 
Dacă se află... 

Orlov a simțit un fior coborându-i pe şira spinării. Să ai un turnător în 
organizaţie era un pericol. Un hoţ era un dezastru de neimaginat. Dacă s-ar 
duce vorba în Bratva că Tambovskaia se lasă jefuită, ar fi totuna cu a-ţi 
desena o ţintă în frunte. Într-o lume de lighioane, cel mai vag semn de 
slăbiciune este o condamnare. 

— Eu am trimis-o pe Lupoaica Neagră cu o săptămână înainte de a o 
solicita tu, Aslan. Nu tu. Nu urmează instrucțiunile tale, ci pe ale mele. 

— Dacă aş fi ştiut... 

— Poate nu ţi-ai fi trimis oamenii să dea foc arhivelor lui Voronin. Acea 
decizie a fost incorectă. Acum va fi mult mai greu să găsim banii. Dar ăsta 
este singurul motiv pentru care mai eşti în viață. 

— Nevasta lui Voronin ştie unde sunt banii, spune Orlov. 


— Lupoaica o va găsi. ŞI atunci, poate vei rămâne vor. Sau poate nu. 

Convorbirea se întrerupe, deşi lui Orlov îi ia un timp să-şi desprindă 
telefonul mobil de ureche şi să-l pună pe masă. 

Nu a evitat condamnarea la moarte pentru greşelile lui. Doar a amânat-o. 

Până când apar banii, asta dacă apar. 

Studiază din nou hârtiile. Calculele nu lasă loc de îndoieli. Deşi Voronin 
a fost viclean, urma pe care a lăsat-o a devenit până la urmă vizibilă, chiar 
dacă duce într-o fundătură. 

O sută de carduri de credit anonime, cu care s-au plătit sume mari de 
bani timp de luni întregi. 

Orlov blestemă, nu pentru ultima dată, pentru cât de prost a fost să aibă 
încredere în Voronin. El, care a făcut totul ca să-l ajute pe mitocanul ăla. 

Cum a putut să mă înșele aşa? 

Și pe ce naiba a cheltuit şase sute cincizeci şi trei de milioane de euro? 


PARTEA A TREIA 


LOLA 


II condamnăm pe lup nu din cauza 
caracterului său, ci din cauza percepției 
noastre. 


FARLEY MOWAT 


1 
— Un CV — 


Pe Jon Gutiérrez încă îl doare. 

Nu fluierul piciorului. Antonia Scott ar avea nevoie de o jumătate de oră 
ŞI un ciocan ca să-i poată face o vânătaie. Dar sufletul, vai, sufletul! Sufletul 
lui Jon e fragil şi se frânge uşor, iar faptul că Antonia reuşeşte să-l 
păcălească şi să scape de el atât de uşor încă îl afectează. E într-o dispoziție 
turbulentă. lar agenda de azi nu-l va ajuta deloc să se simtă mai bine. 

Există un singur punct pe ordinea de zi. 

Să-l sune pe Mentor. 

I-a convocat pe amândoi la o videoconferinţă la unu fix. Şi le-a spus să 
nu iasă până atunci din hotel. 

Jon a profitat de ocazie ca să rezolve două treburi restante. 

Prima. 

Să verifice dacă tipul de pe Grindr tot nu a dat niciun semn de viață. Să 
înjure deznădăjduit. 

Cealaltă. 

Să o sune pe amatxo, care s-a dezlănţuit cu plângerile la adresa vecinei 
de la 2B, timp de o jumătate de oră. Jon, mereu dispus s-o bârfească pe 
vecina — a naibii viperă, limbă bifurcată, ea a făcut circul cu muşcatele —, 
ascultă doar cu o jumătate de ureche. Şi nu-l mai distrează ca înainte să o 
facă albie de porci pe respectiva. Apa stinge focul, iar anii, patima. Această 
duşmănie între vecine, care durează deja de-o jumătate de viaţă, 1 se pare 
azi o pierdere de timp meschină şi mizeră. Şi regretă de îndată ce-i vine 
acest gând, pentru că nu e bine să-i ignorăm pe cei care ne jignesc. 

Nu fără permisiunea lui amatxo. Asta ar fi culmea. 

Când închide, Jon se simte mai rău decât la început. În ultima vreme, 
apelurile către mama lui au devenit o obligație, cu ritmul lor mecanic, 
oxidant şi strident. Şi nu ar trebui să fie aşa. La cei patruzeci şi puţini de 
ghiocei ai lui, Jon a devenit, în sfârşit, independent. Şi nu-i plac taxările 
emoționale care vin două câte două. 

Ea doar pe Jon îl are. 

Dar eu? Eu ce am? 

Ca în orice relație asimetrică — şi puţine nu sunt aşa —, una din persoane 
are mai mult nevoie de cealaltă. Iar balanţa tinde să se încline, să arunce 


mai multe boabe de orez în mâncarea care atârnă mai greu, până când se 
rupe lanţul, iar orezul se împrăştie. 

Dintr-odată, Jon nu mai e aşa de sigur că reflecţiile astea se referă doar la 
mama lui. 


— = = 


= A a E, 


Antonia îi deschide uşa camerei ei la 12.57. La 13.11, Mentor n-a sunat 
încă. 

lată-i pe amândoi, fiecare pe câte un fotoliu, fără să-şi vorbească. El 
uitându-se la ştiri pe telefonul mobil. Ea, citind o carte. În propriul şi 
deconcertantul ei ritm. 

— Ce citeşti? 

Nu e prima dată când o vede cufundată într-o carte tipărită. Aproape 
întotdeauna, manuale stufoase de criminologie. Analize inteligente despre 
serologie sau psihopatologie în alte limbi. Cu titluri imposibil de lungi şi de 
plictisitoare. Jon le redenumeşte în cea mai bună tradiție spaniolă. Vecinul 
meu saluta întotdeauna. E uşor să cureți petele de sânge dacă ştii cum. 
Visând, visând, am triumfat asasinând. 

Dar asta pe care o ţine acum în mâinile ei pare diferită. 

— Îţi spun dacă promiţi să nu râzi, zice Antonia. 

Jon jură pe ce are mai sfânt. Pe amatxo, pe cotletul cu cartofi, pe 
costumele din stofă dungată. 

Antonia îi arată coperta. E o fotografie cu un pantof aruncat pe jos. Şi un 
titlu care pune la încercare bărbăția şi cunoştinţele inspectorului Gutierrez. 

Copii: manual de instrucţiuni. 

Cu o expresie împietrită, Jon se ridică în picioare şi se uită pe fereastră, 
care oferă o minunată privelişte a unei curți interioare din Marbella, cu 
dârele de umezeală de pe ziduri, cu petele de roşu-închis pe pavimentul 
roşu-deschis. 

— Ar fi mai bine să-ţi stăpâneşti rânjetul, până nu ţi se crapă faţa în 
două, spune Antonia. 

— Sunt cu spatele la tine. 

— lar geamul este o suprafaţă reflectantă. 

Jon se dă bătut. Se întoarce, cu arma încă fumegând lățită pe faţă. 

— Bine, şi? Vreun sfat util? 

— Sincer, nu. O grămadă de vaniaţiuni pe tema „ascultă şi fă ce poţi”. 

— Asta puteam să-ţi spun şi eu, pentru mai puţin de douăzeci de euro. 

— Da, dar tu nu ai fotografii cu bebeluşi la fiecare nouă pagini. 


— Cu atât mai mult. 


Când Mentor îşi face apariția pe ecranul iPad-ului, cu o întârziere de 
aproape o oră, arată oribil. Îşi dă seama până şi Antonia, căreia nu-i stă în 
fire să facă observaţii despre cum arată alții. 

— Ce s-a întâmplat? 

Mentor îşi drege glasul şi îşi îndoaie mâinile. 

— Ceva foarte grav, Scott. Au murit două Regine. 

Jon şi Antonia se privesc alarmaţi. 

— Cine? 

— Anglia şi Olanda. 

— De-asta eşti la Bruxelles? 

— Nu mai suntem la Bruxelles. Nu pot să-ți spun unde suntem. 

În spatele lui nu se vede decât un perete alb, gol. Lumina dicroică îi 
accentuează trăsăturile obosite. Nu s-a mai ras de câteva zile. 

— Dar da, de aceea ne-am adunat toți şefii de echipe. Situaţia e foarte 
complexă. 

— Cum s-a întâmplat? 

— Nu pot să intru mai mult în detalii. 

— Vreţi să venim? întreabă Jon. 

— Nu, sare Mentor. Nu, nu vreau să veniţi. Nu, până când situația se mai 
lămureşte puţin, vreau să rămâneți unde sunteți, departe de Madrid. 

— A fost un joc murdar, spune Antonia. 

— N-am de gând să-ți zic nimic, Scott. Nu încerca să mă manipulezi, ştii 
că eu te-am învăţat toate trucurile pe care le ştii. 

Antonia se afundă în scaun, contrariată. 

— Situaţia nu e roz nici aici. 

— Ştiu. Am informaţiile pe care i le-ai cerut lui Aguado, spune Mentor 
arătând nişte hârtii la cameră. O să discutăm despre modul în care le-ai 
obținut, Scott. A fost o iresponsabilitate din partea ta. Dar am probleme mai 
mari acum. ŞI voi, la fel. 

— Aţi găsit ceva despre femeie? 

— O, da. O să-ţi placă. 

Şi Mentor începe să citească. 

— Olena Jovonovici, alias Cernaia Volcița. Fiica unui campion la 
sambo, artele marțiale ruseşti, şi a unei mari maestre de şah. S-a născut în 
1990, la Kstovo, pe malul Volgăi. La naştere, a fost smulsă din braţele 


părinților, cărora li s-a spus că fetiţa a murit. 
Minunat. 

— Şi în Spania a existat obiceiul ăsta până de curând, nu ştiu de ce vă 
miraţi, spune Antonia. 

— Fata a fost inclusă într-un program secret al KGB-ului, care pe atunci 
îşi dădea ultima suflare. Era o perioadă de paranoia, înainte să descopere că 
pot controla lumea prin calculatoare. Voiau să creeze arma umană supremă. 
Un experiment pe care îl mai încercaseră înainte şi naziştii sau nord- 
americanii, deşi cu mai puţin succes. Ruşii porneau de la eşecurile rivalilor 
lor. Erau hotărâți să reuşească, de aceea au răpit sute de copii. Unii au fost 
eliminați. Alţii au supraviețuit. Copii ca ea, cu o inteligență şi calităţi fizice 
excepționale. 

Jon are impresia că detectează o undă de nostalgie şi de gelozie în vocea 
lui Mentor. 

Mai bine să-i iei de proaspeți. Aşa, n-o să te alegi cu agenţi care decid 
de capul lor, se gândeşte privind-o pe Antonia. 

— Când a căzut zidul, programul Osobyye Deti (Copu Speciali) a rămas 
în seama SVR, Serviciul de Informaţii Externe. Când copiii s-au făcut mari, 
şefii SVR descoperiseră deja că, dacă voiau să-şi păstreze casele de vacanţă, 
Mercedesul în garaj şi măririle de sâni ale ibovnicelor, trebuia să înceapă să 
vândă active. 

— De aceea s-au umplut Asia şi Africa de arme automate şi de rachete 
sol-aer, spune Antonia. Traficanţii şi-au scos pârleala cu banii dictatonilor şi 
ai teroriştilor. 

— Când li s-au terminat bombele, i-au vândut pe copii. 

— De asta mă tem. Doar că nu erau copii, domnule inspector. Erau arme. 
Nu ştim numărul exact de deti pe care SRV i-a vândut către Bratvá. 
Rapoartele diferă. O jumătate de duzină, o duzină. Aproape toți figurează 
morți în bazele de date ale FSB-ului. 

— Aproape toţi, spune Antonia. 

— Aproape toți. Ea nu. 

— Antecedente? 

Mentor îşi aprinde o țigară şi caută printre hârtii. 

— Sunt multe speculații, puține date confirmate. Doi morți la 
Amsterdam, patru la Belgrad. Un judecător asasinat la Moscova, altul în 
Daghestan. Toți, inamici pentru Tambovskaia. 

— Martori? 


— Foarte puţini. Toţi spun că o femeie necunoscută a apărut din neant. 

— Îmi pare cunoscut, zice Jon. 

— Bineînţeles, nu există nicio fotografie, spune Antonia. 

Mentor scutură din cap. 

— Ai o a doua fantomă la colecţia ta, Scott. 

— Altceva? 

— Restul informaţiilor pe care le am sunt atât de confuze şi de greu de 
deosebit de legende, încât nu merită să ţi le dau. Execuţii imposibile, 
duşmani doborâți pe capete. Aproape toate false, precis. Dar au ajutat 
Tambovskaia să alimenteze teroarea în rândul rivalilor. 

— Are propriul Bau-Bau. 

— Nu e Bau-Bau, spune Mentor. Pe Lupoaica Neagră o trimite să-l 
omoare pe Bau-Bau. 

Jon îşi trece mâna peste față, îşi încrucişează braţele. El e doar un băiat 
din Santutxu. 

— La dracu”! Eram puţini şi a născut verişoara lui Keanu Reeves. Nu 
spuneai că mafioţi sunt plictisitor? 


2 
— Un anunţ — 


— Încă ceva, spune Mentor înainte să închidă. M-am hotărât să pun 
capăt participării voastre la cazul Lolei Moreno. 

Antonia, care era rătăcită undeva în propria minte, îşi ridică mirată capul. 
Jon, la fel, dar perplex. Ştiu toţi trei ce va urma. Singura necunoscută ține 
de cuvintele pe care le va alege Antonia ca să-l trimită la păscut. 

— Nu se va întâmpla una ca asta. 

Mentor tace. Imaginea pare că a îngheţat, dar nu, doar a ales să tacă. Jon, 
la fel. N-a uitat povestea pe care i-a spus-o Mentor cu câteva luni în urmă, 
povestea cu câinele pe care a trebuit să-l sacrifice pentru că nu putuse să se 
controleze. Aşa că se miră că o persoană care o cunoaşte atât de bine pe 
Scott a ales forma asta atât de puţin adecvată ca să-i comunice o decizie 
prostească. 

Trec câteva secunde incomode. Secunde de genul celor care au o etichetă 
pe care scrie „Dacă vorbeşti, pierzi”. 

— Domnule inspector Gutierrez... spune Mentor. 

— Nu vă uitaţi la mine. Ştiţi cum e. 

— E o situație imposibilă. Cu prea multe variabile periculoase. Sunteţi 
singuri acolo, fără sprijin criminalistic. Echipa de la Madrid e ocupată să 
ajute la stabilirea circumstanțelor din Anglia şi Olanda. Nu vă cer să vă 
întoarceţi de teamă că veți păți ceva. 

— Trebuie să rămânem aici. Am înţeles. Dacă tot suntem aici, vom 
profita. 

— Scott. V-aţi întâlnit deja de două ori cu femeia aia. E o minune că nu 
s-a întâmplat ceva mai rău. Nu sunteți o unitate de intervenţie. Capacităuile 
voastre au o utilitate foarte concretă. 

— Ca să vezi. O să fie ca la Valencia, spune Antonia. 

— Noi doi ne amintim de Valencia în moduri destul de diferite, oftează 
Mentor. 

— Posibil. Dar o vom găsi pe Lola Moreno şi vom descoperi ce s-a 
petrecut aici. 

— Eşti prea valoroasă ca să te pierd pentru asta, Scott. 

— Cât? 

Mentor o priveşte nedumerit. 


— Nu înţeleg. 

— Cât de valoroasă? Spune-mi o cifră. 

— Nu cred că... 

— Mi-ar plăcea să ştiu. Cât valorez? Cât două femei? Trei femei? Opt 
femei moarte, precum cele din container? 

Jon îşi aminteşte mirosul. Putreziciunea. Sângele pe care a trebuit să-l 
curețe de pe corpul Antoniei şi de pe al lui. Promisiunea pe care a făcut-o 
ea. O şoaptă uşoară a unei femei micuţe şi pe jumătate frânte. O particulă 
minusculă într-un univers indiferent. Abia a perturbat întunericul. 

Şi totuşi... 

— Nu eu aleg unde să merg. Ce să fac cu asta, spune atingându-şi 
fruntea cu degetul arătător. Uşor şi lent. 

— Nu e corect. 

— Tu alegi în ce ne băgăm. Ei bine, eu aleg când ieşim. Şi dacă nu-ţi 
convine... 

Face o pauză. 

— Dacă nu-ţi convine, poţi să te duci învârtindu-te. 

Faţa crispată a lui Mentor, cu ochii cât nişte mingi de golf, e ultimul 
lucru care se vede pe ecran, îngheţată pentru o clipă, când Antonia întrerupe 
apelul. 

— Cum m-am descurcat? întreabă întorcându-se spre colegul ei. 

Inspectorul îşi mângâie barba, prefăcându-se că se gândeşte. 

— Îţi dau 10 pentru execuţie, 5 pentru alegerea insultei şi 4 pentru 
oportunitate. 

— O medie de 6,3? întreabă Antonia strâîmbându-se. 

— Ți se adaugă puncte pentru faţa pe care a făcut-o. Hai să zicem 7. 

— Nu e rău. E mai bine decât notele mele de la facultate. 

Jon se ridică în picioare. Se întoarce la fereastră, îşi bagă mâinile în 
buzunar. Emite cu tot corpul semnale care spun „întreabă-mă ce am”, încât 
până şi o antenă stricată, precum cea a Antoniei, le detectează. 

— Ce e? 

— A fost amuzant să te văd cum îl pui la punct. Dar cred că are dreptate. 

Jon nu are nevoie de nicio suprafaţă reflectantă ca să vadă dezamăgirea 
de pe fața Antoniei. Nici ochi la ceafă, ca părintele Carlos la catehism. El 
chiar că avea superputeri. 

— Nu începe şi tu. 

— Nu-ţi spun să renunţăm, zice Jon întorcându-se spre ea şi ridicând 


mâinile într-un mod împăciuitor. Lola Moreno rămâne cheia cu care putem 
să-l prindem pe Orlov. Dar acum a apărut Xena, Prinţesa Războinică. Şi 
caută ce căutăm şi noi. 

— Ne-am întâlnit cu ea o dată. Nu suntem o țintă. 

Jon se mângâie pe gâtul care încă păstrează o amintire a acelui moment. 

— Nu suntem ţinta ei atâta vreme cât nu-i stăm în cale. Ai văzut ce-a 
pățit polițistul care s-a ridicat. 

— Ne-am mal întâlnit cu asasini. Ce zici de Sandra Fajardo? 

— O ticăloasă parşivă, care ne păcălea. Cu asta ne descurcăm. Dar aici... 

— E doar un om. A scăpat ca prin urechile acului. 

— Coborând cu o coardă de pe acoperiş. Nu e domeniul nostru, 
scumpete. 

Antonia îşi încrucişează braţele. 

— Atunci, ce facem? Ne închidem în cameră şi ne uităm la televizor? 

— Nici chiar aşa. Dar poliția face deja munca de teren. Şi asta nu va fi o 
soluție. Acum are bani, aşa că va putea să se ascundă. Te rog doar să nu 
alergăm ca nebunii prin toate părțile vreo două zile. Caut-o aici, spune Jon 
atingând iPad-ul. Şi aici, spune arătând spre fruntea ei. 

Antonia îşi aținteşte privirea asupra mimbarului. Argumentele stau la 
coadă în spatele dinților ei. Până la urmă, se hotărăşte să strângă din ei şi să 
lase argumentele închise înăuntru. 

— Bine. Lasă-mă singură. Trebuie să mă gândesc. 


Înregistrarea 11 
CU OPT LUNI ÎN URMĂ 


COMISARUL ROMERO: Nu aşa ne-a fost vorba. 

IURI VORONIN: Ce am... 

SUBINSPECTORUL BELGRANO: Taci, Voronin. Am aflat că eşti un 
zero barat. 

COMISARUL ROMERO: E adevărat, doamnă Moreno? 

LOLA MORENO: Nu ştiu despre ce vorbiti. 

COMISARUL ROMERO: Bineînţeles că nu. 

SUBINSPECTORUL BELGRANO: Continuati să ne vindeți gogoşi. 

IURI VORONIN: Sunt informaţii bune. 

COMISARUL ROMERO: Nu sunt informaţiile pe care ni le dorim. 

SUBINSPECTORUL BELGRANO: V-am cerut informaţii despre Orlov. 
Voi îi turnați pe rivalii lui. 

IURI VORONIN: lar voi îi prindeți. 

SUBINSPECTORUL BELGRANO: Eliminaţi concurenţa. 

IURI VORONIN: Aţi vrut cocaină, ați vrut heroină. Poftim! Şi arme. 
Belaruşii vor mişca ceva luna viitoare. 

COMISARUL ROMERO: Îl vrem pe Orlov. 

LOLA MORENO: Ba nu, doamnă comisar. Dumneavoastră doriți titluri 
în ziare. Asta ne-aţi cerut. Şi asta vă dau. Asta vă dăm. 

SUBINSPECTORUL BELGRANO: Aha, subconştientul... 

COMISARUL ROMERO: Nu asta... 

LOLA MORENO: (Vorbind în acelaşi timp, o întrerupe.) Am mai trecut 
prin asta. În operaţiunea Oligarhul, în operaţiunea Marmura Roşie. Dacă 
puneţi mâna pe Orlov, o să vă ia zece ani să-l judecaţi. 

(Pauză de şapte secunde.) 

SUBINSPECTORUL BELGRANO: Până atunci, o să moară de 
bătrâneţe sau o să fie prea bătrân ca să ajungă la închisoare. 

(Pauză de trei secunde.) 

COMISARUL ROMERO: Ce propuneţi, doamnă Moreno? 

LOLA MORENO: Propun să creşteți presiunea. Obţineţi în continuare 
razii, titluri în ziare. Nu mai urmăriți peştele cel mare şi mulțumiți-vă cu 
unii mai mici. 


(Pauză de douăzeci şi trei de secunde.) 

COMISARUL ROMERO: Să presupunem că mă interesează propunerea 
dumneavoastră. Care ar fi primul dintre aceşti peşti mai mici? 

IURI VORONIN: O să fie expediată o comandă în câteva zile. Sârbi. 
Droguri şi bani, destinația Barcelona. Un autocar şi o maşină de curierat. 


3 
— O nevoie — 


De îndată ce pleacă Jon, Antonia deschide mimbarul şi mănâncă 
ciocolăţelele. 

Încă de dimineaţă o tot îmbie, cu vocile lor insinuante şi cu atrăgătoarele 
lor ambalaje colorate. Le hăpăie cu înghițituri mari, îşi potoleşte setea cu o 
Cola Light, râgâie şi se simte mai bine, dar totodată ca un porc. Dihotomia 
mâncării ultraprocesate. Antonia ar putea scrie un tratat despre asta. 

Pe măsură ce înlocuieşte nevoia de dulciuri cu vina, altă urgenţă, diferită, 
preia controlul. 

Amână de mult discuţia asta cu ea însăşi. Un domeniu în care niciodată 
nu s-a remarcat pozitiv. 

Antonia a funcționat întotdeauna ca artificule. Dacă-i aprinzi fitilul, 
poate merge într-o singură direcție, arzând pulberea, până explodează într- 
un nor de magneziu, antimoniu şi săruri de stronţiu. Asta presupune ca în 
timpul procesului să nu-ți pui întrebări despre ceea ce se va întâmpla la 
final. 

Dar acum chiar e capabilă să sesizeze că are o problemă. 

Electricitatea care o furnică în mâini, în piept şi pe faţă e prezentă 
aproape permanent. Să-şi controleze respirația e mai greu, deşi nu 
imposibil. Dar tremurul mâinilor s-a accentuat. Acum nici nu mai poate ţine 
iPad-ul cu dreapta fără ca literele să se încalece într-un dans 
incomprehensibil. 

Îi e din ce în ce mai greu să se stăpânească în public. Ştie că pe Jon nu 
poate să-l păcălească. L-a văzut de mai multe ori cum evită intenționat să se 
uite la mâinile ei tremurânde. Sau cum o studiază bănuitor, când crede că ea 
nu-şi dă seama. 

Trei capsule, se gândeşte Antonia. Trei, doar de atât am nevoie. 

Doar trei. 

Par puţine în comparaţie cu cele patru pe care le-a luat ieri doar ca să-şi 
țină gândurile sub control. A deschis capsulele şi a turnat praful într-un 
pahar cu lapte, gândindu-se că grăsimea lichidului va asigura o absorbţie 
mai constantă în fluxul sangvin. 

A funcționat pe jumătate. 

Cele trei pe care vrea să le ia azi par puţine, doar că se presupune că ar 


trebui să ia una singură, în momentele în care creierul ei nu poate face faţă 
stimulilor externi şi nici excesului de histamină produsă de hipotalamus. 

Anu Ohia-azu. 

În igbo, limba pe care o vorbesc optsprezece milioane de nigerieni, 
înseamnă bestia din spatele tău care îți mănâncă mâncarea şi te lasă să te 
hrăneşti doar cu resturile. 

Îşi scoate tricoul şi sutienul, îngenunchează lângă cadă şi deschide 
robinetul de la duş. Zece minute de apă rece ca gheaţa pe scalp o fac să 
tremure şi să înţepenească, dar a reuşit să atenueze nevoia. Cel puţin, până 
îşi usucă părul. 

Anu Ohia-azu. 

Antonia cunoaşte foarte bine chipul acelei bestii. Chipul sutelor ca ea, 
care îi populează capul, sărind din hană în liană şi arătându-şi colții. 


Pe 


pa 

A văzut-o o singură dată în viaţa reală. Într-o dimineaţă de duminică, la 
grădina zoologică din Barcelona, însoțită de mama ei. Cu păr tepos şi 
maroniu, faţa neagră. Braţe lungi şi subţiri, coadă lungă şi prehensilă'?*. Se 
mişca precum o fantomă printre corzile întinse în habitatul ei. Avea ceva 
supranatural în ochi. Nu periculos, dar cu siguranță nu prietenos. Părea să 
ştie prea multe pentru propriul bine. 

Când a văzut-o, Antonia a început să plângă. 

— E o maimuţă păianjen. Mănâncă fructe. Nu-ţi face niciun rău, a spus 
mama ci. 

Văzând că Antonia nu se opreşte din plâns, Paula a încercat să o ia de 
lângă cuşcă, dar ea n-a vrut. A rămas acolo, susținând privirea acelei 
fantome înțelepte, care bătea în geam cu mâinile ei fără degetele mari, ca şi 
cum încerca să o prevină în legătură cu ceva. 

A fost ultima ieşire a Paulei Garrido cu fiica ei. La o săptămână după 
aceea, nu a mai putut ieşi din spital. După o lună, cancerul a învins. 

Monstrul ştia, se gândi Antonia. 

Anu Ohia-azu. 

Antonia nu vrea să cedeze aşa de repede în faţa anxietăţii, dar are nevoie 
de mintea limpede. Scoate trei capsule din pungă, le pune în cutiuța 
metalică. Pentru orice eventualitate. 

Au mai rămas doar şase. 

După aceea va trebui să apeleze la Jon. Să-i explice ce se petrece. 


N-o să-i pice bine. 

Pune cutiuţa metalică în buzunarul pantalonilor, iar poşeta cu cele şase 
pastile rămase o ascunde sub pat. Preferă să înfrunte bestia decât să-i facă 
rău lui Jon. Va trebui să se întâmple, mai devreme sau mai târziu. Dar, aşa 
cum cântau în filmul acela, mâine va ieşi soarele. 

Ce tâmpenie! 


Pa 


Dintr-odată, cuvintele lui Jon îi răsună din nou clar în minte. Ce a spus 
despre Lupoaica Neagră. 

Nu Suntem ținta ei. 

Atunci, care e? 

Există un singur mod de a afla. 

Antonia se îmbracă, iese pe holul hotelului. Evită liftul şi foloseşte 
scările, unde nu există niciun pericol să dea peste inspectorul Gutierrez. Pe 
stradă, ia un taxi şi indică o adresă de pe strada Salvador Rueda. Una cu 
faţada vopsită într-un mov obscen. 

O să mă urască pentru asta. Dar e singura soluție. 

Taxiul se opreşte în faţa salonului de coafură Tere's. Antonia plăteşte, 
coboară şi trece pe trotuarul celălalt. 

— Salut! Mafioţilor! 

Îşi agită braţele spre terasa de la etajul doi, unde se află doi domni cu 
înfăţişare slavă. Aşezaţi pe scaune din plastic, cu maiouri şi tatuaje pe braţe. 
Îşi iţesc capetele, perplecşi, când aud strigătele acelei ţicnite. 

— Aş vrea să-l văd pe domnul Orlov. Spuneţi-i că ştiu unde e Lola 
Moreno. 

— O problemă — 


Lui Jon Gutiérrez nu-i place room-service-ul. 

Nu e o chestiune de comoditate. Pe o tavă hipertrofiată ți se aduce o 
grămadă de mâncare. Aproape rece, ca să nu te frigi. Ştii că va avea exact 
acelaşi gust ca mâncarea comandată anterior la hotelul aceluiaşi lanţ, situat 
la o mie de kilometri distanță. Fiindcă nimănui nu-i plac surprizele. Le poți 
degusta în tihna camerei tale. Adesea contemplând în una dintre 
numeroasele oglinzi imaginea propriei persoane în chiloți şi şosete. 

Oportunitatea unui contact uman este, de asemenea, de apreciat. Să 
deschizi uşa unui necunoscut care îți invadează spaţiul personal cu un 
zâmbet cât casa. Care se preface că nu vede patul vraişte, hainele 
împrăştiate. Să-l auzi cum recită denumirea mâncărurilor comandate. Să-l 
asiguri jurând pe primul tău născut că nu mai ai nevoie de nimic altceva. Că 
te-ai uitat zece minute în meniu înainte să suni. Să juri că o să suni ca să 
vină să ia tava. Știind că vei scoate capul pe hol, te vei uita în stânga şi-n 
dreapta ca inspectorul Clouseau şi vei strecura tava pe mochetă când nu e 
nimeni prin preajmă. 

Nimic din toate astea nu-l deranjează pe Jon Gutiérrez la room service. 

Sunt numai avantaje. 

Ceea ce-l enervează pe Jon Gutierrez la room service e că-l face să se 
simtă şi mai singur. Singurătate de naufragiat, de faleză în zori, de stea în 
beznă. Singurătate de duminică după-amiază în toiul unei zile de joi. Pe 
care nu o alungă nici televizorul deschis, nici bara de pe ecran trasă mereu 
în jos ca să afişeze mesajele noi de pe Grindr, nici gâfâielile din camera 
604. Ea, masturbându-se cu discreție. Discreţia unei tălăngi de aramă care 
se rostogoleşte pe scări. De două ori. 

E patru după-amiaza, doamnă. 


—= 


—= m 

Singurătatea lui Jon se transformă într-o siestă întreruptă în cel mai 
neplăcut mod. Cu un apel de la Mentor. 

— Lăsaţi-mă să ghicesc. Acum trebuie să dăm piept şi cu un albinos 
ticălos din Opus. 

Mentor îi ignoră prima frază, ca de obicei. Jon s-a hotărât ca data viitoare 
să-1 recite echipa Athletic, ca să vadă dacă se confirmă teoria. 


— Sunteţi singur? 

— Sunt singur, spune Jon, turnând oţet pe rană. 

— Trebuie să vorbim despre Scott. Aţi observat ceva ciudat la ea în 
ultimul timp? 

Jon rememorează ultima săptămână. 

Fără o ordine anume. Fără pretenţii exhaustive. 

Urmăriri în jurul locului crimei, sticle aruncate în râul Manzanares, a 
rămas în stare catatonică după ce a salvat o femeie în agonie dintr-un 
container plin de cadavre, s-a confruntat cu o asasină în întuneric, a spus 
una, ba nu, două înjurături, a ordonat spargerea bazei de date a unui guvern 
străin, a atras intenționat gloanţele unui lunetist, a refuzat desertul. 

— Va trebui să fiți mai exact. 

Mentor scoate un mormăit exasperat. De câine căruia i se refuză 
marginea plină de grăsime a unui cotlet. 

— Mă refer la comportamentul ei. La starea ei fizică. 

Jon vizualizează mâna Antoniei tremurând. Încercând s-o ascundă sub 
haină. 

— E posibil. 

— Trebuie să ştiu sigur, domnule inspector. Vreau să-mi spuneți mai 
multe. 

— Acum suntem doi care vrem asta. 

Jon aude de partea cealaltă pocnetul brichetei, fumul tras îndelung prima 
dată. 

— Cum merge cu vapatul? Funcţionează? 

— Ascultaţi-mă, domnule inspector. Situaţia e foarte gravă aici. Ştiu că 
încercaţi să o protejaţi, dar trebuie să aflu. 

— Iar eu trebuie să ştiu de ce naiba mă întrebaţi. Aşa, voi putea decide 
cum să-mi protejez colega. 

Mentor face o pauză preţ de trei fumuri trase şi două scuturări în 
scrumieră. 

— Bine. Am depistat o problemă în magazia de la sediul din Madrid. În 
camera de securitate frigorifică. 

— Ce fel de problemă? 

— Lipsesc capsule. Cincizeci de capsule roşii şi zece albastre. 

Aha. 

— Aţi făcut o listă cu cei care au acces acolo? 

— Da, e destul de scurtă. Doar eu. 


— Asta chiar că e o problemă. 

— Acum mă ajutaţi? 

Prima regulă a unui interogatoriu. Pune întrebările sub formă de 
afirmaţii. 

— Credeţi că a fost Scott. 

— Dacă Scott ar vrea să ghicească cifrul din zece cifre, ar putea. Ar 
putea să facă rost şi de o dublură a cheii fizice. Chiar să treacă şi peste 
măsurile biometrice, inclusiv amprenta mea. Dar să facă toate astea fără să 
fie observată de camerele de supraveghere e complicat, domnule inspector. 

Jon se scarpină în cap cu putere. Nu are nicio noimă. 

— Dacă eu aş lua o pastilă roşie, ce s-ar întâmpla? 

= În primul rând, efecte secundare. Gastroenterită, înroşirea pielii, 
aproape sigur. Ameţeli, poate. Depinde de ce aţi mâncat. 

— Dar nu m-ar face mai deştept. 

— Compusul chimic e fabricat pe tiparul creierului lui Scott. Tot ce face 
e să o ajute să regleze dopamina şi controlul stimulilor. Ea este mecanismul, 
domnule inspector, nu capsulele. De fapt, noi credem că nu are nevoie de 
ele. Problema e ce crede ea. 

— La ce vă referiți? 

— O parte din compus este concepută ca să stimuleze eliberarea 
presinaptică de acid gamma-aminobutiric. lar consumul continuu ar cere o 
prezenţă sporită a compusului în organism. 

— Şi pe limba noastră? 

— E dependentă de pastile. 

Aha. 

— De aceea nu poate lua mai mult de o capsulă la locul crimei; acela e 
momentul în care antrenamentul a condiționat-o să aibă un maximum de 
stimuli. Mai mult ar fi foarte periculos. 

A doua regulă a unui interogatoriu. Pune întrebările de mai multe ori, 
până obţii răspunsul. 

— Şi dumneavoastră credeți că ea a făcut asta, insistă Jon. 

— Credeți-mă, asta m-ar linişti. Oricât de grav ar fi, se poate accepta. 
Sunt mult mai îngrijorat că asta ar putea avea legătură cu ceea ce se 
întâmplă în proiect. lar acum, spuneţi-mi: aţi observat ceva ciudat la Scott 
zilele astea? 

În afară de faptul că nu mi-a cerut nicio capsulă, că are din când în 
când simptome de abstinenţă şi că e mai irascibilă decât de obicei... 


— Nu, absolut nimic. 

— Bine, răspunde Mentor cu o voce din care se scurge tristețea. Să nu-i 
spuneţi nimic lui Scott despre asta. Aţi înţeles? 

— Normal că n-o să-i spun nimic. Drept cine mă luaţi? întreabă Jon, care 
deja şi-a pus pantalonii şi a pornit-o spre camera Antoniei. 

— O ecuație — 


Călătoria a fost scurtă. 

În jur de cincisprezece minute sau mai puţin. Nu au legat-o la ochi şi nici 
nu i-au pus o pungă pe cap. Ţeava unui pistol împungând-o în coaste, asta 
da, dar pentru scurt timp. Exact cât să-i lase un semn pe piele şi să dea clar 
de înțeles că treaba e serioasă. 

Faptul că au sărit peste procedurile obişnuite în filme nu are deloc darul 
de a o linişti pe Antonia. De acolo se inspiră amatorii. Profesioniştii nu dau 
prea mare importanță faptului că vezi unde te duc, mai ales dacă e doar o 
călătorie dus. 


—— 


a A E 


Locul e mai degrabă urât. Nu la nivelul casei lui Voronin, un monument 
al prostului gust. Acest loc e pur şi simplu lipsit de gust. O clădire neutră, 
cu pereţi albi şi gresie roşie pe jos. Ca nenumărate altele care o înconjoară. 
Mobila e funcțională. 

O duc în bucătărie. 

Doar urme de sare pe blat, o pată de ulei ici, colo. Un jambon mâncat pe 
jumătate. Amprente pe cafetiera din oţel şlefuit. Un sâmbure de măslină 
uitat lângă piciorul unui scaun, toate îi dau de înţeles Antoniei că acolo a 
locuit cineva. Chiuveta plină cu apă şi o farfurie în ea. 

O singură persoană, care folosea foarte puţine compartimente din dulap, 
deduce ca, remarcând praful adunat pe unele mânere, dar inexistent pe cele 
aflate mai Jos. 

— Bună ziua, doamnă. Mă tem că nu am avut plăcerea, spune o voce în 
spatele ei. 

Antonia se întoarce. Orlov. Brunet sadea, părul alb. Cearcăne pronunţate, 
pe care nu le avea la înmormântare. Ceva mai adus de spate, poate. Apăsat 
de griji. A înlocuit costumul scump cu un trening de zece euro. Marca TEX. 
Cumpărat recent, cu dispozitivul antifurt încă pe reverul drept. 

— Mă numesc Antonia Scott, spune ea. 

Nu întinde mâna. 

Nici el. 

Face, în schimb, un semn către cei doi bojevik. Nu e nevoie de două 
gorile de nouăzeci de kilograme fiecare ca să o imobilizeze pe Antonia de 


masa de bucătărie, să o percheziționeze, să-i ia rucsacul. Ar fi fost de ajuns 
o jumătate. 

Ea se lasă în voia lor. 

Îi scot lucrurile unul câte unul. Cel puţin, pe cele pe care ea a vrut ca ei 
să le găsească. Cheile casei, nişte căşti. Un încărcător, mai multe cabluri. O 
baterie portabilă. IPad-ul, o pereche de ochelari de soare. Legitimaţia de la 
Europol. Un pachet de Smint. Telefonul mobil. 

Ea se lasă în voia lor. Chiar şi când îi scot din buzunar cutiuţa metalică în 
care sunt capsulele. 

— Ce-i asta? întreabă una din gorile. 

— Pentru durerile mele de cap, spune Antonia. 

Gorila ridică din umeri şi varsă conţinutul cutiuţei în chiuvetă. 

— Tu nu mai ai nevoie niciodată. 

Antonia încearcă să nu tipe. 

IPad-ul şi telefonul mobil primesc câteva ciocane pe blat, atât de aproape 
de fața Antoniei, încât câteva cioburi o lovesc în obraz. După aceea vor ţine 
companie capsulelor şi farfuriei puse la înmuiat. 

În cele din urmă, cele două gorile o leagă pe Antonia cu mâinile de un 
scaun de bucătărie, punându-i bandă adezivă pe încheieturi. Apropie 
scaunul de masa rotundă. Antonia strânge din buze, rugându-se să o aşeze 
cu faţa la ceas, dar acesta rămâne în spatele ei. 

La dracu’! 

Asta complică mult lucrurile. 

Orlov se apropie de masă şi se aşază pe scaunul din faţa ei, într-un unghi 
perfect drept. O poziție concepută pentru întâlniri serioase, pentru ca doi 
oameni să se privească şi să citească fiecare intenţiile celuilalt în timp ce 
negociază. Sau pentru un interogatoriu cu tortură. 

— Îmi amintesc de dumneavoastră. Aţi fost la înmormântare, da? 

— Cred că va fi mai simplu să comunicăm în limba dumneavoastră, 
domnule Orlov, spune Antonia în rusă. 

— [a te uită! Nu există adevăr în picioare, spune Orlov, plăcut surprins. 

E o expresie uzuală, menită să-l ajute pe interlocutor să se simtă ca 
acasă. 

— Mă tem că oamenii dumneavoastră m-au invitat deja să iau loc, zice 
Antonia făcând semn spre încheieturi. 

— O măsură de precauţie necesară. După cum probabil ştiţi, sunt un om 
ameninţat. 


— Bănultesc că e ceva normal în domeniul dumneavoastră de afaceri. 

Orlov face un gest cu mâinile osoase. 

— Le-aţi spus oamenilor mei că doriți să mă vedeți. 

— Trebuie să vorbesc cu dumneavoastră. 

— Asta facem. Unde e Lola Moreno? 

— O să ajungem şi acolo. Dar aş vrea să ajung mai întâi la un acord cu 
dumneavoastră. 

Bătrânul zâmbeşte. E un zâmbet tăios. 

— Nu ştiu ce vă face să credeţi că părerea dumneavoastră e importantă. 

— Nu aşa sunt toate? 

— Asta e cea mai mare slăbiciune a Occidentului. Într-o zi v-aţi hotărât 
că puteți păcăli lumea repetând minciuna asta până la epuizare. Insistaţi de 
aproape un secol. Extinzând minciuna, ca să ajungă până şi la cel mai inutil 
membru al societăţii. Şi vedeţi ce bine v-a mers. 

— E mai bine să foloseşti forța, aşa credeţi? 

— Forţa e matematică, doamnă, spune Orlov ridicând din umeri. Acum, 
de exemplu. Observaţi! 

Face un semn, iar unul din ucigaşi se aşază lângă Antonia şi îi dă o 
palmă. Nu foarte tare, dar suficient cât să-i mânjească buza de jos cu sânge. 

— Precis puteţi rezolva ecuaţia pe care tocmai v-am dat-o. 

— E destul de clară, spune Antonia, trecându-şi limba peste buză. 

— Atunci, răspundeţi-mi la întrebare. Unde e Lola Moreno? 

— Nu ştiu. 

Orlov îşi înclină capul cu uimire. Mijeşte ochii, care par să dispară în 
interiorul acelui chip cadaveric şi plin de cavități. 

E ca o murenă, se gândeşte Antonia. Se retrage în interiorul unei stânci. 

— Atunci, de ce aţi venit? 

— Pentru că vreau să negociez cu dumneavoastră. 

— Atunci, să negociem. 

Mai face un semn. 

O nouă palmă se abate asupra feţei Antoniei, care simte cum îi clănțăne 
dinții în urma impactului. Urechea ei dreaptă scoate un țiuit neplăcut. 

— Ăsta nu mi se pare un mod de a negocia, spune Antonia. 

— Doamnă, vă supraevaluaţi din nou părerea. Unde e Lola Moreno? 

— Nu ştiu. 

Orlov se trage de ureche, încuviințează încet. 

— Bine. Să începem cu partea cea mai uşoară. Sunteţi polițistă? 


— Cam aşa ceva. 

Una din gorile îi dă lui Orlov legitimaţia Antoniei. Bătrânul o pune pe 
masă. 

— Europol. E prima dată când văd aşa ceva. 

— Nu suntem mulți. Dar ne facem treaba. 

— ŞI care e treaba dumneavoastră? 

— Să o găsim pe Lola Moreno. 

— Atunci, se pare că avem... Cum se spune? Un conflict de interese. 

— Nu trebuie. Putem să ne ajutăm reciproc. 

Orlov îşi sprijină braţele de masă, se înclină puţin în față. 

— Explicaţi-mi cum, doamnă polițist. 

— Dumneavoastră nu aveţi o problemă cu Lola Moreno. Ci cu soţul ei. 

— Ah, Iuri. Când a venit, era un nimeni. 

Atunci, Orlov foloseşte un termen care ajunge direct în tezaurul de 
cuvinte imposibile al Antonici. 

Juyem grushi okolachivat. 

În rusă, înseamnă să scuturi perele din pom lovind cu penisul în trunchi. 

— Înseamnă „pierde-vară”, nu? întreabă Antonia. 

— Da, iertaţi-mă. Vorbiţi foarte bine limba mea, poate vă cer prea mult. 

— Nu vă faceţi griji. Ce nu înţeleg deduc din context, spune Antonia, 
întorcând capul şi scuipând puţin sânge, care i se prelinge pe la colţul 
buzelor. 

— Femeie deşteaptă. Goşa, adu-i un şerveţel. 

Una din gorile îi întinde o rolă de prosoape de bucătărie. Orlov smulge o 
bucată şi se ridică să-i şteargă sângele. 

Aslan Orlov e un bărbat amabil, asta s-a stabilit deja. 

Antonia nu ştie dacă îi displace mai mult contactul cu acele degete lungi 
ŞI care par unsuroase sau faptul că a rupt hârtia fără să respecte linia 
punctată. 

— Iuri era un pierde-vară. Brusc, s-a deşteptat. Prea mult. 

— Dumneavoastră nu aveţi nevoie de Lola Moreno. 

— Ea trebuie să moară. 

Antonia zâmbeşte. A sosit momentul să-şi joace cartea. Pentru asta a 
venit. 

— Lupoaica Neagră putea s-o omoare ieri. O avea în vizor. Şi nu a făcut- 
o. 

Orlov o priveşte cu interes. Calculat. Există greutăți, măsuri, rulete în 


scrutarea pe care i-o dedică. 

— Pentru asta aţi venit. 

— Eu cred că este clar, spune Antonia, care habar n-are despre ce 
vorbeşte. 

— Acum vă înţeleg jocul. Vreţi să daţi banii în schimbul Lolei Moreno. 
Ce valoare are femeia aia pentru dumneavoastră? 

— O viaţă. Bănuiesc că pentru dumneavoastră nu înseamnă mare lucru. 
Am văzut rezultatele ecuaţiei dumneavoastră în portul Mâlaga. 

— Dumneavoastră aţi fost, spune Orlov, deschizând gura şi ochii foarte 
încet, ca şi cum ar fi înţeles dintr-odată ceva. Şi tot dumneavoastră l-ați 
vizitat şi pe Ustyan? 

— Vinovată. 

Fiara îşi dă capul pe spate şi scoate un hohot gutural, dezgustător. Sună 
ca o băşică umflată care pocneşte la căldura focului. 

— Ce ironie. Ştiţi unde ne aflăm? 

— Nu. 

— În casa lui Ruben. Era goală, aşa că era locul potrivit ca să am o 
discuție cu dumneavoastră. L-aţi omorât pentru că v-aţi amestecat în 
chestiunea asta, normal. lar acum mi-aţi spus tot ce trebuia să ştiu. 

Se ridică în picioare, se apropie de prizoniera lui şi se apleacă până când 
nasurile aproape că li se ating. 

Dacă Antonia ar avea miros, ar simți damful de alifie, de cremă 
hidratantă. De unguent împotriva artritei. 

— Nu cred că ştiţi unde sunt banii. Dar, pentru orice eventualitate, o să 
vă las pe mâna oamenilor mei. O să le ia ceva timp. Dar întotdeauna reuşesc 
să-l facă pe oameni să vorbească, spune îndreptându-se spre uşă. Ştiţi deja. 
Matematică. 

Antonia înghite în sec — salivă amestecată cu sânge — şi se roagă ca 
propriile calcule să nu fie greşite. 


6 
— O aşteptare — 


Inspectorul Gutiérrez parcurge distanţa până la camera Antoniei 
încercând să-şi țină în frâu supărarea care îi perpeleşte ficatul la foc mic. 
Paşii lui par să spună „o să-mi dea ea mie socoteală”. 

Degetele ciocănesc cu nerăbdare. 

Nimic. 

În capătul holului e o chelneriţă care târăşte un cărucior. Jon îi arată 
legitimaţia, îi cere să descuie camera 512. 

— Nu pot să vă ajut, trebuie să întrebaţi la recepție, spune femeia. 

Jon pufneşte cu neplăcere. Nimeni nu mai are respect pentru poliție în 
zilele noastre. 

Îşi împinge corpul în spate, ridică piciorul şi loveşte încuietoarea cu toată 
puterea. 

— Nu puteţi să faceţi aşa ceva! 

— Chemaţi poliția. 

La a doua lovitură, încuietoarea cedează, smulgând şi o bucată din tocul 
uşii. Jon dă năvală în cameră, începe să răscolească totul. Îi ia mai puţin de 
un minut să găsească punga cu marfă. Poate că alte lucruri nu îi ies la fel de 
bine, dar asta... face asta de decenii întregi. 

În acel moment primeşte un mesaj de la Antonia. 


Jon, ăsta e un mesaj programat. Dacă îl primeşti, înseamnă că am o 
problemă. Aşteaptă în maşină al doilea mesaj de la mine. Te-aş ruga ca, 
după ce îl primeşti, să conduci ca mine. 


Dedesubt, un sticker care înfăţişează o rață cu ochelari de soare. 

E greu de explicat în cuvinte decente sentimentele care se perindă prin 
mintea inspectorului. Jon venise deja cu capsa pusă, ceea ce îi accelerase 
pulsul şi îl predispusese la ceartă. Sau la conflict. Mesajul Antoniei vine cu 
boilerele încinse şi presiunea la maximum. 

Înjurăturile pe care le rosteşte pe drum spre maşină nu pot fi reproduse. 

Intră în Audi, parcat la cincizeci de metri de hotel, îşi scoate haina, 
închide portiera trântind-o, îşi pune centura, răsuceşte cheia ca să se 
activeze sistemul electric, fără să pornească motorul. Mai înjură puţin. 


Afară s-a întunecat deja. 

Din exterior, un martor care ar trece întâmplător pe lângă maşină — cu un 
habitaclu perfect antifonat — ar întoarce capul stupefiat. Nu ţi-e dat să vezi 
în fiecare zi spectacolul oferit de un bărbat țipând în tăcere, ca un televizor 
fără sunet, în timp ce încearcă să smulgă volanul cu mâinile. Martorul 
întâmplător ar grăbi imediat pasul, pentru că bărbatul în cauză e imens. Nu 
că ar fi gras. 

Descărcarea nu îl linişteşte pe Jon. Deloc. 

lar ceea ce urmează, cu atât mai puţin. 


aL DSL 


Să aştepţi un telefon, un SMS, un mesaj pe WhatsApp sau pe Grindr e un 
supliciu în zilele noastre. Obişnuiţi ca totul să se întâmple imediat, să ni se 
vadă mesajele, să ni se răspundă instantaneu, am devenit capricioşi. 
Infantili. 

lată-l pe inspectorul Gutiérrez. Cu telefonul în mână, verificând din 
câteva în câteva secunde dacă cele patru liniuţe care indică acoperirea sunt 
pline. Strângând din pumni, uitându-se în jur, în caz că Antonia s-ar hotărî 
să apară după colţ, ca prin minune. Locul din dreapta, dureros de gol. 

Aşteptarea îl face să se simtă lipsit de apărare, îl țintuieşte de o graniță 
ciudată, între pauză şi acţiune. Şi, cum nu primeşte ceea ce aşteaptă, începe 
să vorbească singur. Un haide, haide, haide intermitent, ineficient. După 
fiecare îndemn, ameninţarea creşte. Ceea ce 1 se întâmplă Antoniei chiar 
acum, în timp ce aşteaptă, devine cea mai urâtă ameninţare. Acest imaterial, 
în care monstrul incertitudinii îşi schimbă forma, fără să se oprească în 
niciuna concretă suficient cât să se poată hotărî cum s-o înfrunte. Fiecare 
copil care a existat şi a rămas singur cunoaşte bine acest monstru. 
Sălăşluieşte în răstimpul scurs între momentul în care tipăm şi o strigăm pe 
mama, pentru că umbrele şi-au arătat o gheară, un bot însetat de sânge, şi 
momentul în care ea apare. În această aşteptare, mama a murit într-o mie de 
feluri oribile, lăsându-ne la cheremul întunericului. 

Fiecare clipă de aşteptare, fiecare secundă scursă îl apasă tot mai mult pe 
Jon, până îi transformă anxietatea şi teama într-un singur punct fierbinte. O 
gaură neagră de violență şi de disperare, care devorează totul. 

Şi atunci, mesajul. 


Vino după mine, dacă eşti drăguţ. Apasă aici. 


PS.: Sper să nu fiu moartă. 


Dedesubt, un sticker ce înfăţişează un câine oribil, care îşi arată dinţii de 
sus. 

Jon porneşte motorul şi apasă accelerația. Atât de mult, încât piciorul 
atinge asfaltul. 

Sper să nu te fi omorât încă. Pentru că am de gând să te omor eu. 


7 
— O bucătărie — 


Antonia a pierdut şirul palmelor. 

Sunt grijulii. Ştiu că nu o pot lovi prea tare. Antonia are jumătate din 
greutatea oricăruia din ei. Dacă întrec măsura, îi rup gâtul sau capul ori mai 
rău. 

Până acum au reuşit cu o sprânceană şi cu ambele buze. 

Nu le merge. 

Ei, nici atât. 

La una dintre lovituri, Antonia îşi pierde cunoştinţa. Nu mult, doar 
câteva secunde. O trezeşte sunetul pulsatil şi dezagreabil al unei suite de 
clopote din capul ei. Şi-l scutură şi descoperă că sunetul e, de fapt, tonul 
unui apel telefonic. Nu aude conversaţia, dar le vede pe gorile vorbind între 
ele, reflectate în cafetiera lustruită. 

Îi este greu să-și ţină ochiul stâng deschis. Umflătura de la sprânceană 
creşte, pe măsură ce în capilarele sparte se acumulează sânge. Acolo nu o 
mai doare. De partea asta se ocupă nasul ei şi, mai ales, dinții. Trebuie să-i 
strângă tare la fiecare lovitură, ca să nu-şi muşte limba sau obrajii. Nu a 
reuşit de fiecare dată şi şi-a făcut răni în gură. Muşchiu mandibulei resimt 
efortul. La fel ca şi cei ai gâtului, pe care îl încordează de fiecare dată ca să 
poată urma direcția palmei. 

La a zecea, nu mai pare uşor. 

La a douăzecea, vrei doar să fii omorât. 

Totuşi, nu le-a mers. Antonia nu le-a spus unde sunt banii. În primul 
rând, pentru că nu ştie. Şi ceva le-a transmis acel apel. Ceva important. 
Antonia e sigură că e aşa. Una dintre maimuţele ei vrea să-i atragă atenția, 
să-i arate ceva, dar o nouă palmă o face să dispară. 

— Unde sunt banii? aude ca prin ceaţă. 

— Aş vrea să ştiu cât e ceasul, şopteşte Antonia în spaniolă. 

— Ce? Ce zici? 

— Ceasul. Aş vrea să ştiu cât e ceasul. 

Sau, cel puțin, să mă întorci. 

Sau să nu mă loviți. 

Se îndeplineşte una dintre cele trei cerinţe, când unul din cei doi bărbaţi 


întoarce brusc scaunul. După ce a contemplat partea opusă a bucătăriei, 
convinsă că o bucată de gresie va fi ultimul lucru pe care îl va vedea, să 
contemple o altă parte a lumii pare o binecuvântare. La asta crede până când 
vede că cel mai înalt a tras unul dintre sertarele din bucătărie, iar acum 
alege obiecte care înţeapă, taie şi zdrobesc. 

Deci nu erau grijulii. Doar vorbeau cu mine, se gândeşte Antonia. 

Celălalt, cel pe care Orlov l-a numit Goşa, se hotărăşte pentru un 
instrument din oţel. Ameţită, cu privirea înceţoşată, Antonia nu vede prea 
bine despre ce este vorba. 

Abia vede ceasul din bucătărie, deşi se află la mai puţin de trei metri. 

— Acum vorbeşti? întreabă bărbatul mai scund. 

Îi arată obiectul pe care l-a luat mai devreme. E un cleşte pentru fructe de 
mare. Capabil să facă zob chitina exoscheletului crustaceelor decapode. De 
exemplu, un homar. Sau degetul mic al Antoniei, a cărui falangă distală o 
strânge chiar acum. 

— Unde sunt banii? Ştii? Ştie polițistul gras? Vorbeşte. 

Durerea intensă din deget o face pe Antonia să deschidă brusc ochiu. 
Reuşeşte să-şi fixeze privirea asupra blatului de bucătărie. Locul unde până 
mai adineauri se afla bucata de jambon. 

— Bine, bine. O să spun ceva, şopteşte Antonia. 

Cel care ține cleştele îi dă drumul, se apleacă, îşi apropie urechea de 
prizoniera lui. Şi celălalt se apropie puţin. 

— Ce e? 

— Se apropie iadul. 

Cel mai înalt probabil intuieşte ceva. Ceea ce se dovedeşte nefast pentru 
el, fiindcă, atunci când îşi întoarce fața, oferă o ţintă perfectă pentru ca 
partea externă a jambonului — denumită ciocan — să-l nimerească în plin în 
osul frontal. 

Antonia face calcule involuntar. Un sistem de ecuaţii de forță pentru 
impactul unui corp de cinci kilograme care loveşte un craniu. 

Având în vedere că: 


— Massa se deplasează cu cincizeci de kilometri pe oră. 

— Suprafaţa de contact a fost de aproximativ 400 de milimetri pătrați. 

— Grosimea unui craniu uman este de aproximativ şase milimetri, iar 
punctul mediu de ruptură este de 150 de newtoni pe milimetru pătrat. 

Forţa impactului total este de: 


Opt tone. 


Antonia încheie calculul în timpul care se scurge între trosnetul capului 
când se sparge şi zgomotul pe care îl face mafiotul când se prăbuşeşte pe 
Jos. Mort, cel mai probabil. 

— Nu sunt gras, spune Jon, dând drumul jambonului. Sunt plin de ură. 

Celălalt bojevik se ridică în picioare, scoate din buzunar un şiş, îl 
deschide şi se năpusteşte asupra lui Jon. Inspectorul face un pas în spate, 
apoi altul, evitând cum poate loviturile de cuţit, care taie aerul cu şuierături 
ascuţite. 

După ce reuşeşte să-l îndepărteze suficient de Antonia — ăsta fiind scopul 
lui de la bun început, de aceea n-a făcut asta înainte —, Jon scoate pistolul şi 
îl îndreaptă spre fața mafiotului, care se opreşte la jumătatea unuia dintre 
atacuri şi lasă şişul să cadă, contrariat. 

— Vreau avocat, spune el. 

Ce bine a învățat lecţia, se gândeşte Jon. 

— Dă-mi voie să-ți pun o întrebare. Dacă eu ţi-aş fi cerut un avocat când 
voiai să bagi cuțitul în mine, tu ce-ai fi făcut? 

Mafiotul ridică din umeri, cu o jumătate de zâmbet pe faţa înmărmurită. 
Nu astea sunt regulile. 

— Am înţeles, spune Jon apropiindu-se, punându-i ţeava în frunte. Legea 
te interesează doar când e de partea ta. Ar trebui să te împuşc. 

Celălalt îşi lărgeşte zâmbetul, transformându-l într-o  grimasă 
batjocoritoare şi dezagreabilă. 

— Tu nu boaşe. 

— Tu nu dinţi, spune Jon, afundându-şi pumnul în mutra lui. 

Trupul acelui bojevik devine o marionetă atârnând de un singur fir 
invizibil, care îl bălăngăne în faţă şi-n spate, până când în cele din urmă se 
prăbuşeşte inconştient. 

Profitând de ocazie, Jon îi trage un picior în gură, adăugând încă trei mu 
de euro la factura de la dentist. 

Apoi se întoarce către Antonia. 

Nu pare încântat. 


8 
— Un fornăit — 


— Mă bucur că te văd, spune Antonia, oferindu-i un zâmbet însângerat. 

Jon scoate un fornăit de enervare la care ar râvni regina Angliei. 

Nu spune nimic. 

Doar se duce la chiuvetă şi îşi ține un timp încheieturile degetelor sub 
apă rece. Apoi se spală cu Fairy, fiindcă mai are resturi de untură pe mâini. 
Remarcă dezgustat că i s-a format o dâră neagră pe manşeta cămăşii din 
bumbac egiptean. Aşa că se apucă să o frece cu apă, reuşind, bineînţeles, să 
înrăutățească totul. 

— IPad-ul tău şi telefonul mobil sunt aici, făcute praf. Cum naiba mi-ai 
trimis semnalul de localizare? 

— Uită-te în cutia de Smint. 

Jon vede cutia pe blat. O deschide, iar înăuntru, printre bomboane, 
găseşte un dispozitiv GPS ca acelea pe care şi le atârnă de gât bătrânu cu 
Alzheimer. Cincizeci de euro la orice Media Markt. 

— Eşti supărat pe mine? 

Jon râde disimulat o vreme, în timp ce caută în congelator. 

— Ce te face să crezi asta? 

— În primul rând, nu mă dezlegi. 

Jon nu găseşte gheaţă în frigider, dar găseşte o pungă de mazăre 
congelată de la Mercadona, care e a doua ca eficienţă în caz de contuzii şi 
hematoame. Apropie punga de Antonia şi o aruncă pe masă. 

— Poftim. 

Antonia îşi agită degetele ca să atragă atenţia asupra benzii adezive care 
îi ține în continuare încheieturile legate de picioarele scaunului. 

— Descurcă-te, răspunde Jon, aşezându-se în locul pe care îl ocupase 
mai devreme Orlov. 

Antonia se împinge cu picioarele, producând nişte zgomote destul de 
neplăcute când piciorul metalic al scaunului se freacă de pardoseală, până 
ajunge cu faţa la punga cu mazăre. Apoi îşi îndoaie coloana până când fața 
îi ajunge la câțiva centimetri de senzaţia de rece râvnită. 

— Ai vrea? 

Jon întinde brațul şi împinge cu un deget mazărea, până când Antonia 
reuşeşte să-şi sprijine capul de ea. 


— Îmi pare rău, spune ea. 

— Dacă nu-mi dai mai multe date... 

— Dezleagă-mă, te rog. 

— Mai întâi vorbim puţin. 

— Ți-am cerut iertare. 

— Ştiu că nu pricepi nimic din ceea ce fac oamenii, spune Jon, încercând 
să-şi înmoaie vocea în răbdare. Dar încearcă să pricepi măcar asta. Să ceri 
iertare nu e o baghetă magică pe care o agităm şi ne şterge ca prin minune 
toate greşelile. 

Antonia nu răspunde. Jon nu ştie dacă se gândeşte, a adormit sau a murit 
din cauza loviturilor. După un timp, se agită puţin şi îşi schimbă poziţia. 

— Marcos îmi spunea asta des. 

— ŞI tu ce răspândeai? 

— Că nu văd scopul, pe vremea aia. 

Scopul. 

Nu vede scopul, cică. 

— Să mergi mai departe. Să încerci să nu faci aceleaşi greşeli. Să spui 
adevărul. 

— Nu te-am minţit în privinţa asta. 

— Nu. În privinţa asta, nu. 

Jon scoate marfa din buzunar. Deschide punga din plastic. O varsă pe 
masă. Apoi, cutia cu pastile. O varsă şi pe aia. 

Antonia se îndreaptă şi îl priveşte fix. 

Jon a mai văzut ceea ce se citeşte acum în ochii ei. La oameni cu dinți 
îngălbeniți şi cu carenţe la igiena personală. Acea înfrângere, acea 
supunere. Acel hău în care au sărit odată şi al cărui capăt nu par să-l 
găsească. Nu mai ţipă şi nu mai încearcă să se agațe. 

Cu efort, îşi fereşte privirea. 

— Ai luat capsulele pe ascuns. 

Ea nu încearcă să se justifice şi nici să nege. Doar îi susţine privirea. 

— De ce? 

— Ştii de ce. Pentru că nu o găsim. 

Sandra. Totul se întoarce iar şi iar la nebuna aia. Și la fantoma ta 
nenorocită. Am impresia că, de când ne cunoaştem, jucăm un singur joc. Și 
că niciunul din noi nu a făcut regulile. 

— Tu ai furat pastilele din magazia de la Madrid. 

— Nu. 


Are un ochi pe jumătate închis, celălalt nu se dezlipeşte de Jon. Nu îl 
îndreaptă către micile tuburi roşii şi albastre împrăştiate pe blat. Nici Jon nu 
se amăgeşte. 

Ştie că le-a numărat, că ştie câte sunt. Care e greutatea totală, ce număr 
poartă la pantofi tehnicianul care a umplut capsulele. 

Poate că ultima parte nu. Dar nu mă minte. 

Există un singur mod de a afla. 

— Dar ştii cine a făcut asta. 

Antonia zâmbeşte. Îndoiala e jignitoare. 

— Nu-mi spui cine ţi le-a dat? 

— Nu. 

Spune adevărul. 

Ceea ce face ca totul să fie şi mai complicat. 

— Mentor e complet paranoic în momentul ăsta. 

— Spune-mi că nu i-ai zis nimic. 

— Tu ce crezi? 

Ea scutură din cap, şi-l dă pe spate, inspiră aerul foarte încet înainte de a- 
| privi din nou. 

— Ai dreptate. Îmi pare rău. Tu nu mă dezamăgeşti niciodată. 

— Acum da, spune Jon. 

Se ridică în picioare, trece peste trupul mafiotului înalt. Ia o foarfecă din 
sertarul de deasupra blatului şi se apleacă lângă scaunul Antoniei. 

— Acum au fost nişte scuze adevărate. 

— Pentru că am inspirat adânc înainte să-ți cer iertare? 

Jon începe să taie banda adezivă, prefăcându-se că nu a auzit nimic. 

Îți dă şi îți ia imediat înapoi. 

— Eşti praf. 

Are faţa umflată în mai multe locuri. Cel mai rău e la ochi. Tricoul 
îmbibat de sânge. 

— Contuzii şi tăieturi superficiale. Am nevoie doar de analgezice şi de 
puţină gheață, spune frecându-şi încheieturile. 

— Mă bucur. Fiindcă asta s-a terminat, spune Jon. 

Folosindu-şi mâna imensă, mătură toate pastilele de pe masă. Le ia cu 
cealaltă şi le aruncă în chiuvetă. 

— Ce-ai făcut? pă Antonia, ridicându-se în picioare şi alergând la 
chiuvetă. 

Jon îi blochează calea. 


— Ce trebuia. Îţi pierzi busola, fetiţe. 

— Îmi fac treaba! 

— Containerul, biroul intermediarului. Aseară. lar acum ai venit aici. 

— Dacă ai fi venit tu, Orlov n-ar fi vorbit cu mine. 

— ŞI ai reuşit să scoţi ceva de la el? Au folosit la ceva bătaia încasată, 
minciuna? Atacul de inimă pe care mi l-ai provocat? 

Ea îşi coboară privirea. 

— Lasă-mă să trec. 

Antonia se luptă cu Jon câteva secunde, încercând să ajungă la chiuveta 
în care capsulele se dizolvă treptat în apa murdară, până când se convinge 
că ar avea mult mai multe şanse de reuşită încercând să dărâme un zid dintr- 
o suflare. 

— Nu ai nevoie de ele, spune Jon. 

Antonia plânge. 

— Nu înţelegi. Nu ştii unde trebuie să merg. 

Jon priveşte acea minusculă particulă de praf dintr-un univers indiferent 
şi o înconjoară cu braţele, fără să admită proteste. 

— Nu ştiu. Dar voi fi aici când te întorci. 


Ce i-au făcut atunci 


— Femeia asta e cea mai uimitoare ființă umană care a existat vreodată, 
spune medicul, lovind hârtia pe care i-o dăduse Mentor cu o unghie lungă, 
tare şi gălbuie. Dacă nu reuşiți să o ghidaţi către potențialul ei deplin, 
înseamnă că o învăţaţi să raționeze cu o gândire dirijată. 

— Atunci, spuneţi-mi ce să fac. 

— Trebuie să o ajutaţi să-şi găsească povestea, răspunde doctorul. Dacă 
îşi găseşte povestea, n-o să se mai gândească la modul în care să şuteze, 
doar o va face. 

Încăperea e neagră şi luminată din plin. Pereţii şi tavanul sunt acoperite 
cu material izolant, atât de gros, încât nu lasă sunetul să treacă. Când 
Mentor vorbeşte în difuzoare, vocea lui pare să vină de peste tot în acelaşi 
timp. 

A aşteptat săptămâni întregi acest moment. Povestea. Istoria care o va 
face să nu mai gândească. 

Asta e problema cu conştiinţa. Tu nu îi spui ficatului să secrete bilă, nu le 
spui rinichilor să producă urină. 

Totuşi, îţi poţi controla plămânii. Te poți gândi la respirație. lar când 
preiei acest control, uneori se dovedeşte a fi aproape imposibil să faci asta. 
Trebuie să te gândeşti să respiri. 

Mentor s-a gândit la toate metaforele pe care le poate folosi ca să o facă 
pe Antonia să nu mai gândească. 

Crede că a găsit-o. 

— Nu poţi să îmblânzeşti un râu, Antonia. Trebuie să te laşi în voia 
curentului şi să-i transformi puterea în puterea ta. 

— Să controlez cedând controlul? Nu are noimă. 

— Nu toate au noimă şi nici nu trebuie să aibă. Lasă-te în voia râului, 
Antonia, spune Mentor. 

Antonia încearcă. 
Antonia eşucază. 

Antonia încearcă din nou. 

Închide ochii. 

Se scufundă în ultima oră. În timpul petrecut vorbind cu Orlov. 
Recuperează detaliile pe care le-a obţinut din interacțiunea cu el. Hainele, 
ceasul, pantofii. Pauzele, inflexiunile vocii. Nu găseşte nimic în afară de 
ceea ce deja intuia. Că urmărirea Lolei Moreno are legătură cu ceva mult 
mai complex decât o simplă reglare de conturi, decât apărarea onoarei 
Bratva. Orlov are nevoie de ceva, cu disperare. 

Ceva ce ea i-a luat. 

Nişte bani despre care era convins că Antonia ştie, până când ea a făcut o 
greşeală, până când i-a demonstrat că minte. Dar care? 

Continuă să caute. Continuă să scormonească în memorie, în minutele 
lungi în care a încasat lovitură după lovitură, legată de acel scaun. 

Frânturi de informaţii, aproape toate inutile. Detalii legate de 
îmbrăcămintea ucigaşilor. Lanţul pe care unul din ei îl purta la gât, un inel 
gros din aur, a cărui amintire încă dăinuie în durerea de la sprânceana ei 
despicată. Telefonul mobil. Apelul. 

Conversaţia pe care nu a putut să o audă. 

Dar a putut să-i vadă. Să-i vadă pe amândoi, reflectaţi în metalul lustruit 
al cafetierei de pe masă. Gesticulând. 

I-ai văzut. Dacă i-ai văzut, îți poţi aminti. 

Maimuţele îşi fac apariția. 

Se prezintă din nou în faţa ei. Tipând, atrăgându-i atenția. O înconjoară 
din toate părțile. 

Acum e singură, în bucătărie. În reprezentarea făcută în propria minte, 
unde Jon nu mai este. lar maimuţele sunt acolo. Cocoţate pe dulapuri, pe 
blat, ţopăind pe jos, ţinând toate elementele pe care le-au găsit, agitându-le 
sub ochii ei. 

Fiecare crede că e importantă, crede că are soluția, îşi agită mica piesă de 
adevăr, afirmând că aceea este cheia pentru găsirea soluţiei complete. 

Antoma se întoarce spre ea însăşi, încercând să izoleze fiecare 
informaţie, să o înțeleagă, să afle cum o poate adăuga la rezultatul final. 

Nu poți să imblânzeşti un râu, Antonia. Trebuie să te laşi în voia 


curentului şi să-i transformi puterea în puterea ta. 

— Nu. 

Nu poate ceda controlul. 

Nu poți sau nu vrei? 

Închide ochii. 

Îi deschide din nou. 

Nu mai e în bucătărie. 

Are din nou şapte ani. 

E în braţele mamei ei, la grădina zoologică. Cere o îngheţată. Mama ei 
acceptă să i-o cumpere. Cât timp se află la chioşc, Antonia se opreşte şi 
priveşte pentru prima dată. 

Semnele perfuzorului de la spital, pe dosul mâinii. 

Paharul cu apă în care dizolvase plicul cu antibiotice. 

Paloarea extremă a pielii. Părul, care nu mai este al ei, ci o perucă. 
Sclerotica galbenă. Tusea seacă, apatică, a unor plămâni care s-au dat 
bătuți. 

— Hai să vedem maimuţele, scumpo, spune mama ei, cu înfrângerea 
ițindu-se pe la colţurile buzelor. 

Dovezile sunt acolo, în faţa ei. 

Am ştiut. Atunci am ştiut. 

Acum înţelege de ce a început să plângă în faţa cuştii. Fiindcă dintr- 
odată a speriat-o acel animal care părea că păstrează un secret. Când, de 
fapt, ea îl ascundea de la bun început. Secretul despre ceea ce era capabilă 
să facă. 

Întotdeauna am ştiut cum. 

Dar îmi era prea teamă de mine însămi. 

Închide ochii. 

Îi deschide din nou. 

Se află din nou în bucătărie. 

Ucigaşii se ridică de pe jos, ghidaţi de o forță invizibilă care face ca 
timpul să meargă înapoi. 

Aşezând-o din nou pe Antonia pe scaun, refăcând banda adezivă tăiată 
de la încheieturile ei, reducându-i umflăturile din jurul rănilor. 

Poate vedea din nou reflexia în cafetieră. 

Îi vede vorbind între ei. 


Le citeşte pe buze. Nu a captat totul, are privirea înceţoşată din cauza 
loviturii şi a amețeli. 

Dar prinde o frază. 

Deschide ochii. 

Jon o ţine în continuare în braţe. 

— Cred că ştiu unde e Lola Moreno, spune ea, desprinzându-se de el. 

Jon se încruntă, se scarpină nerăbdător în cap. Au fost prea multe emoţii 
în acea zi. Inteligent ar fi să se retragă când încă sunt conectaţi. 

— Hai la maşină. Dar ne oprim mai întâi la o farmacie, anunţă el, 
arătând spre dezastrul de pe chipul ei. 

Antonia încuviințează recunoscătoare şi se îndreaptă spre uşa bucătăriei. 
Ca să ajungă acolo, trebuie să sară peste trupurile celor doi bojevik. Când 
trece peste picioarele celui mai înalt, cel pe care Jon l-a lovit primul, e 
invadată de o certitudine ciudată, pe care o poate exprima doar sub forma 
unei întrebări. 

— Tu ţii la mine? 

Jon îi adresează un zâmbet obosit. 

— Of, scumpete. Ţin atât de mult la tine, încât încă nu te-am omorât. 


Kot 


E cel mai mic din serie. 

Fraţii şi surorile lui mănâncă primii, găsesc primii cel mai călduros loc 
unde să doarmă. Ciobanul intră în şură, îl vede pe cel mic şi trece mai 
departe. După mulţi ani şi multe serii, ştie cum funcționează natura. Mereu 
moare câte unul. De data asta, cățeaua a fătat opt. Când vine primăvara, cu 
puţin noroc, vor mai fi trei. 

Iernile în Goris, în provincia Syunik, în Armenia, sunt grele. 
Temperatura ajunge la minus douăsprezece grade, nu depăşeşte niciodată 
trei. E un sat frumos, sălbatic, din alt secol. Da, există maşini şi telefoane 
mobile, pentru că virusul civilizației infectează până şi cele mai îndepărtate 
locuri. Dar mâna de case adunate la poalele munţilor Zangezur, căutând 
adăpost în faţa vântului, sunt locuite de oameni diferiți. Oameni care 
conviețuiesc cu un fatalism ancestral, primitiv. Se nasc între un cer gol şi un 
mormânt deschis şi nu ridică din sprânceană când unul nu le răspunde sau 
alta le cere socoteală. 

De aceea ciobanul priveşte cățelul cu indiferenţă. Altcineva în situația lui 
ar fi dus un castron cu lapte în şură, l-ar fi învelit cu o pătură. Ciobanul 
trece mai departe şi lasă natura să-şi facă treaba. 

Are destule pe cap. larna, turma îi dă mult de furcă, îngrămădite în staul, 
oile cer apă şi fân şi produc cantităţi enorme de balegă, care trebuie 
curățată. Doar cu fiul lui mai mic — cel mare a murit în război acum 
şaptesprezece ani —, ciobanul nu e în stare decât să se prăbuşească în pat, 
epuizat, după ce şi-a terminat toate treburile. 

Când vine primăvara şi dispare zăpada, lumea devine un loc mai amabil. 
Oile ies la păscut, mănâncă iarba pitică de pe versanţi şi trebuie doar să le 
duci dintr-un loc în altul. Călare pe cal, cu o biciuşcă lungă în mână şi cu o 
desagă plină în spate, ciobanul îşi recapătă forţele şi demnitatea. Soarele îşi 
trimite o parte din putere în membrele obosite, iar viața devine suportabilă. 

Câinii vor fi de ajutor când va fi momentul. 

Ciobănescul caucazian e o rasă străveche. Sovieticii spun că ei au creat- 
o, după Marele Război, combinând diverse rase de câini de pază din munţii 
Osetiei de Nord cu rase din Armenia şi Azerbaidjan. Ciobanul se strâmbă 
cu dezgust când aude minciuna asta, repetată până la saturație. El are 
şaptezeci şi trei de ani şi de mic a crescut cu nagazi, căci aşa se numesc, şi 


nu altfel. Şi aşa a făcut şi tatăl lui, iar înainte de el, bunicul lui. Tipic pentru 
ruşi să-şi dorească să pună stăpânire pe tot ce văd. 

Pământul, femeile. Copiii. 

Nagazi sunt puternici, mari cât un om adult, uneori şi mai mari. Dotaţi cu 
o blană deasă, maro, cu zone negre, şi nişte picioare masive şi înalte, ajung 
să cântărească nouăzeci de kilograme. Ciobanul îşi aminteşte de un 
exemplar imens, bunicul acestei serii, care a atins aproape suta. Inteligența 
lor, ferocitatea şi instinctul lor teritorial dezvoltat i-au făcut să devină 
protectorii turmelor şi ai familiei. Iar în rolul ăsta se remarcă mai ales într-o 
privinţă. 

Omoară lupi. 

Căţelul a depăşit iarna. 

Într-o dimineaţă îngheţată de început de primăvară, ciobanul l-a găsit în 
faţa şurii. Avea un porumbel între labe. Botul îi era acoperit de zăpadă. 
Amestecată cu sânge de la porumbel, zăpada sclipea ca nişte rubine 
murdare în soarele de răsărit. 

S-a uitat uimit la căţel. Trebuia să aibă douăsprezece săptămâni şi deja de 
cinci credea că a murit, devorat de maică-sa. Căţelele ştiau foarte bine că nu 
toţi vor supraviețui şi se mulțumeau să grăbească procesul. 

— Ăsta nu-i ăla mic? a întrebat fiul lui. 

Ciobanul a încuviințat. 

— Nu ştiu ce facem cu el. Avem deja destui. 

Supravieţuiseră patru căţei. Cu ăsta, cinci. O serie foarte puternică. ŞI să 
hrăneşti patru câini a câte nouăzeci de kilograme e destul de greu. La un 
loc, pot mânca treizeci de oi pe an, pe lângă pui, legume şi fructe. Niciun fel 
de mâncare pentru nagazi, nu atunci când ai mâncare care creşte şi se 
reproduce cu apă şi iarbă. Nu atunci când vrei ca turma să supravieţuiască. 
Acum şapte ani, o haită de lupi a reuşit să intre în staulul vecinilor. Au 
omorât o sută douăzeci de oi într-o singură noapte. 

Şi acum tremură când îşi aminteşte. 

Dar nu poate să-l păstreze. 

— O să-l duc Jos, în sat. O să mi-l cumpere Nikol. 

Ciobanul se strâmbă nemulțumit. Un animal ca ăsta trebuie să fie liber. 
Nu marfă. Nu e o ființă proastă şi servilă ca oile. 

Îşi reprimă impulsul de a-l mângâia cu mâinile lui noduroase şi crăpate. 
Nu e un bărbat sentimental. Dar ştie că, dacă va face asta, nu-l va mai lăsa 


pe fiul lui să-l ducă. 
Și Dumnezeu ştie câtă nevoie au de bani. 
— Bine. 

— Cum îl cheamă? a întrebat Nikol uitându-se la acel ghemotoc de păr, 
amăgitor de liniştit. 

Nikol e proprietarul unui supermarket şi al unui magazin de hrană pentru 
animale şi cunoaşte foarte bine temperamentul acestor nagazi. 

— Nu ştiu. Kot. 

— Kot. Căţel. Bine, spune întinzând un pumn de bancnote. 

Nikol a avut grijă de câine şase zile, cât a durat până când un dresor din 
Volgograd i-a răspuns la anunţ. Kot a zburat până în Rusia cu un cargo care 
a plecat a doua zi din Erevan. În Rusia a petrecut trei săptămâni la ferma 
dresorului, un bărbat a cărui afacere era să găsească câini de munte autentici 
şi să-i educe ca să le fie de folos oamenilor cu bani. Dresorul ştia ce vinde. 
Câinii aceia erau orgolioşi şi inteligenți. Nu erau făcuți să fie simple 
animale de companie, să asculte ordine. În închisorile ruseşti, patrulau pe 
lângă ziduri; dacă vreun deţinut le sărea, gardienii le dădeau drumul câinilor 
şi îi lăsau să-şi facă treaba. Fotografii în culori vii cu rezultatul rămâneau 
mereu pe holuri, sub ochii deţinuţilor. 

Aşa că trebuia să le îmblânzească firea, dar fără să-i anihileze. Un 
asemenea ovcharka — dresorul folosea numele sovietic cu mândrie, căci 
credea că sovieticii l-au inventat — s-ar lăsa mai degrabă omorât decât să 
cedeze. 

Când câinele a fost pregătit, dresorul a postat o fotografie cu el pe pagina 
lui de internet, anunțând un exemplar perfect de ovcharka, născut în munţii 
înzăpeziţi. Preţul era patru mii de dolari plus transportul, de o sută de ori 
mai mult decât Nikol îi dăduse fiului ciobanului. 

In partea cealaltă a lumii, un Iuri Voronin tânăr şi beat îşi cheamă soția o 
aşază pe genunchii lui, în faţa calculatorului. 

— Uite, scumpo. Cred că ştiu de ce avem nevoie pentru noua noastră 
casă. 


Lola 


A fost odată ca niciodată o fată care s-a dus să-și salveze câinele. A 
reuşit să-l scoată şi a fugit cu el într-un loc în care oamenii răi niciodată, 
dar niciodată n-o vor mai putea prinde. 

Lola ştie că mai are puţin şi se termină coşmarul. Jack e la un pas de a 
fugi din casa uriaşului, coborând pe vrejul de fasole. 

Ultimele ore au fost oribile. A reuşit să fugă. Poliţiştii au organizat o 
operațiune ca să o localizeze, i-au transmis fotografia la ştiri, dar s-au axat 
pe îmbrăcămintea pe care o purta. Cu bani cât cuprinde, Lola a putut să facă 
multe. Mai întâi, să intre într-un magazin oriental. Bluza de trening a 
aruncat-o la gunoi. Îmbrăcată acum cu un pardesiu care nu o flatează şi cu o 
şapcă sport, cu un rucsac pe umăr, mai seamănă foarte puţin cu femeia din 
fotografia publicată. 

A luat un taxi care a dus-o până la Estepona. Acolo i-a fost uşor să 
găsească un apartament în regim hotelier unde nu i s-a cerut actul de 
identitate, pentru că, bineînţeles, l-a uitat, iar mâine are o întâlnire 
importantă pentru un loc de muncă aici, vă plătesc dublu pentru două zile. 
Şi nu departe se afla o farmacie non-stop care i-a vândut mult râvnita 
insulină. Lola se întoarse, scoase o bancnotă din rucsac şi o puse cu o mână 
tremurândă în cutia metalică, temându-se că farmacistul o va recunoaşte 
dintr-o clipă într-alta. Farmacistul o privi câteva secunde mai mult decât era 
nevoie, dar până la urmă puse insulina şi restul în cutie şi închise ghişeul cu 
un pocnet. 

La mai puţin de două ore după ce trăsese cu arma în aer la colţul 
bulevardului Ramón y Cajal, Lola plângea în duşul strâmt al camerei sale, 
fără să se poată opri din tremuratul cauzat de frică şi de anxietate. 

Abia dacă a dormit în acea noapte, deşi a blocat uşa cu masa. Tresărea la 
cel mai mic zgomot, imaginându-şi că veniseră, că o găsiseră. A reuşit să 
adoarmă abia când soarele începea deja să se strecoare prin jaluzele. Doar 
de epuizare. A dormit până dimineaţă târziu. 

S-a trezit, şi-a injectat insulina, a luat micul dejun într-o cafenea. S-a dus 
la un magazin Mango, de unde şi-a cumpărat haine comode, ochelari de 
soare, blugi şi pantofi. Deşi mergea cu faţa întoarsă spre perete, deşi fiecare 
privire 1 se părea suspectă, iar cât a stat în magazin s-a întors întruna spre 


intrare, nimeni nu s-a apropiat de ea, nimeni nu a recunoscut-o. 

Viaţa mergea mai departe cu o normalitate deconcertantă după toate 
întâmplările din ultimele zile. Când s-a oprit să mănânce într-un restaurant 
de pe bulevardul España, încărcată cu pungi de cumpărături, a uitat pentru o 
clipă în ce situație se află şi a căutat în poşeta abia cumpărată (care nu 
conținea decât câteva bancnote) mobilul, ca să-l sune pe Iuri, să vadă ce 
face. 

Instantaneu, viaţa i-a amintit realitatea cu subtilitatea unei lovituri cu 
piatra. 

A început să plângă la felul doi de mâncare. 

Era în continuare fugară din calea justiției. Nu avea acte de identitate şi 
nici cum să facă rost de ele. Nici prieteni la care să apeleze, nici rude care 
să nu fie sub supraveghere. 

Aş putea Să fug, să iau un autobuz până la Madrid sau Valencia, să mă 
pierd pe străzile de acolo, să găsesc un loc de muncă, să dispar. 

Nu. 

Nu plec fără câinele meu. 

Să se întoarcă la Marbella era un risc foarte mare, dar îşi recăpătase 
forţele şi încrederea în ea însăşi. Şi nu trebuia să stea decât o oră în oraş. 

Încă o oră şi s-a terminat. 

Ce loc oribil, se gândeşte Lola în timp ce înconjoară incinta pe dinafară. 

Adăpostul municipal pentru câini se află la periferie, la capătul unei 
străzi înguste cu sens unic. Adăposturile pentru câini seamănă întru câtva cu 
casele funerare, cu azilurile de bătrâni şi cu cimitirele. Le amplasăm acolo 
unde e cel mai puţin probabil să le vedem. Fiindcă nimeni nu vrea să ştie ce 
se întâmplă de fapt în spatele acelor garduri înalte, deşi intuim că ascund o 
realitate cu care nu vrem să dăm piept. 

Timpul, măsurat în bani, este cel mai eficient şi mai periculos drog dintre 
toate. ÎI dozăm cu zgârcenie şi cu egoism, ca să întoarcem spatele şi celei 
mai mici urme de sinceritate. Timpul este justificarea noastră pentru 
egoismul care ne izolează de adevăr, de această distrugere pe care o 
provocăm, cea care îi devorează pe alţii, cea care, în ultimă instanţă, ne 
devorează pe noi înşine. Nu avem timp, ne spunem. Și aşa rămân câinii 
înghesuiți în cuşti şi bătrânii întinzându-şi gâturile ridate şi cu piei atârnând 
către uşă de fiecare dată când se deschide. 

Nu e timp pentru adevăr. 


Nici pentru Kot nu e timp. 

Fiind un câine potențial periculos — şi puţini sunt mai periculoşi decât el 
—, legea spune că, dacă nu este adoptat în cel mult zece zile, va fi sacrificat. 

Lola a cumpărat o foarfecă pentru metal de la un magazin de feronerie 
din Plaza de las Delicias din Estepona, înainte de a se întoarce în Marbella. 
A cumpărat şi nişte mănuşi de lucru, ca să poată îndoi plasa din sârmă a 
gardului. 

Alege un punct de pe terenul viran din spate şi se apucă de treabă. 

Îi ia mai puţin de şase minute să-şi facă loc să intre. Trebuie să taie o 
bucată bună din plasa de sârmă, pentru că după aceea va trebui să iasă pe 
acolo cu câinele şi nu ştie dacă vor fi nevoiţi să alerge. Nici nu vrea să se 
zgârie în sârme. 

După ce face o gaură cu diametru de aproape optzeci de centimetri, 
aruncă resturile într-o parte şi intră în adăpostul pentru câini. 

În incintă nu există noaptea nici pază, nici personal. Un rând dublu de 
cuşti ocupă partea exterioară a clădirii joase şi dărăpănate. E un drum al 
ororilor. Lola îşi fereşte privirea când vede numărul imens de animale ale 
căror stăpâni au hotărât într-o bună zi că nu mai au spațiu în vieţile lor 
pentru acel cadou de Crăciun, pentru acel moft al unui copil. Cuştile sunt 
murdare, iar animalele, deprimate. Adăpostul e în administrație privată, iar 
ceea ce se întâmplă e de aşteptat. 

Multe animale nici nu se clintesc când se apropie Lola. Câteva mârâie 
fără chef. Altul scoate un lătrat plin de speranţă, care moare când Lola trece 
pe lângă el. 

Alt prizonier doar se ridică în picioare când aude paşi pe ciment. 

Lola ajunge la cuşcă şi o deschide fără să aştepte vreo secundă. Nu are 
nevoie de cheie, ci doar de o ţepuşă lungă din oţel. 

Câinele nu se mişcă. Chiar şi în întunericul adăpostului, unde singura 
lumină e cea de la felinarele de pe stradă, într-o parte, şi cea de la şosea, 
ceva mai departe, animalul e impresionant. Înalt cât o masă de bucătărie, lat 
cât o măsuţă de cafea. Coama maronie care îi înconjoară faţa e mare şi 
stufoasă. Ochii şi botul sunt acoperiţi de o mască neagră. În semiîntuneric, 
nu i se văd decât ochii cafenii şi bălăngănitul uşor al limbii roz. 

Lola îi rosteşte numele. 

— Kot. 

E ca un pupic, cu „u”-ul care te obligă să-ți ţugui buzele, consoanele 


rostogolindu-se, limba îndoindu-se la „k” şi la „t”. 

— Ko mne, ordonă, aplecându-se ca să-i poată ura bun venit. Vino 
încoace. 

Îi place la nebunie că răspunde doar la comenzi în rusă. 

Câinele se apropie imediat şi o linge lacom pe faţă. Poate că e un 
morman de muşchi şi oase, în stare să decapiteze un om în câteva secunde. 
Dar, în ceea ce-o priveşte pe stăpâna lui, singura emoție pe care o cunoaşte 
e dragostea. 

— Uită-te la tine, câine prostuţ, spune ea lovindu-l uşor pe cap şi pe gât. 
Eşti murdar. Ţi-au scos zgarda. Şi ai slăbit. 

Kot nu-i reproşează că a plecat. Dar începe să se agite din cauza 
celorlalți câini, acum, că ştie că ea e aici. O loveşte cu o labă de mărimea şi 
duritatea unei tigăi mici. Vrea doar să o prevină, dar chiar şi aşa reuşeşte să 
o lovească la picior. Aşa a fost întotdeauna viaţa ei cu Kot. Picioare pline de 
vânătăi şi de zgârieturi. 

— Gata. Molodeţ. Fu cuminte. 

Se îndreaptă spre gaura din plasa de sârmă, cu câinele pe urmele ei. 

— Gulyat. Afară. 

Kot se strecoară afară, după ce adulmecă puţin. Lola îl urmează imediat. 

La capătul terenului viran, parcat sub lumina unui felinar, vede Fordul 
Fiesta al Zenyei, care îi face semn cu faza lungă. O aşteaptă la volan. 

Măcar atât. În sfârşit, s-a terminat, spune Lola, nevenindu-i să creadă că 
a fost aşa de simplu. 

Şi bine face. Când pune mâna pe mânerul portierei, ceva o face să se 
întoarcă. 

Kot s-a încordat şi s-a aplecat în faţă. Îşi umflă pieptul. Dintre fălci îi 
țâşneşte un mârâit aspru şi amenințător. 

— Unde tu mergi, Lola? întreabă o voce din întuneric. 

Lola simte o bilă de oţel în stomac. Recunoaşte vocea. Acea falsă 
veselie. 

Kiril Rebo face un pas în faţă. Intră în spațiul luminat, cu părul lui blond 
spălăcit şi trupul ciolănos, format din noduri acoperite de o piele palidă. 

Afişându-şi zâmbetul, ochii goi de rechin şi un pistol. 

Dintre cele trei lucruri, nu arma o îngrozeşte cel mai mult pe Lola. 

— De ce? întreabă Lola uitându-se la Zenya. 

— M-au ameninţat că o omoară pe sora mea dacă nu vă torn, doamnă. Ea 
e tot acolo. Iar acolo, nimănui nu-i pasă dacă dispari. 


Înţelege. Zenya a făcut ce trebuia să facă. La fel ca ea. La fel ca oricine. 

— Îmi pare rău. 

Lola îi aruncă un zâmbet trist. Altădată, cu doar câteva zile în urmă, 
poate că ar fi insultat-o, ar fi ameninţat-o, ar fi înjurat-o. Acum nici nu mai 
ştie dacă e aceeaşi persoană, femeia care a fost. Sau dacă va mai fi vreodată. 
E prea obosită. De toate. De toți. 

— E în regulă. 

Mârâitul lui Kot se accentuează când un al doilea ucigaş i se alătură lui 
Rebo. Şi el are un pistol şi îl ține aţintit asupra câinelui. Are mâna 
contractată şi ochii sticloşi. A consumat cel puţin un gram. 

— Mai bine tu controlezi câinele, ordonă Rebo arătând spre el. 

— Trebuie doar să dau un ordin, spune Lola. 

— Noi doar trage, da? 

Lola strânge din dinţi, ţinând înăuntru silaba care l-ar face pe Kot să sară 
la gâturile acelor nemernici. L-ar nimici pe unul din ei, chiar dacă ar fi 
împuşcat. Lansat în atac ca să-şi apere stăpâna, ar fi nevoie de mult mai 
mult decât un pistol ca să-l oprească. 

Dar, chiar dacă îl va omori pe unul, celălalt va rămâne în picioare. 

Şi nu-i va lăsa să-i omoare câinele degeaba. 

— Să facem un târg. Câinele se duce cu ea, iar eu vin cu voi. Haraşo? 

Rebo se încruntă, analizează propunerea. Să împuște câinele nu e o idee 
bună. Au atras şi-aşa destul de mult atenţia asupra organizației în ultimele 
zile. 

— Bine. 

Lola deschide portiera şi îi ordonă lui Kot să urce. Câinele o priveşte cu 
neîncredere, dar până la urmă o ascultă. 

Lola se apleacă spre Zenya şi scoate disimulat un plic din haină. 

— Du-l unde ţi-am spus, îi zice Zenyei, aruncându-i plicul. Acolo o să 
fiti în siguranţă. O să vin şi eu după voi. 

Zenya deschide plicul. Sunt mult mai mulți bani decât cinci mii de euro. 
Suficienți pentru operația surorii ei şi ca să dispară câteva zile. 

— Nu lasă să plecaţi, spune, înăbuşindu-şi un hohot. 

— O să mă descurc eu. 

Zenya porneşte maşina şi iese de pe terenul viran. Ducând cu ea 
speranțele Lolei Moreno. 

Se întoarce încet şi se postează în faţa lui Kiril Rebo. 

— Gata. Aţi reuşit. 

— Nişte prieteni — 


— Tu uimeşti pe mine, spune Rebo. Tu nu doar fofoloancă nebună de 
Voronin. Nu doar ornament, da? 

Lola tace. Recunoaşterea profesională nu face parte acum dintre 
prioritățile ei. Şi se camuflează de prea mult timp în văzul lumii, ca să se 
arate dintr-odată, când un psihopat armat îi face un compliment. 

— Nimic spui tu. Bine. O să vorbeşti. 

Lola se încovoaie. Avea libertatea la degetul mic şi a ratat-o dintr-o 
greşeală prostească. Furia o macină pe interior. Şi frica, dar nu vrea să o 
arate. 

— De ce nu mă omori odată, ca să scăpăm de-o grijă? 

Kiril Rebo zâmbeşte din nou. 

Este cel mai dezagreabil zâmbet din istoria zâmbetelor. 

Care îi îngheaţă pe față când, din partea opusă a terenului viran, apar 
nişte faruri. 

— Cine sunt ăia? întreabă celălalt bojevik. 

Rebo o apucă pe Lola de braţ şi o trage spre el. 

— Prietenii tăi? întreabă, împungând-o cu pistolul în burtă. Ai chemat 
tu? 

Ţeava armei îi smulge un gâfâit, presiunea oţelului transmite un val de 
electricitate şi spaimă de la burtă la ceafă. Simte impulsul — furnicături în 
mâini, în vârfurile degetelor — de a îndepărta ţeava de viaţa care creşte în ea. 

Tot ce izbutește este să clatine din cap, îngrozită. 

Rebo o ia la fugă spre maşina lui, dar au lăsat-o în partea cealaltă, ca să o 
poată urmări pe Lola din întuneric. Farurile sunt din ce în ce mai aproape şi 
alte două le urmează la câțiva metri. 

În spatele lui mai apar două. 

În faţă, o maşină de poliţie şi un Audi negru. În spate, altă maşină de 
poliție. Cele trei vehicule îi încercuiesc. Frânează brusc, cauciucurile 
alunecă pe pietriş cu un sunet aspru înainte de a se opri. Din maşini ies mai 
mulți poliţişti cu pistoale în mâini, pe care le aţintesc din spatele portierelor. 

— Poliţia! Aruncaţi armele! 

Se apropie mai multe maşini, cu sirenele pornite. 

Rebo se uită furios în jur. Încă o ţine pe Lola de braţ, cu pistolul lipit de 


coastele ei. Farunile maşinilor i-au împrejmuit într-un cerc de lumină. 
Umbrele lor se lungesc pe pământ, gigantice. 

Celălalt bojevik e agitat. Scăldat în sudoare, cu respirația accelerată şi 
inima în gât. Cocaina i-a accentuat agresivitatea, paranoia şi încrederea în el 
până la nişte limite periculoase. Ridică pistolul, îndreptându-l spre siluetele 
întunecate care se intuiesc de partea cealaltă a zidului luminos creat de 
faruri. Se aud țipete, e confuzie. O jumătate de duzină de gâtlejuni scot 
sunete în acelaşi timp. 

Ucigaşul agită arma, face un pas spre una dintre maşinile de poliție. 

Cineva trage. 

Glonţul îl nimereşte în spate. Ucigaşul se încovoaie, al doilea glonţ îl 
nimereşte în gât, în lateral. Smulgându-i traheea, într-un nor de sânge şi 
cartilaje, care pluteşte pentru o clipă sub lumina farurilor, pentru ca apoi să 
se risipească şi să cadă. 

Bojevik e mort înainte de a atinge pământul. Totuşi, corpul lui încă nu 
ştie. Încă se agită, între spasme şi convulsii, din cauza cărora faţa i se freacă 
de pietriş timp de câteva secunde groteşti. 

— Vreau avocat, spune Kiril Rebo dându-i drumul Lolei şi aruncând 
pistolul pe jos. 

— Dar... Voi faceţi un curs despre ceea ce trebuie să spuneţi? se aude 
Jon din partea cealaltă a farurilor. 


Aslan 


Aslan e un bărbat care nu se lasă dominat de emoţii, înainte de toate. 

Când a descoperit trădarea lui Voronin, a cugetat timp de mai multe zile 
înainte de a acţiona. 

Când a trebuit să se prezinte în fața Bratva şi în faţa asociaților lui la 
înmormântarea răposatului lui trezorier, şi-a cântărit fiecare vorbă pe care 
urma să o spună, cumpănind inflexiunile, pauzele, chiar şi mişcările 
mâinilor. A repetat în faţa oglinzii din baie, sprijinindu-şi mâinile pe 
chiuvetă ca şi cum le-ar fi pus chiar pe Biblie, în biserica ortodoxă. 

Când a trebuit să-i dea socoteală lui pakhan — cu scopul secret de a afla 
comportamentul misterios al Lupoaicei Negre — a vegheat mult timp 
cadavrul unor ouă prăjite cu pâine prăjită înainte de a se hotărî. 

Acum totuşi e diferit. Nu numai că s-a dus pe apa sâmbetei posibilitatea 
de a recupera banii, aşa cum i se ordonase. 

Dar l-au mai şi săltat pe Kiril Rebo. 

De decenii întregi, Aslan nu a simțit pentru nimeni o afecţiune 
necondiționată. De câteva ori s-a auzit spunând cu voce tare că un prieten e 
o persoană pe care încă nu a ucis-o. Ca să se dea mare, fără să o creadă pe 
de-a-ntregul, dar ştiind că trebuie să trăiască după principiile pe care le 
enunţă. Îi deschideau drumul, ca un scut, dar îşi cereau preţul. Secretul unei 
bătrânei frumoase nu este decât un pact cinstit cu singurătatea, cu atât mai 
mult dacă eşti mafiot. 

Dar dacă există un om pentru care Aslan să simtă ceva asemănător cu 
prietenia, cu o camaraderie sănătoasă şi reală, acela este Kiril. Lui Rebo i-a 
iertat până şi cele mai mari infracțiuni şi atrocități, pe care le-a salutat ca pe 
nişte ciudățenii. Orlov a ştiut întotdeauna despre el însuşi că e amoral. Iar 
despre Kiril, că e de-a dreptul diabolic. Când era mai tânăr, Aslan răsese 
ironic de personajele negative sadea atât de îndrăgite de cinematografia 
rusă. Cei care o înhăţau pe fecioara neprihănită şi scoteau un hohot turbat, 
care pregătea intrarea eroului proletar. 

Apoi l-a cunoscut pe Kiril Rebo. 

Când ajungi la o anumită vârstă, pe picior de plecare, privind spre ieşire, 
arunci o privire în spate. Chiar dacă nu vrei. Orlov, care a făcut întotdeauna 
ce i-a dictat nevoia şi i-a permis instinctul, a omorât o duzină de oameni cu 


mâinile lui. Niciodată nu s-a bucurat în mod deosebit de acest proces. 
Pentru el, nu conta decât rezultatul. Să danseze pe mormântul duşmanului. 
Să continue să danseze. 

— Suntem nemiloşi? l-a întrebat într-o zi pe Kiril, în faţa unei sticle de 
votcă. 

Pe jos, cadavrul fiului unui rival. Unsprezece ani. 

— Avem gusturi bune, a fost enigmaticul răspuns al acestuia. 

Orlov l-a înţeles mai târziu, când au ajuns în Spania. Bunul-gust nu are 
legătură cu hainele cu care te îmbraci sau cu mobila pe care o pui în casă. 
Țarii îşi înţesaseră palatele cu podoabe şi obiecte care azi li s-ar părea 
înfiorătoare revistelor de decorațiuni interioare. 

Bunul-gust nu ţine de modă. Ține de armonie. Şi cea mai bună 
modalitate de a o obţine e prin asasinat. 

De aceea Orlov simte afecţiune pentru Kiril Rebo. Fiindcă a hotărât, 
artist liber al propriei persoane, să iubească ceea ce face, fără nicio fisură. 

Chiar şi ca să fii mafiot ai nevoie de talent, se gândeşte Aslan. Jar talent 
nu există fără pasiune. 

Orlov se luptă cu sine, neliniștit, fără să-şi găsească locul pe fotoliul lui 
preferat. Terasa vilei sale din La Zagaleta e suspendată pe deal. În zilele 
senine se văd Gibraltarul şi coasta Africii. Mai sus, la o jumătate de 
kilometru, se află casa lui Vladimir Putin din Spania. Nu s-a întâlnit 
niciodată cu el, nici n-ar şti ce să-i spună. Poate ar schița o mulţumire 
timidă. 

S-a lăsat seara, aşa că priveliştea se limitează la o masă de copaci prin 
ale căror ramuri se strecoară luna domoală şi foşnetul vântului. Nimic de 
văzut, niciun loc în care să mergi. 

Doar o decizie de luat. 

Presupune calcule. Consecințe şi repercusiuni. O trădare. Şi poate 
singura şansă de a merge mai departe. De a dansa în continuare. La cei 
şaptezeci de ani ai lui, cu pasul şovăitor şi pe picior de plecare, dar refuzând 
să părăsească petrecerea. Fiindcă în spatele uşii nu există decât frig, urlete, 
dinți ascuțiți în beznă. 

Aslan e un bărbat care nu se lasă dominat de emoţii şi de aceea este în 
stare să ia telefonul mobil şi să formeze un număr pe care n-a crezut că îl va 
mai folosi vreodată. 

I se răspunde la primul apel. 


Îi aştepta telefonul. 

— Trebuie să ne ocupăm de problemă, spune Orlov. 

— Indiferent ce s-ar întâmpla? 

— Indiferent ce s-ar întâmpla. 

Închide şi formează alt număr. Trebuie să se pună în mişcare, în caz că 
primul plan eşuează. Şi nu poate apela la nimeni altcineva, fiindcă nu există 
altcineva. 

Nu aşa îşi închipuise propria bătrâneţe. Credea că, odată cu vârsta, îşi va 
putea transcende trupul, dorinţele şi nenorocirile. Să se instaleze într-un 
regat al imaterialităţii serene. În loc de asta, s-a văzut doar târât de propriul 
trup şi mai Jos, către interiorul maşinăriei. Maşinăna sa brutală, 
răzbunătoare, scârţâitoare şi din ce în ce mai ruginită. 

Se ridică în picioare. 

— Altă pungă cu gheaţă — 


Până la urmă, s-a petrecut totul foarte repede. 

Cei doi sunt în maşină, pe drum spre Madrid, exact cum au venit. 
Noaptea, uitându-se la liniile de pe şosea cum se pierd sub capota Audi- 
ului. Cu o stranie senzație de ireal. Umerii încordaţi, picioarele prea 
relaxate. Ca un soldat care întoarce spatele noroiului şi gloanţelor, alergând 
din nou pe un teren arid. 

Ca şi cum lucrurile nu ar putea fi atât de simple. 

— Nu poate fi aşa de simplu, îi spune Jon. 

— Noi ne-am făcut treaba, zice Antonia, însă cu jumătate de gură. 

E o metaforă doar pe jumătate. Cealaltă jumătate de gură îi este acoperită 
de o pungă cu gheaţă (alta). 

Prima pungă cu gheaţă au cumpărat-o pe drumul spre adăpostul de câini. 
La benzinărie, în timp ce Jon plătea, Antonia o suna pe doamna comisar 
Romero. Tensiunea dintre cele două femei a dispărut când Antonia i-a 
comunicat, pe un ton foarte serios şi profesionist şi fără nicio urmă de 
revanșă oportunistă, că ştia unde se va afla Lola Moreno peste câteva 
minute. Doamna comisar Romero, corectă şi recunoscătoare pentru munca 
sa, i-a cerut un punct de întâlnire şi i-a dat instrucțiuni concrete. 

Cel puţin aşa i-a povestit Antonia conversaţia inspectorului Gutierrez. 

— Cum a încheiat discuția, care au fost exact cuvintele ei? a întrebat Jon, 
care cunoaşte deja rezumatele Antoniei. 

— „Să n-o daţi în bară.” 

— Înţeleg. Şi unde spuneai că e punctul de întâlnire? 

Punctul de întâlnire era un drum lăturalnic din apropierea adăpostului 
pentru câini. O înclinaţie a terenului le dădea un oarecare avantaj vizual, aşa 
că, atunci când Lola a ieşit cu câinele din incintă, nu a fost nevoie decât să 
se apropie pe ambele flancuri. În perioada scursă până să ajungă, 
operațiunea a fost la un pas de a se duce pe apa sâmbetei, când suspecta era 
cât pe-aci să urce într-un Ford Fiesta, care până la urmă a plecat fără ea. 

Surpriza a fost că, în timp ce se îndreptau spre obiectiv, au apărut 
mafioții. Prinderea unei suspecte înarmate, misiune dificilă în sine, s-a 
transformat într-un caz de luare de ostatici. Erau şapte arme îndreptate spre 


ruşi, care erau doar doi. Când a izbucnit totul, când toată lumea a început să 
tipe în acelaşi timp, Antonia a ştiut că nu se poate evita vărsarea de sânge. 

— Şaisprezece morți, a rezumat doamna comisar Romero când Kiril 
Rebo şi Lola Moreno au fost încătuşaţi, fiecare pe bancheta din spate a unei 
maşini de poliție. 

— Mă rog... În privinţa asta... spuse Jon frecându-şi ceafa şi fixându-şi 
bombeurile cu privirea. 

Şi aşa au informat-o pe doamna comisar despre modul în care au 
descoperit unde se afla Lola Moreno. Şi că numărul cadavrelor se ridica la 
şaptesprezece. 

A fost o discuţie foarte încordată, lungă şi neplăcută. 

— Va trebui să veniţi şi să dați declaraţii în faţa judecătorului. O să fiți 
anunţaţi. Deocamdată, mă bucur că scap de voi, spuse Romero cu toată 
recunoştinţa. 

Jon s-a dus să ia bagajele de la hotel. Antonia a rămas la locul faptei 
până a apărut o dubă a poliției judiciare, deşi Jon s-a întors înainte. Veniseră 
de la Málaga ca să-i transporte pe deţinuţi la Madrid. 

— Aşa au solicitat cei de acolo. Se gândesc că aici nu e un loc sigur ca să 
li se ia declaraţii, a spus Belgrano când inspectorul Gutierrez l-a văzut şi l-a 
interpelat. 

Cei doi agenți de la poliția judiciară, amândoi în haine civile, i-au 
încătuşat pe deținuți de barele fixate în structura caroseriei Citro&nului 
vopsit în bleumarin şi alb. Fiecare de câte o parte. Agenţii au închis uşa 
laterală şi au urcat în față. 

Jon şi Antonia s-au pus şi ei în mişcare. Au depăşit duba după primul 
sens giratoriu şi asta a fost tot. 

Jon nu se grăbeşte, nu a depăşit deloc viteza permisă. A pus 79 zile şi 
500 de nopți?” pe Spotify. Boxele Audi-ului le cântă poveşti despre peşti de 
gheață, despre anturaje proaste care se dovedesc a fi cele mai bune, despre 
blonde platinate. 

Nu vorbesc mai deloc, decât ca să facă schimb de dulciuri şi alte porcării 
ambalate pe care le-au cumpărat de la benzinărie (cea de-a doua, pentru că 
aveau mai mult timp). Niciunul din ei nu este mulţumit. Cum ar putea fi? 
Dar asta este munca pentru care au semnat, de fapt. Ajutând de pe margine, 
ştiind că nu va exista nicio recompensă şi nicio satisfacție. Şi ştiind clar, de 
asemenea, că, dacă n-ar fi fost ei, rezultatul ar fi fost cu totul altul. 

Îl sună scurt pe Mentor ca să-l informeze. 


— Bravo. Aş prefera să nu vă întoarceţi încă la casele voastre, spune 
acesta după ce au terminat. Nu e nicio urmă de veselie în vocea lui. O să 
vorbim mâine dimineaţă despre ceea ce se întâmplă. Duceţi-vă la un hotel şi 
odihniți-vă cât puteţi. 

Închide. 

Antonia adoarme, epuizată. 

Jon dă muzica mai încet. 


Lola 


A fost odată ca niciodată o fată care a fost prinsă de nişte monştri care 
au urcat-o într-o trăsură întunecată şi a fost dusă către un castel tenebros. 

Lola încearcă să se întindă, caută o poziţie comodă. Nu o găseşte, fiindcă 
nu există. Are încheietura dreaptă încătuşată de o bară fixată în şasiul dube, 
într-un unghi foarte incomod. Cele patru locuri din spate sunt dispuse două 
câte două, cu spatele sprijinit de perete. Pe Kiril Rebo l-au pus pe partea 
opusă, dar nu pe locul din faţa ei, ci pe celălalt. 

Nu există geamuri, nici muzică. Nici posibilitatea de a dormi. Doar să se 
privească. 

Kiril asta face. Îşi aţinteşte privirea asupra ei. Fixă. 

În acei ochi albaştri lipsiţi de viaţă e ceva ce poate să ţi-o răpească şi pe a 
ta. Cu înghițituri mici. 

Muşcă. Ochii ăştia muşcă, se gândeşte Lola. 

Ea îşi închide ochii şi încearcă să se gândească la ceea ce va face. 

Nu sunt prea multe ieşiri. Poliția o va interoga, cerându-i să spună tot ce 
ştie despre organizaţia lui Orlov şi despre cum se ocupa luri de toate 
afacerile de spălare de bani derulate de Tambovskaia în Spania. 

Eu nu ştiam aproape nimic, domnule poliţist. Ce auzeam din bucătărie. 

Frânturi de discuţii, prinse din zbor în livingul casei ei, în timp ce 
serveşte tarte cu anghilă şi carafe cu suc şi curăță masa. 

Aproape întotdeauna vorbeau în rusă. Eu nu ştiu nimic, doar câteva 
cuvinte. Formule de salut, să cer nota. Cam atât. 

Firmele? Toate pe numele lui luri, din câte ştiu eu. 

Casa noastră? Maşinile? 

Ruben Ustyan? N-am auzit niciodată de el. 

Lola întrerupe repetiţia. Poate există fotografii. De la vreo petrecere. Ah, 
ce n-ar da să-şi poată şterge chiar acum contul de Instagram. Nu contează, 
oricum ar avea deja fotografiile. 

A, tipul ăla micut. Da, a venit de câteva ori pe la noi. Nu, nu s-a 
prezentat sau nu-mi amintesc eu. 

Asta e cheia. 412 „nu ştiu”, 82 „nu-mi amintesc”, 58, „nu ştiu” şi 7 „n- 
am idee”. Cu astea, poţi să scapi de orice. 

Iar sângele ei are culoarea normală, dar are alt avantaj. Îşi aminteşte de 
acel film oribil în alb şi negru despre evreii din lagărele de concentrare. 


Când omul rău întreabă un grup de prizonieri care stau aliniați cine a furat 
un pui. Nu răspunde nimeni, iar omul rău îl împuşcă pe unul, care se 
prăbuşeşte şi moare. Un copil iese atunci din rând. Omul rău îl întreabă 
dacă el a furat puiul. Nu. Atunci, ştie cine a furat puiul? Iar copilul arată 
spre mortul de jos. Isteţ afurisitul de copil, n-ai ce zice. 

Lola are propriul mort spre care să indice. 

Nu există nicio dovadă scrisă. Numele Lolei nu apare nicăieri. Tatăl ei a 
învăţat-o bine. Era un ratat, dar se pricepea la contabilitate mai bine decât 
oricine. lar ei îi este dor de el. Toate acele după-amiezi pe care le-au 
petrecut împreună în ultimu lui ani de viaţă, în timp ce el îi explica 
trucurile, tertipurile legale. Cum să dispari, creând paravan după paravan, 
până devii invizibil. 

Nu e situația ideală. Dar ar putea fi mult, mult mai rău. 

Ideea e să reziste suficient. Sau să facă un târg cu ceea ce ştie, dacă iese 
rău. Chiar dacă e o cale nenorocită. 

Şi ideea e să aibă bani pentru un avocat bun pentru cele întâmplate la 
prăvălie, fiindcă pe asta ar putea să i-o pună în cârcă. Dar să vadă de unde 
face rost de ei. 

La mama ei nu poate să apeleze. Asta e altă poveste. Ce se va întâmpla 
cu ea acum. Cu amândouă. 

Ce se va întâmpla după aceea. Poate o să ajung ca ea, se gândeşte, 
atingându-şi burta. Un parazit conformist. Cu o viaţă marcată de o letargie 
inertă, cu un uşor, dar pătrunzător iz de putreziciune. Cu o scenetă de jucat 
la fiecare apel telefonic. Când banalitățile de zi cu zi sunt epuizate, iar Lola 
simte că vine Marea Pauză Încărcată de Semnificație, înainte de întrebarea 
Inevitabilă. Nu crezi că ar trebui să găseşti ceva mai bun? Ca două actriţe 
condamnate să joace aceeaşi scenă deprimantă de fiecare dată când se văd. 

Dar banii îi lua, fără îndoială. 

Gândurile îi devin din ce în ce mai amare şi dezlânate pe măsură ce 
oboseala câştigă lupta. 

Adoarme. În ciuda tuturor celor întâmplate. În ciuda planurilor eşuate, în 
ciuda greşelilor, în ciuda faptului că se îndreaptă, încătuşată, spre un viitor 
incert, sfredelită de privirea unui psihopat, adoarme. 

Şi atunci, se întâmplă. 


12 
— Un cuvânt tamil — 


La un moment dat, câteva ore mai târziu, Antonia abandonează somnul 
adânc. Şi sforăiturile, fiindcă sforăie ca un dragon. Lumina familiară a 
felinarelor de pe Manzanares, cu modelul lor caracteristic, o trezeşte. 
Clpeşte şi se foieşte, ba ațipind, ba trezindu-se, când traversează podul 
Praga. La mai puţin de trei sute de metri de locul în care găsiseră în râu 
cadavrul neidentificat, cu câteva zile în urmă. 

Când ajung la Santa Maria de la Cabeza, Antonia ridică şi ea capul. Îşi 
întinde gâtul, care trosneşte. Îndepărtează cu silă punga — înainte cu gheaţă, 
acum cu apă —, care a picurat pe pantalonii ei. 

Efectul Voltarenului începe să dispară. Când întinde mâna ca să mai ia 
două pastile, îşi priveşte în oglindă faţa răvăşită. 

— Ce dezastru, spune cu o voce răguşită, de om abia trezit din somn. 

— Voronin arăta mai rău, spune Jon. 

Antonia se opreşte. 

Lumea, la fel. 

Faţa lui Voronin, distrusă. Un glonţ tras cu puşca, de aproape, în linie 
dreaptă. 

Erupararkkiratu. 

În limba tamilă, limba dravidiană care se vorbeşte în India şi în nord- 
vestul Sri Lankăi: să dai boul la o parte ca să vezi musca. 

În faţa Antoniei apar dintr-odată toate piesele: 


— Iuri Voronin, asasinat cu puşca, în timp ce se afla acasă, în costum de 
baie, fără să existe semne de intrare forţată. 

— Un glonţ tras drept, de aproape. Arma i-a fost îndreptată spre faţă. 

— Câinele, un Ciobănesc caucazian extrem de suspicios cu străinii, era 
închis în ţarcul de la piscină. 

— Lola Moreno primeşte un mesaj de la soţul ei, care o anunţă că vor veni 
după ca. 

— Cineva încearcă să o asasineze pe Lola Moreno în acelaşi timp în care 
este ucis soțul ei. 

— Iuri Voronin e informator al poliției. 


Totul revine în acelaşi loc. Totul revine la moartea lui Voronin. Antonia 
îşi aminteşte neliniştea pe care a simtit-o la locul crimei. Cum s-au agitat 
maimuțele, încercând să o facă să înțeleagă ceva ce se afla acolo de la bun 
început. Poziţia corpului. Unghiul din care s-a tras. 

Erupararkkiratu. 

Să dai boul la o parte ca să vezi musca. 

— Câinele. Câinele, Jon. 

— Ce-i cu câinele? 

— Opreşte maşina. 

Jon porneşte avariile, trage pe dreapta. Sunt pe Recoletos, în plină stradă, 
în drum spre hotel, dar la ora asta nu e trafic aproape deloc. 

— Lasă-mă să conduc. 

— Dar aproape am ajuns. 

— Trebuie să ne întoarcem. Cât mai repede. Iar tu nu poți să conduci în 
starea asta. 

Nevenindu-i să creadă ce face, Jon face schimb de locuri cu Antonia. 
Frigul de afară — sunt minus trei grade — îl înviorează puţin. 

— Îmi spui şi mie ce te-a apucat? 

Eruparakkiratu, se gândeşte Antonia, care trage scaunul în față ca să-l 
potrivească pe măsura ei. Nu că Jon ar fi gras. Îşi pune centura şi porneşte. 
Face o întoarcere cam ilegală ca să o ia în sens invers în piaţa España. Trece 
peste linia continuă, trece pe roşu la un semafor, apoi la două. 

Inspectorul Gutierrez, care deja adulmeca patul, îşi fixează centura şi 
ocărăşte epuizarea care l-a făcut să lase garda jos şi să-i cedeze volanul unei 
şoferiţe profund dezechilibrate. Din nou. Când îşi promisese că nu se va mai 
întâmpla niciodată. 

— Mă sperii. 

— Sună-l pe Mentor. 

— De ce? 

— Am zis să-l suni. 

Jon formează numărul. Răspunde o voce adormită. 

— Duba în care se află Lola Moreno, spune Antonia. Vreau să o 
localizezi. În maşină sunt doi agenţi de la poliţia judiciară. Se îndreaptă 
chiar acum spre Madrid. După calculele mele, trebuie să fie între Villaverde 
şi Usera. E o chestiune de viaţă şi de moarte. Ai înțeles? 

— Imediat, spune Mentor foarte serios. 

Nu cere explicaţii. A recunoscut tonul. 


Jon închide. El cere explicaţii. 

— Îmi spui şi mie de ce riscăm să facem un accident? 

Antonia nu răspunde. E prea ocupată să conducă în jos pe Cuesta de San 
Vicente cu nouăzeci de kilometri la oră. Evită la mustață un taxi care ieşea 
de pe strada Ariaza şi care frânează brusc. Sunetul claxonului nu mai ajunge 
la ei. 

— Câinele, Jon, spune când ajung pe M-30, iar drumul mai liber îi 
permite să meargă cu o sută optzeci la oră. 

— Da, da. Câinele. L-a luat asistenta. De ce ai nevoie acum de câine? 

— Nu acum. În ziua în care a fost asasinat Voronin. Nu pricepi? Unde 
era câinele? 

— Închis în piscina lui, spune Jon, alungându-şi oboseala. Care îi trece 
datorită adrenalinei pe care o produce depăşirea maşinilor, chiar dacă 
puţine, cu şaizeci de kilometri la oră peste limită. Şi strângerea fermă a 
mânerului portierei. 

— Voronin a închis câinele. De ce? Pentru că ştia că o să aibă musafiri. 

— Îi cunoştea pe cei care l-au ucis. Asta ştim deja. 

— Sigur. Dar cei care l-au ucis n-ar fi trebuit să-l ucidă. Voiau doar să-l 
sperie ca să vorbească. Ce rost avea să-l omoare, iar apoi să caute prin casă 
ceea ce-şi doreau? 

— Nu e practic, nu. Atunci, de ce l-au omorât? 

Erupalakkiratu. 

— Din greşeală, Jon. L-au ameninţat cu puşca, dar probabil câinele s-a 
agitat în acel moment, a început să latre. Tarcul de la piscină e lângă grătar. 

— Cel care avea puşca s-a speriat. 

Iar apoi, amândoi deodată: 

— Poc! 

— Bine, dar tot nu înțeleg de ce ne întoarcem, spune Jon ghemuindu-se 
când depăşesc un camion care ajunge să fie periculos de aproape. 

— Pe Lola Moreno au încercat să o omoare la câteva minute mai târziu. 
De ce? 

— Pentru că planul cu soţul ei eşuase, spune Jon, începând să priceapă. 

— Ne-am concentrat greşit de la bun început. Am crezut întotdeauna că 
a fost o reglare de conturi şi că asasinii s-au dus după amândoi în acelaşi 
timp. 

— Dar Orlov a insistat să menționeze clar trădarea lui Voronin la 
înmormântare. Că era un turnător. 


Antonia îşi muşcă buza de jos, închide ochii, încearcă să se gândească. 
Fără să-şi dea seama că, la viteza asta, nu e o idee bună. Volanul deviază un 
milimetru. Trec atât de aproape pe lângă o dubiţă roşie, încât oglinda din 
stânga a Audi-ului dispare. Lăsând în urmă doar un cablu care se agită 
frenetic. 

— Moaşă-ta pe gheaţă, Scott! 

— Scuze, spune Antonia îndreptând volanul. Orlov nu ştia în acel 
moment de bani. Altfel, nu l-ar fi omorât pe Ustyan şi nu ar fi incendiat 
arhivele lui Voronin. Asta a fost marea lui greşeală, fiindcă am găsit 
containerul. 

— ŞI atunci? 

— Gândeşte-te, Jon. Voronin era un nătărău. Scutura perele din pom cu 
penisul, după părerea lui Orlov. 

— Poftim? 

— Îţi explic după aceea. Era un nătărău, o cunoaşte pe Lola Moreno şi 
devine un Da Vinci al spălării de bani şi al contrabandei. 

Jon încuviuinţează încet. E ca una dintre acele iluzii optice care îți arată o 
imagine ascunsă în alta. Odată ce-ai descoperit secretul, nu ai cum să nu-l 
mai vezi. Camuflată în spatele tuturor stereotipurilor sociale, a râs de toată 
lumea în toți aceşti ani. Chiar şi acum, ei o consideraseră o victimă 
disperată. 

— Ce ticăloasă! 

— Ea a fost creierul de la bun început. Şi-a manipulat soţul, l-a jefuit pe 
Orlov. Şi într-o zi probabil că au făcut o greşeală, iar cineva i-a strâns cu 
uşa. Cum funcţionează procedura informatorilor, Jon? 

— Tu te uiţi în altă parte, iar ei îţi dau informaţii în schimb. Aşa e mai 
rentabil pentru toți. 

— Şi uneori te pătezi, spune Antonia încet. 

Jon nu răspunde. El ştie prea bine că se întâmplă, chiar şi cu cele mai 
bune intenții. Nu poți să goleşti un râu plin cu mizerii când eşti în rochie de 
mireasă. 

— Acum spune-mi de ce a fugit Lola Moreno şi nu a apelat la poliţie. 

Jon le pune şi el cap la cap. Cu o claritate emoţionantă. Da, e doar o 
scânteie minusculă, iar ea a făcut aproape toată treaba, înfățişând-o pe Lola 
Moreno exact aşa cum e. O femeie manipulatoare, cu bani, incredibil de 
inteligentă. Doar o scânteie minusculă. Dar, pentru o clipă, Jon întrezăreşte 
cum e să te afli în capul Antoniei Scott. 


sal cunoştea pe atacator. 

— O persoană care se implicase foarte mult alături de ea şi de Voronin. 
O persoană care a turnat apoi dezinfectant la locul crimei, spune Antonia, 
vorbind din ce în ce mai precipitat. O persoană care fusese rănită uşor. O 


persoană adusă de umeri, care abia îşi mişca unul din brațe când am 
cunoscut-o. 


Jon înghite în sec, încet. 

— La dracu”, scumpete! La. Dracu’. Ar fi bine să fii sigură. 

Antonia îşi încleştează mâinile pe volan cu hotărâre. Nu, încă nu înţelege 
totul. Încă sunt piese care nu se potrivesc, multe. Mai ales cele care au 
legătură cu Lupoaica Neagră. Sunt mai multe forțe care acționează în acest 
tablou decât este ea în stare să vadă cu informaţiile de care dispune. Dar a 
eliminat imposibilul, până când a ajuns doar improbabil. 

— Sunt tot atât de sigură că a fost Belgrano pe cât de sigură sunt că n-o 
vor lăsa pe Lola să ajungă la sediul UDYCO în viaţă. 


Înregistrarea 16 
CU DOUĂ SĂPTĂMÂNI ÎN URMĂ 


IURI VORONIN: Nu vreau să continui cu asta. 

COMISARUL ROMERO: Cred că ţi-am dat de înţeles clar de multă 
vreme că preferințele dumitale nu contează, Voronin. 

IURI VORONIN: Nu înţelegeţi. Lola nu ştie că sunt aici. De-asta n-am 
adus-o. 

SUBINSPECTORUL BELGRANO: Mă mir. De obicei, ea te aduce în 
lesă. 

IURI VORONIN: Ea e creierul. Eu trebuie să răscolesc prin gunoi, să 
vorbesc cu oamenii, ca să aflu lucruri pe care să vi le spun. Din Brarvă şi 
din afara ei. 

SUBINSPECTORUL BELGRANO: Te descurci foarte bine la asta. Şi 
aşa ne-a fost înţelegerea. Noi îţi facilităm treburile, tu ni le facilitezi pe ale 
noastre. 

IURI VORONIN: Dar s-a terminat. 

SUBINSPECTORUL BELGRANO: De unde ţi-a venit ideea asta 
năstruşnică? 

IURI VORONIN: Lola e însărcinată. Vrem să renunțăm. COMISARUL 
ROMERO: Mă tem că e imposibil. 

IURI VORONIN: Am făcut tot ce mi-aţi cerut! 

SUBINSPECTORUL BELGRANO: Şi o vei face în continuare. 

(Pauză de opt secunde.) 

IURI VORONIN: Ba nu. 

SUBINSPECTORUL BELGRANO: Poftim? 

IURI VORONIN: Am spus că nu. 

(Zgomotul unui scaun care e trântit la pământ.) 

SUBINSPECTORUL BELGRANO: Te bat măr, piticule. O să te caci pe 
tne. 

IURI VORONIN: N-o să vă atingeți de mine. N-o să vă atingeți de 
niciunul dintre noi. 

SUBINSPECTORUL BELGRANO: O să-ți şterg zâmbetul ăsta cu 
bocancii. 

COMISARUL ROMERO: Domnule subinspector. Aş vrea să ştiu de ce 


suspectul zâmbeşte, deşi ştie că îl avem la mână. 

IURI VORONIN: Dumneavoastră ați spus-o. Mă pricep să aflu lucruri. 
Știu câți bani erau în maşina pe care aţi confiscat-o de la sârbi. 

SUBINSPECTORUL BELGRANO: De unde să ştii? 

IURI VORONIN: Şase sute de mii de euro. Voi ați declarat patruzeci de 
mil. 

COMISARUL ROMERO: E ciudat că ştiţi asta, domnule Voronin. 
Având în vedere faptul că şoferul a murit în timp ce se opunea arestării. 

IURI VORONIN: Pentru că i-am pus chiar eu acolo. 

SUBINSPECTORUL BELGRANO: Ai spus că era un transport al 
sârbilor. 

IURI VORONIN: Am mințit. Era transportul lui Orlov. Plata unei 
datorii. Eu am organizat totul ca să pară aşa. L-am ajutat pe bietul Jovovic 
să aşeze marfa. Înainte de a pleca, l-am întrebat dacă e înarmat. 

SUBINSPECTORUL BELGRANO: Probabil s-a înarmat după aceea. 

IURI VORONIN: Am pierdut marfa, l-am pierdut pe şofer. Viaţa merge 
mai departe, Orlov nu se supără. 

SUBINSPECTORUL BELGRANO: Să vezi cum o să se supere când o 
să afle că eşti turnător. 

IURI VORONIN: N-o să-i spuneţi. Altfel, povestesc totul. Am 
înregistrat toate discuţiile noastre. 

SUBINSPECTORUL BELGRANO: Eşti dat dracului. 

IURI VORONIN: Am ascuns şi o cameră în maşină. Streaming 4K. 
Totul înregistrat. Inclusiv momentul în care bietul Jovovic e scos din maşină 
şi împuşcat de două ori, domnule subinspector. 

(Zgomot metalic, lovituri, ţipete. Hărmălaie indescifrabilă timp de 
patruzeci şi două de secunde.) 

COMISARUL ROMERO: Haideţi să ne calmăm toţi şi să discutăm 
despre modul în care vom rezolva totul. 

IURI VORONIN: Nu e nimic de discutat. Ne lăsaţi în pace pe mine şi pe 
familia mea. Altfel, vor exista consecinţe. 


13 
— O tăcere — 


Se întâmplă în doar trei secunde. Dar care trei secunde? 

Duba parcurge ultimii kilometri ai traseului pe A-4, în dreptul stației de 
epurare La China. Instalaţia care curăţă apa pentru aproape un milion şi 
Jumătate de madrileni. 

Ea, şoferița, pe nume Noelia Pardeza, are patruzeci şi unu de ani şi un 
copil de şase ani. Nu trebuia să lucreze azi, dar colegul ei, agentul Alonso, 
are febră, aşa că iat-o. 

Pe locul din dreapta se află Mateo Carmona, treizeci şi şase de ani, 
burlac, fără copu. Are trei câini şi locuieşte cu tatăl lui, care e în vârstă. E 
pe jumătate adormit şi şi-a scos centura, fiindcă nu se poate dormi cu 
porcăria asta şi, oricum, cine să ne amendeze pe noi, care suntem poliţişti? 
Această impresie prostească şi iraţională de invulnerabilitate îi salvează 
viaţa. 

Duba trece peste râul Manzanares cu puţin înainte de a ajunge la stația de 
epurare. Lasă în stânga bazinele de decantare şi îşi continuă traseul. Acum 
în paralel cu calea ferată, care se lasă în dreapta lor, la câțiva metri înălțime. 
Autostrada trece peste prelungirea străzii Embajadores, extensia neumblată 
unde se şi înfundă. 

Strada pustie, noaptea ideală. 

Agenta Pardeza menţine Citroenul într-un ritm constant de o sută de 
kilometri la oră. Pe o autostradă cu patru benzi, în zori, e o viteză foarte 
sigură. 

Doar dacă nu eşti atacat intenționat. 

Maşina de teren (fără lumini) iese din spaţiul aflat sub calea ferată şi 
năvăleşte pe şosea cu şaptezeci de kilometri la oră, viteza maximă la care a 
reuşit să ajungă pe o distanţă atât de scurtă. Lovitura (precisă) izbeşte 
Citrocnul în portiera din dreapta, pe lateral, şi o mare parte din motor, pe 
diagonală. 

La viteza asta, un vehicul de o tonă şi jumătate care încasează un impact 
pentru care nu a fost proiectat devine un soi de Euromillions al fizicii. Se 
poate întâmpla orice, doar să ne amintim principiul conservării energiei. 
Energia cinetică transferată e aceeaşi de care ar fi nevoie ca să opreşti brusc 
un elefant care cade de la etajul opt. 


Unde se duce toată această energie? 

În primul rând, în cabina din faţă. Care este construită ca un modul 
independent de habitaclul din spate. Șocul deformează structura din jurul 
motorului, absorbind o parte din forța impactului. Nu suficient. Energia 
cinetică a trupurilor agenților Pardeza şi Carmona, care îşi continuă drumul 
cu o sută de kilometri la oră când vehiculul îşi schimbă direcția, îi trimite în 
direcții opuse. Carmona este catapultat în sus şi în față, astfel încât pieptul i 
se izbeşte de bord cu o forță egală cu gravitația înmulțită cu cincizeci. O 
tonă şi jumătate absorbită în parte de coastele lui, în parte de airbagul 
frontal, care s-a desfăcut cu întârziere din cauza violenţei impactului. În 
cavitatea lui toracică, inima se loveşte de stern, cauzând o contuzie 
miocardică gravă, însă nu letală. 

Restul trupului său continuă să se mişte, nefiind legat de centura de 
siguranță. Asta îi salvează viaţa când portiera se deformează şi se rupe, 
invadând spațiul în care până mai adineauri îi fusese capul. Doi dinți din 
aluminiu şi oţel, care împroaşcă bucăţi de sticlă, dar care nu ajung să-l 
zgârie. 

Norocul lui Carmona, temporar, nu e acelaşi şi pentru agenta Pardeza. 
Centura îi ține trupul pe loc, limitându-se la a-i rupe două coaste şi la a-i 
provoca o contuzie pulmonară şi o ruptură de splină. Airbagul iese, dispus 
să o împiedice să se lovească de volan, ceea ce, la viteza asta, ar fi fost fatal. 
Şase luni de recuperare dureroasă, o creştere de salariu pentru vătămare în 
timpul serviciului şi un copil care şi-ar fi păstrat mama. 

Dar nu. 

Norocul lui Carmona l-a îndepărtat pe acesta de zona de pericol, dar i-a 
transformat cele optzeci de kilograme într-un proiectil. Rotaţia pe care 
energia cinetică a imprimat-o trupului său se transmite în braţ, care loveşte 
cu încheietura osul temporal al lui Pardeza, deasupra urechii. 

E ca şi cum ai lovi un zid din cărămidă. Încheietura lui Carmona se rupe 
cu un trosnet, îndoindu-i mâna în sens opus față de sensul firesc, până când 
unghiile îi ating antebraţul. Cubitusul fracturat se iţeşte prin pielea sfâşiată. 

E ca şi cum te-ar lovi un zid din cărămidă. Craniul lui Perdeza este 
azvârlit în geam, care opreşte brusc deplasarea. Dar în fiecare accident de 
maşină sunt trei izbituri. Cea a vehiculului, până se opreşte, cea a trupurilor 
din interior şi cea a organelor din corp. Creierul agentei se mişcă în 
interiorul craniului, împins de lichidul cefalorahidian. Care ar trebui să 
joace rolul de saltea naturală, deşi, într-o coliziune la viteză mare, are 


particularitatea de a se mişca cu o altă viteză faţă de cea a masei cerebrale, 
din cauza densității diferite. Aşa că trimite creierul agentei în direcția opusă 
impactului. Ceea ce-l face să salte ca o jucărie în cutia aflată în mâinile unui 
copil curios, care nu este lăsat să deschidă cadourile până nu suflă în 
lumânări. 

E moartă înainte de a se termina cele trei secunde. 

Între timp, habitaclul deţinuţilor a avut mult mai mult noroc. Poziţia 
neobişnuită a scaunelor, care ar fi fost fatală la un impact dintr-un unghi 
diferit, se dovedeşte a fi în avantajul prizonierilor. Forţa centrifugă a 
primului impact a făcut vehiculul să se rotească în jurul propriei axe, în 
direcția opusă sensului de mers, transferând o mare cantitate de energie în 
cauciucurile de pe partea stângă, care explodează din cauza frecării laterale 
de asfalt. 

În habitaclu, Kiril şi Lola ţipă de groază, în timp ce inerția le lipeşte 
spinările de spătar, iar centurile de siguranță se asigură că cei doi nu se 
MIŞCĂ. 

Asta în timp ce Citrosnul se roteşte, înconjurând maşina de teren, care a 
rămas practic în acelaşi loc în care a izbit duba. O greutate mai mare, un 
centru de gravitație mai înalt. O protecție şi o structură mai bune: a suferit 
doar daune minore. O laterală distrusă, capota şifonată, ca un afiş în curtea 
unei şcoli. Farul stâng spart, motorul probabil că nu va mai porni dacă se 
opreşte. Dar încă pompează benzină în interior, la cincizeci şi şase de 
megajouli pe litru. Multă energie. 

Când Citroënul se opreşte din rotația în jurul maşinii de teren, intră în joc 
gravitația. Diferenţa de înălțime dintre roțile care încă rezistă şi cauciucurile 
sparte face ca duba să se răstoarne pe partea şoferului, prăbuşindu-se peste 
parapet şi strivindu-l. Bucăţi de fier albastru pică pe stradă, patru metri mai 
Jos. O jumătate de caroserie este suspendată în gol, cealaltă jumătate se 
oferă, vulnerabilă, ca un animal căzut care îşi arată pântecul. 

Aici se termină cele trei secunde. Dar nu se termină şi drama. 

Maşina de teren dă înapoi şi izbeşte caroseria. Are mult mai puţin spaţiu 
şi viteză mai mică, aşa că de data asta nu e un impact subit. E o împingere 
constantă, roțile maşinii de teren scoțând fum în timp ce caută aderenţa 
necesară ca să avanseze. Încetul cu încetul, împing duba în afara şoselei, 
până când gravitația preia din nou controlul. Citrosnul cade de pe pod ca un 
bolovan, aterizând tot pe o parte. Șocul deformează caroseria şi sparge şi 
puţinele geamuri care mai erau intacte. De asemenea, îl proiectează pe 


agentul Carmona — rănit, dar viu — în mormanul de fiare al portierei, de care 
scăpase mai devreme. O bucată de metal îi străpunge mandibula, îi 
perforează gâtul şi traheea. Carmona scapă de muşcătură şi se prăbuşeşte — 
rănit, dar mort — peste colega lui. 

Şoferul şi însoţitoarea lui coboară din maşina de teren. Cei doi poartă 
căşti de motociclişti. Se uită prin gaura lăsată în parapet de dubă, în cădere, 
şi contemplă dezastrul. Mirosul de cauciuc şi de asfalt ars de frâne 
impregnează aerul. 

— Gata, spune Belgrano ridicându-și viziera. 

Răsuflarea lui formează rotocoale de aburi în aerul înghețat şi uscat. 

— Las-o Jos, îi ordonă Romero. 

— Nu sunt camere aici. 

— Pentru orice eventualitate. 

Vin maşini. Una dintre ele se opreşte, şoferul îşi scoate telefonul. 
Cheamă poliția. Femeia care este cu el îşi ţine telefonul îndreptat spre ei. 
Filmează. 

Nu e timp. 

Aşa că aleargă. 

Au lăsat motocicleta pe strada Embajadores, ascunsă sub pod. Coboară 
pe terasament, urcă pe motocicletă şi dispar. La fel ca în acea dimineaţă, la 
mall. 

Doar că de data asta şi-au terminat treaba. 

Sau aşa cred el. 


Lola 


Lola nu mai are chef de poveşti. 

Accidentul a fost un film de groază în doar câteva secunde. Mai întâi, 
impactul brutal. Apoi, rotirea care a aţintit-o în scaun. Momentul în care 
duba s-a răsturnat a fost cel mai rău. Lola a simțit cum pământul, întreaga 
planetă îşi schimbă poziția sub picioarele ei. Nouăzeci de grade complete. 
Se întrebă, pentru o clipă, ce se va întâmpla cu clădirile, cu oamenii, cu 
casele. Totul ras de pe faţa Pământului. 

Rămase suspendată de piept şi de talie, cu un braţ atârnând în jos, cu 
celălalt prins în cătuşe şi părul atârnând în faţă. Doar centura de siguranță o 
ținea. 

Apoi, lovitura din spate. Lola a simțit forţa impactului în fund, transmisă 
prin şasiu până în scaun. O lovitură, urmată de vibrația şi de tensiunea unei 
tone şi jumătate de aluminiu şi oţel care refuza să se mişte, în timp ce era 
împinsă de o forță mai mare, centimetru cu centimetru. 

Duba se îndreaptă spre hău. E o secundă în care nu există gravitație, pe 
care Lola o simte în capul pieptului, ca atunci când tatăl ei mergea cu viteză 
pe dealurile din Arroyo de la Miel, când ea era mică şi mergeau în vacanţă 
la Torremolinos. Torroles, cum îi spuneau acasă. 

Duba a căzut în gol ca un bolovan, iar Lola a ştiut că o să moară. Ultimul 
gând conştient a fost imaginea tatălui ei călcând pe acceleraţie la urcare, 
ridicându-şi ochelarii care îi alunecau pe vârful nasului. Cu un zâmbet 
năzdrăvan, ştiind că le va face pe amândouă să râdă când maşina va ajunge 
în punctul cel mai înalt, iar gravitația le va gâdila în stomac. 

Duba s-a făcut praf. S-a auzit un trosnet metalic când şasiul s-a deformat 
din cauza impactului. Zgomot de geamuri sparte. Şi asta a fost tot. 


cae A cip 
d i mas S 


Lola nu moare. 

Nici măcar nu-şi pierde cunoştinţa. 

Doar rămâne acolo, atârnată. 

Nu se simte uşurată că nu a murit, e doar surprinsă. Un anticlimax 
tulburător. Universul aranjase piesele astfel încât să se producă un rezultat, 
iar apoi a livrat unul total diferit. E ca o înşelătorie din care ieşi în câştig. 

Cert e că habitaclul interior al Citroënului a rezistat foarte bine. Lola are 
doar nişte vânătăi. Puțin sânge îi alunecă pe vârfurile degetelor. În timpul 


impactului, marginile cătuşelor i-au rănit încheieturile. Rănile sunt 
superficiale. 

Până aici, veşti bune. 

Veştile rele: a supravieţuit şi Kiril Rebo. 

Lumina slabă care intră pe una dintre uşile din spate, care a rămas 
deschisă, îi permite să-l vadă în faţa ei. E aşezat, cu spatele, cu picioarele 
ridicate. Smucind cu putere clema care îl leagă de vehicul. Probabil că şocul 
a slăbit şuruburile, deşi Lola nu vede din poziția în care se află. 

Cu un pocnet şi un clinchet, Rebo se eliberează. Îşi scoate centura. 

Lola se cutremură de frică. Deşi în întuneric nu-i vede ochii lui Rebo, 
încă îşi aminteşte privirea fixă şi goală care nu s-a schimbat deloc de când 
au urcat în vehicul. Aşa că aşteaptă atacul. Iar Lola, legată, atârnată cu 
capul în jos, încătuşată. 

Lipsită de apărare. 

Dar Rebo nu se mişcă. 

Lola se uită la el câteva secunde lungi, până când înţelege ce se întâmplă. 
Și întrezăreşte şansa. 

— Au încercat să te omoare, spune încet. 

Kiril Rebo se agită, mârâie răguşit, dar nu răspunde. 

— Lui Orlov nu 1-a păsat că eşti aici. Credeai că e prietenul tău, nu? Uite 
dovada prieteniei lui. 

Mafiotul se târăşte de pe banchetă şi merge de-a buşilea până la ea. În 
întuneric, ochii lui goi şi-au pierdut strălucirea albastră palidă şi au devenit 
şi mai amenințători. 

— Tu nu vorbeşti aşa, spune apucând-o de gât. 

Lola nu se intimidează. L-a auzit de multe ori pe Iuri vorbind despre 
Orlov şi despre Rebo. Că au fost primii care au venit aici, când a început 
invazia de pe Costa del Sol. Inseparabili. Unul — mănuşa de mătase, celălalt 
— pumnul de fier. 

— De cât timp eşti cu el? întreabă Lola cu o voce sugrumată. Câţi ani 
sunt suficienţi ca să fii trădat? 

Rebo slăbeşte strânsoarea de pe gâtul ei. 

— Dă-mi drumul. Scoate-mă de aici şi îți promit că vei fi recompensat. 

— Tu du la bani. 

— Repede, până nu vine poliția. 

Mafiotul îi aruncă o privire tulburătoare. 

Apoi se târăşte afară din dubă. Se întoarce după o jumătate de minut, cu 


o bară din fier albastru în mână. O introduce între clemă şi şasiu şi creează 
un efect de levier. Clema iese din suportul ei la a treia încercare. 

Lola se eliberează, îşi scoate centura şi îşi dă drumul să cadă. 

Rebo o aşteaptă afară. Tremură, e un frig insuportabil. Şi-a scos haina şi 
a aruncat-o pe Jos, dintr-un motiv pe care Lola nu îl înțelege. Are atât de 
multe tatuaje pe antebraţ, încât par tapisate. 

— Mă păcăleşti, te omor, spune Rebo arătându-i bucata de fier albastru. 

Lola încuviinţează. E clar. 

— Avem nevoie de o maşină. 

Se aud voci de pe pod, pe unde trece autostrada. Ea şi Rebo o iau la fugă 
pe sub pasajul de cale ferată şi continuă pe strada pustie. E ceva mai mult 
decât un drum secundar. La dreapta se află o incintă industrială solitară, 
înconjurată de ziduri înalte. La stânga, o ieşire către Madrid. Altă stradă pe 
care nu se vede nicio maşină. Un afiş, lipit de un antreprenor optimist sub 
un panou „Cedează trecerea”, anunţă cu litere negre pe un fond galben: 


SALĂ DE REPETIŢII CASTLE ROCK 
LA 300 DE METRI 


Lola îl urmează pe Rebo în acea direcție. După patru minute, ajung la un 
poligon industrial. La intrare e o parcare semigoală. 

Rebo merge printre maşini, până se opreşte în faţa unui Renault Clio. 

— Ăsta foarte uşor, spune. Maşini franceze, pac. 

Se apropie de geamul din spate şi introduce capătul fierului albastru în 
marginea lunetei, între cauciuc şi punctul în care acesta se îmbină cu 
caroseria. Cauciucul refuză să cedeze. După mai multe sforțări, Rebo alege 
varianta rusească pentru a intra în maşină: făcând luneta zob. Intră prin 
deschizătură şi se târăşte până la scaunul şoferului. Trage siguranţa, 
deschide portiera. Smulge plasticul care protejează cablurile de contact. 

Se uită puţin la cabluri, atingându-le cu degetele lui scurte şi 
butucănoase, cu vârfuri proeminente. Trage de un capăt, unde sunt trei 
cabluri roşii. 

Se ridică şi se apropie de Lola, care contemplă totul din picioare, 
înconjurându-şi trupul cu braţele ca să încerce să păstreze căldura. Poartă 
doar o geacă neagră. Suficientă pentru temperaturile blânde din Málaga. O 
glumă pentru dimineţile de februarie madrilene. 

— Tu cuminte, spune. Are nevoie de asta. 


Îi scotoceşte prin păr până îi smulge cele două agrafe cu care îşi ţinea 
părul pe spate. Şi le pusese când se pieptănase în micul hotel din Estepona, 
acum un milion de ani sau douăzeci şi patru de ore. 

Rebo le îndoaie, rupe una din ele şi, după o oarecare strădanie, reuşeşte 
să introducă una dintre bucăţi, unind alimentarea de doisprezece volți şi 
alimentarea auxiliară; alta, între alimentarea de doisprezece volți şi panoul 
de bord şi, în cele din urmă, încă una între motorul de pornire şi celelalte 
două. Cu un tors încetişor, motorul porneşte. 

— Unde? o întreabă pe Lola. 

— Conduc eu, spune ea. 

— Spune-mi unde. 

— Nu e departe. 

— Cât? 

— O oră. O oră şi un sfert, poate. Maşina e proastă. 

Rebo o priveşte cu neîncredere. 

— Bine, spune după un timp. 

Îi eliberează scaunul şoferului şi se instalează pe bancheta din spate. 

Lola se aşază la volan, reglează oglinda retrovizoare. Ochu lui Rebo sunt 
acolo. La fel de ameninţători ca întotdeauna. 

Bagă în prima viteză, scoate maşina din parcare şi se îndreaptă spre est, 
pe podul Vallecas şi strada La Paz, către M-30. Fără GPS îi este mult mai 
greu să se orienteze. Întotdeauna conducea Iuri când mergeau la casa asta. 

Ce greu e totul fără el. De ce a trebuit să fie aşa de prost? 

De ce a trebuit să se lege de Romero şi de Belgrano? Și mai ales de ce s- 
a apucat să gândească cu capul lui? Ce l-a făcut să creadă că e în stare? 

Lola reevaluează situația. Poate că are pe bancheta din spate un psihopat 
asasin, înarmat cu un obiect contondent şi ascuţit. Deocamdată e sub 
control, dar nu-şi face iluzii. 

Bărbaţii sunt uşor de manipulat. Unii mai mult decât alţii. Pentru aproape 
toţi, sexul e o motivaţie suficientă. Ceva ce ea a putut promite cu un semn 
din ochi, cu o privire galeşă, cu o bretea a tricoului care cade accidental. De 
când era foarte tânără a ştiut că dețină o armă de distrugere în masă. Doar 
pentru că trăsăturile ei erau aliniate într-un anumit fel, nişte protuberanţe de 
grăsime creau alte forme. Şi s-a folosit de asta, cu vârf şi îndesat. Iuri era 
ideal pentru camuflaj şi a devenit o unealtă mult mai profitabilă decât şi-ar 
fi imaginat. Dar nu toți bărbaţii se lasă aşa de uşor. 

Dacă nu răspund la sex sau la bani, dacă răspund doar la o văpaie 


interioară pe care ea nu o poate aprinde la comandă, sunt mult mai 
periculoşi. Dacă e ceva ce o îngrozeşte la Kiril Rebo mai mult decât 
posibilitatea de a-i face rău, acela e faptul că pare imun la abilităţile ei. 

Lola nu-şi face iluzii, prin urmare. Rebo doar se preface că se lasă 
manipulat. 

Deocamdată, cred că e de ajuns, se gândeşte, uitându-se în oglinda 
retrovizoare. Ochii reci sunt în continuare aţintiți asupra ei. Te aşteaptă o 
surpriză când ajungem. O să-ţi placă. 


14 
— O urmă — 


Puternicul Audi ajunge la locul tragediei opt minute mai târziu. 

Antonia frânează lângă maşina de teren, care a rămas de-a curmezişul 
drumului. Câţiva şoferi au oprit ca să vadă ce s-a întâmplat şi dacă pot fi de 
ajutor. Alţii frânează cât să scoată capul şi să vadă dacă e sânge. Unul se 
opreşte, face un selfie şi se urcă din nou în maşină, grăbit, în căutare de Wi- 
Fi. 

Antonia şi Jon coboară pe terasament, evitând sticle goale şi seringi 
sparte. Rămăşițele Citroënului încă sunt calde, ultimele urme de fum ies din 
mormanul contorsionat care fusese partea din față a maşinii. Radiatorul 
strivit încă picură pe banda care delimitează şoseaua. 

Cadavrele agenților, strânşi într-o îmbrățişare obscenă, se văd prin gaura 
din parbriz. Nu e nevoie să verifice dacă mai respiră. În raport va scrie 
„leziuni incompatibile cu viața”. 

— Nouăsprezece, spune Jon cu vocea frântă. 

Antonia nu răspunde. Se duce direct în spate. O uşă e deformată şi 
prăbuşită. Cealaltă, legată de caroserie doar printr-o balama, e pe jos. 

Înăuntru, nimic. 

— Au fugit sau i-au luat? întreabă Jon. 

Antonia nu răspunde imediat. Înconjoară maşina, privind cu atenţie. Ia 
lanterna lui Jon, intră în dubă, inspectează clemele de care fuseseră 
încătuşaţi. Una din ele este smulsă. De cealaltă atârnă nişte cătuşe. 

— Rebo s-a eliberat. Iar apoi a eliberat-o pe Lola Moreno, spune ea, încă 
ghemuită în interior. 

lese, merge până la partea inferioară a podului. Mâinile încep să-i 
tremure din nou, dar nu ca înainte. Nu şi-a pierdut nicio fărâmă din 
fragilitate, din acel aer gingaş care anunţă că e la un pas să se prăbuşească. 
Şi totuşi... 

E ceva schimbat la ea, se gândeşte Jon. Ceva periculos. 

Stă o vreme aplecată sub pod. 

— Au plecat cu o motocicletă, spune ea, arătându-i lui Jon buricele 
degetelor, pe care încă se văd urme de cauciuc. 

— De unde ştii că era motocicleta suspecților? 

— A pornit de aici, spune Antonia, arătând cu lanterna spre asfalt. Nu e 


un loc obişnuit în care să parchezi, decât dacă e vehiculul cu care vrei să 
fugi. lar urmele sunt curate, nu s-a aşezat praful pe ele. 

— Deci au venit cu motocicleta şi cu maşina de teren. Au depăşit 
Citrocnul, au pregătit ambuscada şi au fugit, spune Jon. 

— Crezând că i-au omorât. 

Cu două vehicule atât de puternice, au putut să obțină un avantaj mare 
faţă de dubă pe un traseu atât de lung. Doar apăsând puţin... 

Brusc, îi pică fisa. 

— Nu au depăşit doar duba. 

Antonia îl priveşte în tăcere şi încuviințează. 

— Erau o motocicletă şi o maşină pe şosea, Jon. Nu aveai de unde să ştii. 

Jon îi pune o mână pe umăr. 

— Nici tu. 

La început, Antonia se fereşte de contact, dar apoi lasă mâna enormă să 
rămână acolo. E foarte frig, iar căldura pe care o emană Jon e ca un balsam. 

— Îţi vine să crezi sau nu, spune cu un firicel de voce, încep să cred că 
nu pot salva pe toată lumea. 

Jon îşi retrage mâna foarte încet. 

ÎI copleşeşte un val de tristeţe. Nu poţi să o cunoşti pe Antonia Scott, dar 
poţi să o înţelegi. lar el înţelegea de unde vine energia enormă care o 
motivează. Fiindcă recunoştea în ea candoarea pe care o simţea el la 
început, aceeaşi dorinţă de dreptate, aceeaşi compasiune pentru cei care 
suferă. Dar acum poate să denumească ceva ce simte de mai multe zile. 
Epicentrul energiei Antoniei Scott s-a deplasat puţin. Compasiunea a făcut 
loc dorinţei de răzbunare. 

Poate că asta o va face şi mai bună. Mai puternică. Compasiunea e o 
ceaţă în care te pierzi. Răzbunarea vine din ură, iar ura e ceva concret, ceva 
ce poate fi folosit ca armă. 

Privind cadavrele colegilor săi din dubă, amintindu-și de coşmarul de la 
containerul din Málaga, Jon nu o poate învinui. 

Trebuie făcut ce e de făcut. Sau, cel puţin, ce se poate face. 

Dacă nu poți să-i salvezi, măcar vei putea să-i răzbuni. 

Ceea ce nu-l face să nu mai fie foarte trist. 

Sus se văd luminile celor de la Garda Civilă. Se uită de pe pod, încep să 
coboare pe terasament cu vestele lor galbene. 

Inspectorul Gutierrez se ocupă de explicaţii, care durează minute 
prețioase. Antonia îl aşteaptă în maşină, pe locul din dreapta, cu ochii 


închişi. 

Jon intră, frecându-şi mâinile şi suflând în ele ca să le încălzească. E din 
ce în ce mai frig. 

— Ai adormit? întreabă Jon. 

Ea scutură din cap, cu buzele strânse, fără să deschidă ochii. 

— Ce n-aş da pentru o capsulă roşie, spune ea. 

— lar eu, pentru un soţ bogat. Poţi s-o faci. Ai mai făcut-o şi înainte. 

Antonia respiră întretăiat. 

— E mult mai greu. Şi mai... 

Nu adaugă alte adjective. Jon, în schimb, adaugă un substantiv. Frică. 
Asta simte Antonia Scott. Ea, care pare să nu se teamă de nimic, în afară de 
ea însăşi. 

— O să am nevoie de telefonul tău mobil, spune după un timp. 

Jon îi dă aparatul şi se uită la ea cum îl închide şi îl deschide din nou. 
Doar că, atunci când îl deschide, ține apăsat butonul prin care se măreşte 
volumul. În loc de ecranul de întâmpinare, apare o aplicaţie. Antonia 
introduce un număr format din multe cifre, iar apoi aplicația execută o 
recunoaştere facială. 

— Cum ai instalat asta pe telefonul meu? 

— Ăsta nu e telefonul tău. Ţi l-am schimbat cu multe luni în urmă. Ăsta 
e mai bun. Şi fără ca Apple să ştie ce faci. 

— Dar voi ştiţi? 

— Sunt sigură că Asier _29 o să-ţi scrie până la urmă. Pare un om bun, 
spune Antonia, fără să înceteze să tasteze în aplicaţie. 

Jon ştie foarte bine ce pagini a vizitat, mesajele pe care le-a trimis, ce a 
fotografiat cu telefonul ăla. Şi n-ar vrea să mai ştie şi altcineva. Roşeaţa îi 
urcă în obraji, sub formă de căldură uscată. Protestele stau la coadă în 
spatele dinților, dar apoi îşi aminteşte ceva despre cineva care se joacă cu 
focul şi se trezeşte ud. Aşa că se mulţumeşte să îmbrăţişeze volanul şi să 
privească în altă parte. Până în trece. 

— Asta e interesant, spune Antonia. 

— Ce? 

— Lola Moreno s-a dus să-şi ia câinele. Trebuia să se urce în maşină cu 
asistenta ei, dar n-a mai apucat. Au apărut oamenii lui Orlov şi au luat-o. 

— Şoferul ăla îmi dă fiori, spune Jon amintindu-și de Kiril Rebo. 

— Bănuiesc că femeia aia i-a anunţat. Zenya Kuchma, ucraineană, cu 
permis de şedere. Poate de frică. 


— A plecat înainte de a ajunge noi. 

— Femeia aia locuieşte la periferia oraşului Marbella. De ce telefonul ei 
îmi arată că acum e în mişcare, pe o şosea montană din apropierea 
Madridului? 

Antonia îi arată pe ecran poziţia telefonului Zenyei Kuchma. La o 
distanţă de nouăzeci şi nouă de kilometri. 

— Ăsta e Heimdall, nu? întreabă Jon, pornind motorul. 

Antonia încuviinţează. 

— Şi i-a localizat telefonul prin satelit, nu? 

Antonia încuviinţează din nou. 

— Vezi că are funcție de satelit fascist magic? 


Lola 


A fost odată ca niciodată o fată care şi-a cumpărat o casă într-o pădure, 
nu departe de un sat ca-n basme. 

Lola iubeşte Rascafría. 

E un loc incredibil de frumos. Mănăstirea Paular are peste şase sute de 
ani. Călugării au ridicat-o în jurul unei vetre şi al unei mori de hârtie. Le-a 
luat două secole să o construiască şi eforturi imense ca să o conserve, în 
acea zonă sălbatică de la poalele munţilor Peñalara. În această zonă înțesată 
de pâraie îngheţate şi pietroase, cu păduri de plopi, brazi şi mesteceni. 

Lola nu mai fusese niciodată acolo. Dar ştia că ea şi Iuri aveau nevoie de 
un refugiu pentru ziua de mâine. Un loc pe care să nu-l ştie nimeni, departe 
de toți şi de toate. A găsit casa căutând pe un site de imobiliare. O parcelă 
de o mie şapte sute de metri pătrați, pe un drum forestier în mijlocul 
Parcului Naţional Sierra de Guadarrama. O construcție din 1975, care azi ar 
fi complet ilegală. 

— Cumpăr-o, i-a spus lui Iuri. 

A efectuat operaţiunea cu deosebită grijă, astfel încât să nu se poată face 
legătura între ei şi proprietate. Nici măcar nu l-au folosit pe Ustyan ca 
intermediar, ci au apelat la serviciile unui maltez extrem de scump. 

Casa a costat trei sute de mii de euro. Să o achiziționeze sub anonimat, 
alte câteva mii. Dar a devenit o ascunzătoare romantică. De mai multe ori 
au urcat până acolo cu maşina, discret. Kot pe bancheta din spate, sforăind 
răbdător. Şi ce se mai bucura câinele de plimbările lungi prin pădurea 
interminabilă! Mai ales când se duceau acolo iarna, iar zăpada ajungea 
uneori la aproape o jumătate de metru înălțime. 

Se pare că azi va fi una dintre acele zile. 


——= 

Au găsit zăpadă în dreptul barajului Pinilla. Şoseaua trecea treptat de la 
negru la un gri murdar. lar apoi, la alb. 

Roţile Clo-ului au început să aibă probleme cu aderenţa în dreptul 
localității Alameda del Valle. Lola scoase maşina de pe şosea şi intră în sat. 

— Aici e? întrebă Kiril, atent dintr-odată. 

— Nu. Avem nevoie de lanțuri. Altfel, nu putem continua. 

Au oprit în spatele unui Mercedes cu lanțurile puse, parcat lângă un 
restaurant. Imposibil de forțat, spuse Rebo. Cum nu puteau lua maşina, au 


furat lanţurile. S-au chinuit aproape o jumătate de oră ca să le scoată şi să le 
instaleze pe roțile din spate ale Cho-ului. 

— Eşti rus, se presupune că ai mai făcut asta. 

Kiril ridică din umeri. 

— Prejudecată, da? Ca negrii care dansează, da? 

Să lezez sensibilitatea politică a unui mafiot, asta-mi mai lipsea, se gândi 
Lola. Urcară din nou în maşina care oferea prea puţină căldură. Chiar şi cu 
încălzirea la maximum, metoda rusească pe care o folosise Kiril ca să 
ajungă înăuntru transformase Cho-ul într-un frigider. 

Tremurând, ajunseră la Rascafría. 


ia peetaut 
i fe TSD 


Frumuseţea satului o impresionează din nou pe Lola. Chiar şi noaptea, cu 
urgia bătând în geam, satul pare o relicvă din alt secol. Acolo, oamenii sunt 
paşnici, liniştiţi. Nu există nici discotecă, nici bordeluri. Cel mult o mie 
cinci sute de locuitori şi doar o maşină a poliției municipale, care părăseşte 
garajul primăriei doar în zilele de sărbătoare. 

Paradisul. 

Lola conduce până în capătul satului şi o apucă pe drumul spre portul 
Cotos. Dau peste un indicator al Gărzii Civile, care anunţă că şoseaua e 
închisă din cauza viscolului. 

Lola îl dă la o parte, coboară şi merge mai departe. La o sută de metri 
mai încolo se află drumul către Arroyo del Cuco. 

Mai sunt încă doisprezece kilometri, pe un drum de pământ în mijlocul 
pădurii. Zăpada are deja câțiva centimetri. Lola încetineşte, conduce în 
viteza a treia ca să nu piardă din tracţiune şi atinge cât mai puţin volanul. 
Chiar şi aşa, ultima porțiune e un coşmar, cu roțile patinând periculos o dată 
la câteva minute. 

Dintr-odată, maşina rămâne înţepenită în mijlocul şoselei. 

— Trebuie să continuăm drumul pe jos, spune Lola. 

Rebo priveşte afară, unde ninsoarea se întețeşte tot mai mult, şi îşi 
priveşte puţinele haine. 

— Dacă rămânem aici, murim, insistă Lola. 

— Departe? întreabă Rebo. 

— Aproape, răspunde ea, care habar nu are unde se află. 

Doar câte un stâlp din câţiva în câțiva metri îi ajută să nu se piardă. Asta 
şi faptul că erau la doar o sută de paşi de casă. Fiindcă nu ar mai fi rezistat 
mult, cu vântul ajungând la optzeci de kilometri la oră. 


Încă o jumătate de oră şi n-am fi izbutit, se gândeşte Lola, văzând cum 
creşte stratul de zăpadă. 

Chiar şi aşa, ajung la poarta casei înghețați bocnă. Cu buzele vinete şi 
muşchii extenuați. Lola apasă cu forță pe butonul interfonului. Dacă Zenya 
nu a ascultat-o şi nu a ajuns acasă, vor trebui să sară zidul. Şi nu va fi deloc 
uşor. Gardul viu care înconjoară proprietatea e înalt, gros, are trei metri 
înălțime. 

Te rog. Te rog, spune Lola apăsând în continuare. 

— Da? se aude o voce în interfon. 

Lola rosteşte parola care a deschis orice poartă a Spaniei, la orice oră, 
dintotdeauna. 

— Eu sunt. 

Poarta de acces pe proprietate se deschide cu un zumzet aspru şi arogant. 

O lumină se aprinde în fața casei. Abia se vede prin pătura de zăpadă. 
Lola se îndreaptă spre ea. Trebuie să ridice picioarele cu putere ca să 
meargă prin zăpadă, care s-a făcut deja de două palme. Are blugii uzi până 
la genunchi şi abia dacă-şi mai simte picioarele. 

Când ajung pe veranda din față, Lola mai are puţin şi leşină. Nici Kiril 
nu e într-o stare mult mai bună decât ea. Pielea înroşită, respirația slabă. 
Când intră în hol, abia mai pot merge. Fiecare pas e o tortură. 

Zenya aşteaptă la uşă cu o pătură. Lola se întinde să o ia, dar Kiril o 
apucă din spate înainte să o prindă. Asistenta se dă în spate, speriată, când îl 
vede pe rus. 

— Câinele, spune el, obligând-o pe Lola să se întoarcă şi punându-i la 
gât capătul îndoit al barei de fier. 

Lola îl priveşte cu o epuizare infinită. La un moment dat, dintr-un trecut 
îndepărtat, planul ei prevedea să-i ordone lui Kot să-l atace pe Kiril de 
îndată ce intră în casă. Plan de care ea uitase, dar pe care se pare că Kiril îl 
avusese în vedere de la bun început. 

Ridică mâna de care încă sunt ataşate cătuşele. 

— Zenya. Unde e Kot? 

— În bucătărie, doamnă, răspunde Zenya. 

Zeârieturi în uşa alăturată. 

— Du-te după el, ordonă Kiril în rusă. Şi leagă-l undeva unde să-l pot 
vedea. 

Zenya dispare pe uşa bucătăriei şi se întoarce imediat cu câinele, legat cu 


un ham care îi înconjoară gâtul şi îl susține în zona pieptului. Kot o trage 
atât de tare, încât Zenya abia poate să-l țină. 

— Controlează, spune Rebo, apăsând şi mai mult fierul pe gâtul Lolei. 

— Myeste. Stai cuminte, ordonă Lola. 

Kot se opreşte imediat. Dar nu-şi ia ochii de la Kiril Rebo. Un foc 
înfometat mocneşte în spatele ochilor cafenii. 

— Leagă-l acolo, spune Rebo, arătând spre un stâlp din lemn din 
mijlocul livingului. 

Zenya se supune, înfăşurând lesa în jurul stâlpului. Face un nod zdravăn 
şi întoarce capătul lesei. 

De-abia atunci îi dă Rebo drumul Lolei, care se îndepărtează de el 
împleticit şi se lasă să cadă în fund în faţa şemineului. Zenya a pornit 
încălzirea centralizată a casei, dar nu a aprins şemineul. Sunt pregătiți 
buşteni. 

Nu folosesc pastile de aprindere. Ca să facă focul au la dispoziţie doar un 
teanc enorm de ziare vechi (intact) şi un exemplar din cartea Cincizeci de 
umbre ale lui Grey, căreia îi lipsesc jumătate dintre pagini. Cu degetele 
aproape insensibile, Lola smulge un capitol şi îl foloseşte ca să aprindă 
focul. 

Când izbucnesc flăcările, Lola îşi scoate hainele umede. Dezbrăcată, se 
înfăşoară în pătura adusă de Zenya. 

Rebo nu s-a clintit de la intrare, aşteptând să vadă ce face Lola. N-a 
scăpat-o din ochi în timp ce se dezbrăca, desfătându-se cu formele 
geometrice bizare pe care flăcările le desenează pe sânii dezgoliți şi pe 
pântecul Lolei. Fără haine, e imposibil să-şi ascundă sarcina. 

— Iuri, da? întreabă, apropiindu-se de şemineu. 

Lola nu răspunde. Privirea îi e aţintită la foc, iar mintea, la un milion de 
kilometri distanță. Sau chiar la acest loc, dar în urmă cu un milion de 
minute. Aşezată în faţa aceluiaşi şemineu, cu soțul ei. Trecându-i mâna prin 
părul negru, cu bretonul cârlionţat când şi-l lăsa să crească. Doamne, ce 
chipeş era. Cu buzele alea cărnoase şi nasul ăla mare şi masculin. Nu era 
foarte înalt, dar ştia să o facă fericită. 

Am fi putut să avem totul. Idiotul. 

— Nu am omorât niciodată gravide, spune Rebo. 

— N-o vei face nici acum. Avem o înţelegere. Vom împărți banii. 

Rebo se apropie de Zenya şi îi ordonă să se aşeze pe canapeaua de lângă 
şemineu. Scoate cătuşele din buzunar şi o leagă cu mâinile la spate. Lola îşi 


dă seama că trebuie să şi le fi scos pe drum. 

Probabil s-a folosit de agrafele mele. 

— Prefer să vorbesc în rusă. Tu îmi răspunzi în spaniolă. Bine? întreabă 
Kiril în limba lui. 

Lola încuviințează. Nu mai are rost să se prefacă. 

— Banii sunt în casa asta? 

— Sunt aici, în acest living. 

— Bine, arată-mi-1. 

Nu numai că nu are rost să se certe, dar nu are rost nici să se 
împotrivească. Nu-i va cere nimic lui Rebo, nici nu se va certa cu el. 

Se ridică, înfăşurată în pătură, şi se îndreaptă spre stâlpul de care este 
legat Kot. 

— Unde te duci? întreabă mafiotul, interpunându-se între ea şi câine. 

— Mă duc după bani. 

— O să-i dai drumul, târfă. 

— Dacă vrei banii, va trebui să ai încredere în mine. 

Rebo, care nu a avut niciodată încredere în cineva, n-o să înceapă să facă 
asta acum. Îi smulge pătura Lolei, îi pune fierul în spate şi o obligă să 
meargă în faţa lui. 

Pe măsură ce se apropie, Kot se încordează. Se ridică puţin, însă hamul 
nu-l lasă să se ridice de tot. Scoate un mârâit amenințător şi constant. 

— Myeste. Stai cuminte, spune Lola cu o voce tremurândă. 

Nu şi-a mai injectat insulină de ore bune. Îşi simte din nou gâtul uscat şi 
privirea cam înceţoşată. Dar nu poate să facă greşeli acum. 

Se apleacă şi mângâie câinele în spatele urechilor. 

— Ai grijă, o previne Rebo. 

Vârful fierului îi zgârie pielea şi simte un firicel de sânge prelingându-i- 
se pe zona lombară. 

Kot se foieşte neliniștit. Mirosul de sânge îl înnebuneşte. 

— Molodeţ. Băiat bun, spune Lola, bătându-l uşurel pe gât, până găseşte, 
sub claia de păr imensă, ceea ce căuta. 

O porțiune de piele mai tare. Acolo unde dresorul rus îi făcuse cu un 
bisturiu o mică incizie, de dimensiunea unei unghii, înainte de a-i introduce 
o învelitoare rigidă din plastic sub epidermă. 

Impermeabilă, invizibilă. 

Ca şi cum ai avea un seif cu colți. 

Şoptindu-i în continuare cuvinte liniştitoare, Lola scormoneşte cu unghia 


până reuşeşte să extragă microcardul SD. 512 GB. Rezistent la lovituri, la 
apă, la câmpuri magnetice. Capabil să îndure temperaturi de până la optzeci 
ŞI cinci de grade. 

Lola îi arată lui Rebo cardul, fără să se întoarcă. Mafiotul i-l smulge din 
mână şi o trage de păr, forțând-o să se îndepărteze de câine. 

Lola ia pătura de pe jos, fără să se impacienteze. Se înfăşoară cu ea şi se 
întoarce lângă şemineu. 

— Ce-i asta? 

— Ceea ce caută toată lumea. Structura firmelor din Tambovskaia. 
Dovezi împotriva comisarului Romero şi a subinspectorului Belgrano. 

— ŞI banii? Sunt aici? 

Lola încuviinţează. 

— E un fişier. În el se află 74.568 de bitcoins. 

— Şase sute de milioane de euro, spune Rebo, nevenindu-i să creadă că 
o asemenea sumă de bani poate încăpea într-o bucăţică de plastic cât unghia 
de la degetul lui mic. 

— Când i-am luat de la Orlov, asta era suma. Acum valorează mai mult. 
Aproape opt sute de milioane, ultima dată când am verificat cursul, spune 
Lola cu un calm uimitor. Şi, înainte de a-ţi veni vreo idee ciudată, fiecare 
fişier e protejat cu altă parolă. Doar eu le ştiu. 

— Nu-mi fac griji. O să ni le spui până la urmă, zice Rebo cu un zâmbet 
arogant. 

Lola se întoarce alarmată când aude pluralul. 

Rebo îi arată un telefon mobil. 

— Punga cu obiectele noastre personale era în cabina dubei. A trebuit să 
scotocesc puţin pe sub poliţişti. Dar cred că pe ei nu-i mai deranjează. Drept 
cadou, de la unul din ei am luat asta, spune lăsând bara din fier să cadă pe 
podea şi scoțând un pistol din partea din spate a pantalonilor. 

Zenya, care nu s-a clintit de pe canapea şi nici n-a deschis gura, începe să 
plângă. 

Lola priveşte obiectul din metal negru şi greu şi înţelege cât de naivă a 
fost. Rebo nu a scos arma mai devreme ca să o facă să capete încredere. Ca 
să o facă să creadă că-l poate învinge cumva. A fost mai şmecher decât ea. 

— Aveam o înţelegere, spune ea, disperată. 

— WhatsApp are o funcție foarte interesantă. Pronunţat în rusă, numele 
aplicaţiei sună comic din gura lui Rebo. Gua-ţa. Trimite locaţia în timp real. 
Aici nu mai există acoperire, dar nu cred că le va lua mult să ne găsească. 


— Ticălos tâmpit, spune Lola ridicându-se în picioare, furioasă. Orlov 
te-ar fi omorât fără să stea pe gânduri. 

— Dar am supravieţuit, zice Rebo ridicând din umeri. Războiul e război. 

În acel moment se deschide uşa. 


A fost foarte uşor să-i urmărească, cel puţin la început. 
DL 

Duba mergea încet, aşa că a trebuit să-şi țină în frâu Kawasaki-ul pe 
autostradă, făcând drumul plictisitor. Şi-a permis chiar să se oprească şi să 
se odihnească pentru câteva minute la o benzinărie. A mâncat ceva, s-a dus 
la baie, iar apoi nu i-a luat mult să-i prindă din urmă. A lăsat aproape opt 
sute de metri distanţă față de Citroen, ca să nu rişte să o vadă. 

Planul ei nu era aşa de simplu. Trebuia ca ei să se oprească pentru ca ea 
să poată acționa, aşa că aştepta ocazia. Cel mai bun moment ar fi după ce 
ajung la Madrid, profitând de faptul că cei doi agenţi ar fi epuizați de 
drum. La un semafor, la o intersecție unde se cedează trecerea. 

Ocazia nu s-a mai ivit. Fiindcă cineva i-a luat-o înainte. 

Când a văzut maşina de teren năpustindu-se asupra dubei, a frânat 
brusc şi s-a retras pe acostament. A stins luminile şi şi-a continuat drumul 
foarte încet. Aşa a fost martoră la tot ce s-a întâmplat. 

Când a ajuns la pod, cei doi atacatori deja plecau cu motocicleta. Altă 
maşină oprise deja lângă maşina de teren şi cineva suna la poliţie. 

Și-a înăbuşit o înjurătură sub cască. Toate eforturile fuseseră inutile. 
Furia şi frustrarea au pus stăpânire pe ea. 

Atunci l-a văzut pe Rebo ieşind din spatele dubei. L-a văzut răscolind 
printre cadavre, luând o bară din fier. lar apoi, ieşind din nou, împreună cu 
Lola Moreno. 

A zâmbit. Dintr-odată, planul ei devenise mult mai simplu. 

A calculat avantajele şi dezavantajele de a acționa în acel moment. Şi, în 
cele din urmă, s-a hotărât că e mai bine să aştepte şi să-l lase pe Rebo să 
acționeze. 

A oprit motorul Kawasaki-ului, a coborât şi a ghidat motocicleta, 
mergând pe Jos, către baza terasamentului. Apoi, la o oarecare distanţă pe 
stradă. A pornit motorul numai când ei s-au urcat în Clio şi şi-au continuat 
drumul. 

Cu luminile stinse, ea şi motocicleta neagră erau doar încă o umbră în 
întuneric. 

O jumătate de oră mai târziu, a simţit telefonul mobil vibrând. A frânat 
pe marginea şoselei ca să-l verifice. Orlov îi trimisese un mesaj cu locul în 
care se afla Lola Moreno. Se pare că Rebo reuşise să ia legătura cu el. 


Spunea că o echipă e pe drum într-acolo. Îi ordona (îi ordona!) să se ducă 
după ei, ca să o prindă o dată pentru totdeauna. 

A scos un hohot de râs în fața aroganţei bătrânului neghiob. Îl aştepta o 
surpriză, fără îndoială. Dar nu înainte ca ea să-şi îndeplinească misiunea. 

A pornit din nou şi, nu după mult timp, a ajuns Clio-ul din urmă. Dar, 
puțin mai târziu, Situația s-a complicat. Pe măsură ce urcau, vremea se 
înrăutăţea. Viscolul care se abătuse asupra munților umpluse de zăpadă 
murdară şoseaua, care nu mai era o autostradă perfectă şi sigură, ci un 
drum şerpuit şi cu două sensuri de mers. 

I-a văzut oprindu-se să fure nişte lanţuri, dar ea nu-şi permitea acest lux. 
N-ar găsi lanțuri potrivite pentru roțile Kawasaki-ului şi nici nu are timp să 
caute. 


Aşa că să-i urmărească devine, dintr-odată, un joc foarte periculos. 
Inclusiv la viteza redusă cu care circulă. Motocicleta nu a fost concepută 
pentru aşa ceva. Cu nişte roți ghintuite sau chiar cu o soluţie-spray care să 
îmbunătățească tracțiunea, ar putea să-şi facă treaba mai bine. Dar să se 
gândească la asta e ca şi cum şi-ar dori un elicopter. 

Continuă, cum poate, încercând să menţină roata pe urma lăsată de 
Clio. Asta ajută, dar de două ori cade. Când maşina părăseşte drumul 
principal şi intră pe un drum de pământ, situația devine imposibilă. 

Ei avansează atât de încet, încât trebuie să oprească motocicleta de mai 
multe ori, ca să nu o vadă. lar vântul, din ce în ce mai puternic, face să-i fie 
din ce în ce mai greu să rămână pe motocicletă. Pielea hainelor şi tricoul 
termic pe care îl poartă pe dedesubt o feresc întru câtva de frig, dar, pe 
lângă aer, începe să simtă că pierde prea repede din căldura corporală. 

Totuşi, nu cedează. 

Se hotărăşte să lase motocicleta printre copaci şi să continue pe Jos. 

Nu după mult timp, fac şi ei la fel. Se uită cu stupoare cum pornesc prin 
viscol îmbrăcaţi cu haine subțiri. Nu vor rezista aşa nici zece minute, se 
gândeşte. Catâri proşti. 

Spre norocul lor, casa e foarte aproape. 

Îi urmează cu uşurinţă pe proprietate. Nici n-au închis poarta după ei. 

Aşa, aude toată discuția de la intrare, apărată împotriva vântului de 
coloanele verandei. 

Când a auzit tot ce trebuie să ştie, deschide uşa. 


— Războiul e război, spune Kiril Rebo. 


Dintr-odată, aude uşa deschizându-se şi se întoarce spre ea, ţintind-o cu 
pistolul. 


— Cine dracului eşti? 

— Cernaia Volciţa, răspunde ea, scoțându-şi casca şi apropiindu-se de 
el. 

Kiril Rebo râde cu cruzime şi se intoarce spre Lola Moreno. 

— Lupoaica Neagră e aici, fredonează el pe un ton sarcastic. Acum o să 
afli ce înseamnă frica. 

Ea zâmbeşte la rândul ei şi scoate pistolul de sub geaca din piele. Cu o 
mână hotărâtă, îl pune la tâmpla lui Rebo, care continuă să râdă, şi apasă 
pe trăgaci. Glonţul îi zboară creierii, retezând zâmbetul pe jumătate. 


15 
— O răsturnare — 


— Să-mi bag picioarele în ea de zăpadă, spune Jon. 

— Cred că înjuri prea mult. 

— Cred că o să dăm de dracu”. 

Jon conduce extrem de atent, traversând Rascafria. Nu au oprit ca să 
pună lanţurile, fiindcă nu vrea Antonia. 

— Ne grăbim. Activează asistenţa electronică, îi spune apăsând un buton 
de pe bord. 

Maşina are un calculator la bord — la prețul ăsta, ar putea să se conducă 
singură, se gândeşte Jon —, care corectează devierile bruşte ale roților. Nu 
face minuni, dar a ajutat Audi-ul de două ori să nu patineze. 

După ce trec de sat, se pierde semnalul. 

— Nu e acoperire, spune Antonia. Locul în care ne aflăm acum este 
ultimul înregistrat de telefonul mobil al Zenyei. 

Locul în care se află e nicăieri. În faţa lor se aştern două drumuri. Unul 
duce înapoi către Rascafría. Celălalt duce la portul Cotos. Înălţime: 1830 de 
metri. Un indicator al Gărzii Civile anunţă că drumul e închis. 

Cineva l-a dat la o parte. 

Jon o priveşte pe Antonia, iar ea încuviințează. 

— Sunt nişte dâre de roți pe jos, spune ea, când înaintează pe drum. 

Dârele sunt slabe, iar lui Jon îi este greu să le urmărească. Zăpada 
continuă să cadă din abundență şi acoperă urmele. La un moment dat, 
dispar. 

— Nu se poate, spune Antonia coborând din maşină. 

Se apleacă în conul de lumină al farurilor şi studiază solul cu atenţie. 

— Pe aici nu a trecut nimeni, spune ea când se întoarce la maşină, cu 
dinții clănțănind şi cu vocea tremurândă. 

— Probabil am ratat cotitura, spune Jon dând în marşarier. 

— Mergi cât de încet poţi, îi zice Antonia deschizând geamul. 

Scoate capul şi îndreaptă lanterna spre pământ şi printre copaci. Pădurea 
e deasă, iar trunchiurile se ridică în faţa lor ca nişte gardieni fantasmagorici. 

Puțin mai în spate e un gol între copaci. Abia se distinge în întuneric. lar 
pe Jos, o urmă de roți imperceptibilă. 

— Pe aici e, arată ea spre dreapta. 


Jon face manevre ca să intre pe drumul forestier. Stratul alb a acoperit 
pământul, îngreunând mult mai mult urmărirea dârei. Vizibilitatea în faţa lor 
e Zero. 

Dintr-odată, la o curbă mai strânsă, o maşină oprită apare din neant. Jon 
trage puternic de volan, instinctiv. Asistenţa electronică se încăpățânează să 
contracareze întoarcerea bruscă, împingând roţile în direcție opusă. Audi-ul 
loveşte maşina pieziş (e un Renault Clio, observă Antonia când trec pe 
lângă ea), alunecă pe zăpadă, iese de pe drum, coboară trei sute de metri 
printre copaci, până când unul dintre ei îi opreşte brusc. 

— Încă una, spune Jon, după ce airbagul s-a dezumflat suficient ca să-l 
lase să vorbească. 

— Doi la unu, răspunde Antonia, dând din mâini ca să-şi îndepărteze 
nailonul alb de pe faţă. 

— Aici nu se poate spune că am condus imprudent. Aveam treizeci de 
kilometri la oră. 

— Bănulesc că nu, admite Antonia, ieşind din maşină ca să evalueze 
pagubele. 

Audi-ului i-a crescut un copac din capotă. Caroseria s-a bombat şi s-a 
deformat, îmbrățişând jumătate din trunchiul mesteacănului. N-o să mai 
meargă nicăieri fără ajutorul unei platforme şi fără treizeci de ore de service 
la două sute de euro ora. 

Jon se duce la portbagaj şi deschide valiza. O jachetă subțire e tot ce 
poate folosi ca să se apere de frig. Nici Antonia nu stă mult mai bine. Un 
pardesiu trei sferturi era tot ce pusese în bagaj. 

— Să ne întoarcem la şosea. 

— Aşteaptă un minut, o roagă Jon. 

Dă bagajele la o parte, le pune în zăpadă şi scoate covoraşul care 
protejează fundul portbagajului, dezvelind roata de rezervă. 

— Mă tem că avem nevoie de ceva mai mult decât să schimbăm o roată. 

Jon ridică roata, o aruncă pe jos. Dedesubt e un gol, cu un suport alungit, 
de un metru lăţime. Jon îl împinge în faţă şi scoate ce se află înăuntru. 

— Remington 870 Nighthawk, cu pat extensibil, cartuşieră cu cinci 
cartuşe suplimentare, centură de neopren, spune Antonia pe un ton 
apreciativ. Ăsta nu e echipamentul oficial. 

— E periculos noaptea în pădure, răspunde Jon, atârnându-şi centura de 
umăr, cu ţeava îndreptată spre pământ. 

În final, ia cele două veste antiglont, şi-o pune pe a lui şi o obligă pe 


Antonia să facă acelaşi lucru. 

— Haide, ține. 

Se întorc cu greu la Clio-ul de pe şosea. Când ajung sus, au picioarele 
înghețate şi respirația sacadată. 

— Să mergem înainte. 

Copacii dispar brusc puţin mai în faţă. Zăpada cade acum mai încet, iar 
vântul s-a domolit destul de mult. Asta le permite să meargă puţin mai 
drept, când dau peste zidul care înconjoară proprietatea. 

Poarta e deschisă. 

Sunt la jumătatea drumului către casă când aud împușşcătura. 

— Rămâi aici, spune Jon îndreptându-se spre verandă. 

Antonia, bineînţeles, nu se supune. Uşa e deschisă, iar când intră, văd un 
tablou la care nu se aşteptau. 

Livingul e spaţios, rustic. Bârne din lemn pe tavan şi în mai multe locuri 
din living. Un şemineu aprins. O canapea şi două fotoliu. O masă. Nimic din 
toată excentricitatea şi oroarea casei din Marbella. 

Pe canapea, o femeie ucraineană încătuşată. În picioare, lângă şemineu, 
Lola Moreno înfăşurată într-o pătură. Legat de un stâlp, un Ciobănesc 
caucazian care mârâie amenințător. Pe jos, sub formă de covor, cadavrul lui 
Kiril Rebo, căruia îi lipseşte o bucată bună din craniu. În picioare, la doi 
paşi de cadavru, o femeie roșcată, cu pielea atât de albă, încât refractă 
fiecare reflexie a şemineului, îmbrăcată în haine de motociclist negre. Într-o 
mână ţine casca, iar în cealaltă, pistolul. 

Jon intră ținând puşca în față. 

— Aruncă arma! Acum! 

Femeia îl priveşte, apoi se uită la Antonia. 

— Vă cunosc. Poliția. 

În acel moment, Lola păşeşte în față şi o împinge pe femeie în piept. 
Atacul o ia prin surprindere, se împiedică de cadavrul lui Rebo şi cade pe 
spate. 

— Fas, spune ea. 

Kot se năpusteşte, mârâind, asupra femeii căzute. Nu reuşeşte să ajungă 
la braţ, dar o prinde cu dinții de pulpa stângă. Femeia scoate un țipăt 
înăbuşit. Ridică pistolul spre faţa câinelui, dar nu apucă să tragă. 

— Ordonă-i să-i dea drumul, spune Antonia. 

— Femeia asta e cu Orlov! 

— N-o să repet, spune Antonia. 


E neînarmată şi cu un cap mai scundă decât ea, dar ceva din vocea ei îi 
spune Lolei Moreno că nu ar fi bine să riposteze. 

— Myeste. 

Câinele îşi descleştează imediat mandibula. Când îşi retrage colții, 
aceştia sunt roşii. 

— Pistolul, spune Jon apropiindu-se de ea, ţinând în continuare puşca 
îndreptată asupra ei. 

Femeia respiră puternic, încercând să nu ţipe de durere. Îşi ţine dinţii 
strânşi şi chiar şi aşa refuză să-i dea arma inspectorului Gutiérrez. 

Antonia se apleacă şi i-o ia dintre degetele încleştate. 

— Lasă-mă să mă uit, o roagă. 

Rana e adâncă. Dinţii enormi ai Ciobănescului caucazian au sfâşiat o 
bună bucată din muşchi. Pierde mult sânge. 

— Ocupă-te, îi spune Antonia colegului ei, arătând spre femei. 

— Stai liniştită. 

Antonia se întoarce după un timp cu o foarfecă, prosoape curate, o sticlă 
de votcă şi o rolă de bandă adezivă, pe care a găsit-o într-un sertar din 
bucătărie. Taie pantalonii din piele şi începe să remedieze dezastrul aşa cum 
poate. 

— Are nevoie de antibiotice. 

— lar eu am nevoie de insulină, spune Lola, care este aplecată peste 
cadavrul lui Rebo. 

— Daţi-vă în spate, zice Jon. 

— Nu înţelegeţi. Ceea ce căutați se află pe acest card, îi spune Lola 
arătându-i cardul. Banii. Informaţiile despre Orlov. Dovezile împotriva lui 
Romero. 

— O să mă ocup eu de asta, zice Antonia luându-i cardul din mână. 

— Aici sunt mai mulți bani decât ați câştiga într-o sută de vieţi. Dacă mă 
scăpaţi de ei, îi putem împărți. 

— Cât? 

Lola îi spune. 

Jon fluieră. 

— Aţi spus că există dovezi împotriva lui Romero. La ce vă referiți? 

— Soţul meu era informatorul poliției. Aveam o înţelegere. El marca 
obiectivele, ei făceau raziile. Apoi s-a complicat situația. luri le-a întins o 
cursă. Un transport de bani şi de droguri. Ei au furat o parte din bani şi l-au 
omorât pe transportator. E totul acolo. Înregistrări video, audio. Totul. 


Antonia şi Jon se uită unul la celălalt. 

— Aveai dreptate, spune Jon. 

— De asta mă tem. Belgrano a încercat să vă omoare, nu? o întreabă 
Antonia pe Lola. 

— Iuri i-a ameninţat. Voia să renunţe la înţelegere. 

— ŞI a ieşit după cum era de aşteptat. 

— A fost un prost. Existau multe moduri de a face treaba asta bine. Dacă 
mi-ar fi spus... zice Lola, care începe să se simtă din nou amețită şi trebuie 
să se aşeze lângă Zenya. 

— Bine. Acum s-a terminat totul. Am prins-o chiar şi pe Lupoaica 
Neagră, se umflă Jon în pene. 

Antonia se uită la femeia trântită pe jos. Apoi se uită la pistolul pe care l- 
a luat de la ea. La cadavrul lui Kiril Rebo. La câine, care nu-şi ia ochii de la 
ei, în timp ce-şi linge sângele de pe bot. 

— Ea nu e Lupoaica Neagră, spune Antonia. 

Jon se întoarce spre ea, cu ochii cât cepele. 

— Ce spui acolo, scumpete? Ai înnebunit? 

Antonia arată spre câine, arată spre Rebo. 

— Spune-mi de ce asasina noastră profesionistă îl ucide cu sânge-rece pe 
Kiril Rebo, dar nu omoară câinele în legitimă apărare. 

Categoric, Jon nu are un răspuns la întrebarea asta. 

— Eşti Lupoaica Neagră? întreabă, aplecându-se deasupra femeii rănite. 

— Nu. Am urmărit-o şi am omorât-o. 

Inspectorul Gutierrez scoate un hohot de neîncredere. 

— Tu ai omorât-o pe Lupoaica Neagră? Pe asasina de care se teme toată 
mafia? 

— Ea bună. Eu mai bună, spune femeia ridicând din umeri. 

Jon se scarpină în cap. 

— Bun. Nu eşti Lupoaica Neagră. Atunci, cine eşti? 

— Nume nu important. Important e că Orlov vine. 

— Lasă-ne pe noi să hotărâm asta. 

Ea îşi reprimă o grimasă de durere. Inspiră adânc. Nu a mai pronunţat 
cuvintele astea de ani întregi. Atât de mulți, încât a ajuns să se îndoiască de 
identitatea ei reală. 

— Mă numesc Irina Badia. 


PARTEA A PATRA 


JON 


Fata nu simţi nicio durere 
când cuiul îi sfâşie faţa, 
sub ochiul stâng. 


1 
— O poveste — 


Asta este o poveste care ar trebui spusă cu voce domoală, ritmată, cu 
pauze, având la dispoziție tot timpul din lume. 


A fost odată ca niciodată o fată 


Vocale suave, consoane dure, foneme cu accent de pe meleaguri 
îndepărtate. 


Care se agăța în joacă 
Fraze scurte, multe tăceri, uneori îndelungate. 
De creanga bătrânului stejar, 
Până depeni aceeaşi poveste pe care ea şi-o spune sieşi neîncetat. 
Până când, într-o zi, au venit 


Ca să-şi aline durerea, ca să-şi ostoiască nevoia, ca să reuşească să 
adoarmă. 


Nişte oameni răi. 


A fost odată ca niciodată o fată care se agăța în joacă de creanga 
bătrânului stejar, până când, într-o zi, au venit nişte oameni răi. 

Fata se numea Irina Badia. Sora ei, Oksana. Trăiau la o fermă, 
proprietatea părinților lor, în Cikalova, Ucraina. 

Toate astea sunt doar cuvinte. 

De câte e nevoie ca să spui povestea unui om? O mie? O sută de mii? 

Nici atâtea nu sunt suficiente. 

Să descrii ororile la care a fost supusă fata când au venit bărbaţii după ea 
ar fi o încercare inutilă. Familia ei a murit, ea a scăpat, atât. A rămas în 
viaţă, oricât de greu a fost. Până când a ajuns suficient de puternică încât să 


parcurgă două mii de kilometri, în căutarea unui om care a făcut-o şi mai 
puternică. Care a învăţat-o să se ridice deasupra ei înseși. 


cp 


— Cât trebuie să dureze o luptă? 

— Cinci secunde. 

— Nu eşti cea mai puternică, niciodată nu vei fi. Dacă adversarul rezistă 
atacului tău inițial, va fi un infern. Atacă în punctele slabe, fără milă, şi 
doboară-l înainte chiar de a afla că e o luptă. 

Au trecut anii. 

A călătorit mult mai departe, până în capătul celălalt al lumii, în căutarea 
celor care îi luaseră totul. 

A întâlnit dragostea sau ceva asemănător. 

A lăsat-o în urmă, fiindcă a descoperit că nu era suficient. Că singurul 
lucru care putea umple golul imens din inima ei era sângele. 

S-a întors. Singură. 

Cu cât mai singur este un om, cu atât mai singuratic devine. Singurătatea 
creşte în jurul lui ca mucegaiul. Un scut care inhibă tot ce ar putea să o 
distrugă şi care îşi doreşte asta foarte mult. Singurătatea se autoalimentează, 
se extinde şi se perpetuează de la sine. Odată ce acest mucegai prinde 
rădăcini, îți ia o viaţă să-l îndepărtezi. 

Fata a mers mai departe. Devenind mult mai violentă, mai expeditivă. 
Luptele ei erau scurte, dar de fiecare dată cereau un preţ mai mare. Trupul i 
s-a frânt, spatele ei era un univers independent, unde sălăşluia o durere 
insuportabilă, care a pus stăpânire pe tot. 

Îi rămân tot mai puţine lupte în suflet. Iar inima tot nu începe să fie 
satisfăcută. 

Într-o zi, la Sankt Petersburg, a aflat unde se află ultimul dintre bărbaţii 
care ordonaseră incursiunea la ferma familiei Badia. Un proxenet pe nume 
Orlov. Care progresase de atunci. Acum avea propriul clan, acolo jos. În 
Spania. 

Dar şefii Tambovskaia nu erau mulţumiţi de Aslan Orlov. Trimiseseră o 
asasină ca să-l distrugă şi să-i îndrepte greşelile. 

Toate astea 1 le-a povestit un muribund, pe care Irina l-a torturat ore 
întregi. Un şestiorka al organizaţiei, care îşi dorea să trăiască. N-a reuşit, 
dar moartea lui nu a fost în zadar. A pus-o pe Irina pe urmele Lupoaicei 
Negre. 

Au călătorit la Madrid cu acelaşi avion. 


S-au cazat la acelaşi hotel. 

Când a ieşit la plimbare în acea seară, pe malul râului, Irina a urmărit-o 
cu un cuțit şi o sârmă. A ajuns-o din urmă pe pod. Mergea liniştită, 
încrezătoare. Ca toţi atacatorii, care cred că noaptea le aparţine. În ultima 
clipă, când era deja deasupra ei, Lupoaica a presimțit pericolul. A reuşit să-i 
pareze doar prima lovitură. 

Lupta a durat în total trei secunde. 

Irina a dezbrăcat-o şi s-a descotorosit de cadavru. Nu înainte de a-i folosi 
degetul arătător ca să-i deblocheze pentru ultima dată telefonul mobil. 

Din acel moment, s-a transformat în ea. Informaţiile despre obiectivul ei 
îi erau pe deplin la dispoziție. Dar tocmai când urma să plece la treaba ei, a 
descoperit că şi Orlov îi solicita serviciile. Jocul a devenit şi mai interesant. 

SAP a A 


Această poveste începe la fel ca basmele cu zâne întotdeauna 
imprevizibile pe care Lola şi le spune ei înseşi. Există cumva alt mod de a 
începe o poveste? Dar există o diferenţă în privința acelor minciuni menite 
să te mulțumească, cu care Lola încearcă să se redefinească. 

Povestea Irinei Badia e reală. 

Pe cât de reală poate fi o poveste, la urma urmei. 

Asta ar fi trebuit să-i povestească Irina Badia Antoniei Scott. Dar lumea, 
în general, oferă puţine ocazii de a asculta povestea completă a unei 
persoane înainte de a o judeca. Care îi sunt originile, aspiraţiile, visurile. Ce 
dorinţe sălăşluiesc în inima infinită a unui om. Peste ce bolovani a dat pe 
drum, ce a făcut-o să te întâlnească pe tine. Ce zâmbete cu dinți ascuțiți o 
împiedică să adoarmă. Cine a plantat tufişul care îi zgârie sufletul şi îi 
sufocă rațiunea. 

Cum a apărut acea cicatrice sub ochiul stâng. 

Lumea oferă puţine ocazii de a asculta povestea completă a unei 
persoane. Când eşti captiv într-o cabană de munte, care e pe punctul de a fi 
asaltată de asasini înarmaţi până-n dinţi, nu reprezintă o astfel de ocazie. lar 
viaţa nu e ca un film sau ca un roman, unde, chiar înainte de un moment 
decisiv, povestitorul îşi permite să facă un lung flashback în tonuri pastel. 

Aşa că discuţia a decurs, mai degrabă, astfel. 


2 
— Un rezumat — 


— Mă numesc Irina Badia. 

— Eşti foarte bună. Forţele speciale ruseşti? Spetsnaz? Grupul Alfa? 

Irina clatină din cap. 

— Prieten învăţat pe mine. 

— De ce eşti aici, Irina? 

— Orlov omoară familia mea. Eu omor Orlov. 

Antonia îşi dă seama că spaniola rudimentară a Irinei nu-i va duce prea 
departe. 

— Cum au murit? întreabă, de data asta în rusă. 

Irina îi răspunde în această limbă. Vorbeşte mai încet. Vocea îi devine 
mai domoală. 

— Aveam o fermă. Ne iubeau pe mine şi pe sora mea. Mi-au omorât 
părinţii, au luat-o pe sora mea pentru rețeaua de trafic de carne vie. Eu am 
fugit. 

Antonia o priveşte pe femeia întinsă pe jos, lipsită de apărare. Când se 
mişcă puţin, vede că îi lipseşte o ureche. O analizează din perspectiva noilor 
date. Ridică brațul până la obrazul stâng al Irinei, până aproape îi atinge 
cicatricea. E fină, veche, o linie care ajunge până la jumătatea obrazului. Şi 
care bate în acelaşi ritm cu ceea ce ascunde sub haine. 

— Câţi ani aveai? 

— Opt. 

Până aici, preambulul care conține motivațiile. 

— Şi apoi? 

Gândurile îi curg prin fața ochilor, ca nişte peşti sub gheața verde: de 
neatins. Irina trage aer în piept şi rezumă douăzeci de ani de dedicare, de 
violență şi de suferință în douăzeci de cuvinte. 

— Apoi am crescut şi i-am omorât pe toți. Cei care au făcut-o şi cei care 
au dat ordinul. Pe rând. 

O idee o străbate pe Antonia ca un fulger pe un cer senin. O revelație 
subită, dezamăgitoare a faptului că, oricâte capacități ar avea, acestea nu vor 
fi niciodată suficiente ca să înțeleagă totul. 

Iar dacă nu înțeleg, cum pot proceda corect? 

Îşi întoarce privirea către Jon, care nu pierde niciun detaliu al scenei, deşi 


nu a priceput nimic. 

— Trebuie să plecaţi, spune Irina apucând-o pe Antonia de mânecă 
pentru a-i atrage din nou atenţia. Trebuie să vină Orlov. 

Antonia îi îndepărtează mâna cu delicateţe. 

— De unde ştii? 

— Am telefonul mobil al Lupoaicei Negre. Veneau după mine, urmărind 
un semnal pe care îl transmitea Rebo. 

Nu sunt veşti bune. 

Nu Sunt veşti bune, absolut deloc. 

Trebuie să ia o hotărâre în privința ei. Dar mai întâi trebuie să o 
înțeleagă. 

— Ai venit după asta, spune Antonia arătând microcardul SD. De ce? 

— Orlov e ultimul de pe lista mea. 

Antonia se gândeşte la conţinutul cardului. La toate numele, conexiunile, 
conturile bancare. Nu doar cele ale mafiei ruse, ci şi ale colaboratorilor şi 
asociaților săi dintr-o duzină de ţări. Persoane de care justiția oamenilor nu 
se va putea atinge niciodată. 

— ŢI s-a terminat lista. ŞI vrei să faci alta. 

Irina apasă puternic pe rană. Suferă, fără îndoială. 

— Pentru toate fetele care nu au avut norocul meu. 

Rosteşte cuvântul cu tandreţe, cu fatalism. 

Udachi. 

În rusă, înseamnă noroc. 

Atât. 

Cuvântul o biciuieşte pe Antonia. Un bici împletit cu invidie, batjocură şi 
tristeţe. Acestei femei 1 s-a luat totul pe când era o copilă. Cum poate să 
creadă că a avut noroc? Cineva a năvălit în viaţa ei, a distrus-o. A 
transformat-o într-o maşinărie de ură. 

Cum poate să creadă că a avut noroc? 

Cum poate asta să mă facă să mă simt atât de vinovată? 


3 
— Un răsărit — 


Antonia încheie discuţia cu Irina, iar apoi are o scurtă conversație cu 
Lola Moreno. Apoi se întoarce lângă Jon, care şi-a scos haina şi s-a aşezat 
la masa din living, de unde le poate supraveghea pe cele trei femei. 

— Deci? 

— Situaţia e complicată, spune ea, vorbind mai încet. 

Şi îi explică. 

— Să mă ia dracu”! Atunci, trebuie să o luăm la goană. 

— Nu e aşa de simplu, Jon. 

— Avem maşina asistentei. Ne urcăm toţi cinci în ea şi adio. 

— E un Ford Fiesta fără lanţuri, Jon. Zăpada are o jumătate de metru. 
Dacă nu dă rateuri țeava de eşapament, vor patina roțile. Sau ne vom întâlni 
cu Orlov în câmp deschis. 

— Am putea merge în direcția opusă. 

— Spre vârful muntelui e şi mai rău. lar drumul se termină după trei 
kilometri, la un foişor. Nu e nimic în direcția aia. Putem doar să ne 
întoarcem pe unde am venit. 

Jon îşi trece mâinile peste față. E foarte obosit. Are ochii umflați şi e 
lihnit de foame. 

— Nu mai pot. 

— Aşteaptă aici, spune Antonia. 

Se întoarce după puţin timp cu două ceşti de cafea instant încălzită la 
cuptorul cu microunde şi un pachet de biscuiţi râncezi. Din cei care trăiesc 
veşnic în orice cămară, fiindcă nimeni nu e atât de înfometat încât să 
îndrăznească să se atingă de ei. Jon ia ceaşca pe care i-o întinde colega lui. 
Apoi îşi îndeasă biscuiţi în gură câte doi deodată. 

— Pe jos, nu e departe. Am putea încerca să fugim prin pădure, să 
coborâm în sat. 

Antonia face un semn către prizoniere. 

— Una e rănită, mă îndoiesc că poate merge. Celelalte două nu au haine 
adecvate. 

— Poate au nişte haine în dormitor. 

— Nu au, m-am uitat deja. Şifonierul e aproape gol. Sunt doar vreo două 
cămăşi de firmă. Şi o cutie plină cu jucării sexuale. 


Jon îşi termină cafeaua, dacă putem să-i spunem aşa. Se uită pe fereastră. 
O lumină murdară anunţă ivirea zorilor, luminând grădina. E o suprafaţă 
pătrată, acoperită de un strat gros de zăpadă. Coroanele copacilor se 
prefigurează fantasmagorice pe cerul care devine, din negru, gri. În contrast 
cu vijelia puternică de azi-noapte, adierea uşoară care leagănă ramurile mai 
Joase pare un delicat cântec de leagăn. 

Ninsoarea s-a oprit complet. 

— Asta nu ajută, spune Jon arătând spre exterior. Vor găsi repede casa. 

Antonia îl priveşte foarte serioasă. 

— Noi doi am putea reuşi. Să le lăsăm aici, să luăm cardul. Să chemăm 
poliția când o să avem semnal. Şi poate vor ajunge la timp. 

Inspectorul Gutiérrez îşi scutură o firimitură de biscuit din barbă şi 
zâmbeşte. 

— Asta nu se va întâmpla. 

— Nu, recunoaşte Antonia. Dar era ultima variantă pe care voiam s-o 
elimini. 

— Aşa că ne rămâne un singur lucru de făcut. 

Antonia încuviințează încet. 

— Doi contra nici nu se ştie câți, spune Jon. 

— Trei, îl corectează Antonia, arătând spre Irina. 

— Cred că nu înţeleg. 

— E de partea noastră. 

— Nebuna de legat? 

Antonia se strâmbă dezaprobator. 

— Nu ăsta e termenul pe care l-aş folosi. 

— ŞI ce termen ai folosi tu? 

— Dacă ar trebui să fac un profil psihologic? Stres posttraumatic, 
egolatrie, tulburare determinată de doliu, personalitate antisocială. Probabil 
trăsături schizoide, deşi nu sunt sigură. 

Ce diagnostic, se gândeşte Jon. Bună de legat. 

— Şi ce vei face cu ea? 

— Îi dau pistolul înapoi. 

— Glumeşti. 

Antonia ia un biscuit şi îl mestecă încet, negând din cap. 

— Cum poţi avea încredere într-o asemenea persoană? 

— Tu cum poţi? 

Cineva apasă butonul de pauză pe faţa lui Jon, care se opreşte până când 


pricepe la cine se referă Antonia. 

— Ah. Asta era, nu? 

Antonia ridică din umeri. Nu e un motiv de laudă. 

— Dar tu nu te-ai apucat să omori oameni, spune Jon. 

— Ştii că am încercat. Dar țintesc cam prost. 

Jon scoate un hohot, amintindu-și ce s-a întâmplat în tunel cu Sandra 
Fajardo. E un hohot nervos, precum cel pe care îl scoţi într-un întuneric plin 
de monştri. 

— Poţi să te perfecționezi. Apropo, cafeaua a fost foarte bună. Mi-a luat 
oboseala cu mâna. 

Antonia scoate din buzunar o punguţă cu pastile albe. 

— Difenilmetilsulfimilacetamidă. 

Jon recunoaşte imediat punga. Ar fi trebuit să fie în torpedou. Priveşte 
ceaşca goală, iar apoi se uită la Antonia cu ochii mijiți. 

— Ce ticăloşie, scumpete. Mi-ai pus droguri în Nescafé. 

— O să-mi mulțumeşti. 


Romero 


Nu pentru asta m-am făcut polițistă, se gândeşte doamna comisar. 

Se uită la ceas. E trecut de opt dimineaţa, nu mai e mult până la răsărit. 

E o noapte eternă. Şi foarte tristă. 

Oboseala are un efect melancolic asupra stării ei de spirit. Niciodată n-a 
fost prea înclinată să recunoască în sinea ei emoțiile. Cu atât mai puţin, să le 
manifeste. Dumnezeu e martor că ultimul lucru pe care trebuie să-l 
dezvăluie o femeie cu profesia ei sunt sentimentele. Totul e interpretat ca un 
semn de slăbiciune. O gripă, ciclul menstrual, cea mai mică schimbare de 
dispoziţie. O plângere legată de o situație, folosind orice termen apreciativ. 
Orice ciudăţenie sau trăsătură de caracter care la un bărbat este acceptată 
fără să mai fie luată în seamă reprezintă o ruşine pentru o polițistă. În 
fiecare zi, de când a început, a trebuit să se confrunte cu diverse cuvinte 
precum cotă, paritate, decorație. 

Aşa că elimină orice trăsătură care ar umaniza-o. Haine colorate, scoase 
din discuție. La fel şi machiajul. Ba chiar a învăţat, de-a lungul anilor, să-şi 
modifice limbajul corporal. 

O muncă imensă. Care începea să dea roade. 

Până când, într-o zi, a făcut o obsesie pentru Orlov. Și pentru Voronin, ca 
mijloc pentru a ajunge la el. A devenit atât de obsedată, s-a implicat atât de 
mult, încât a ajuns aici. 

Aici. O intersecție la ieşirea dintr-un sat uitat de lume din munţii care 
înconjoară Madridul. Unde e un frig de crapă pietrele. 

Un loc ca oricare altul pentru a te uita în urmă. 


~ RI = 
aaa E ~Z t 


Totul a început când l-au prins pe Voronin din cauza acelei tărăşenii cu 
containerul. Dovezile erau inconsistente, ca să fim foarte generoşi. Dar 
Voronin a muşcat momeala. Soția lui, la fel. Ce neruşinată! O făcea pe 
mironosița care n-a spart o farfurie în viața ei. Dar pe ea n-a păcălit-o 
niciodată. Voronin se uita la ea înainte de a deschide gura. Chiar dacă îl 
întrebai cât e ceasul. La fiecare nenorocit de pas, se întorcea și se uita la ea. 

Lola Moreno. Ce femeie infectă! 

Romero îşi aprinde o țigară. Fumează doar în privat. Altă slăbiciune pe 
care evită să o arate. Dar ce mai contează? În intersecția asta e doar 
Belgrano. Iar el ştie totul despre ea. 


Subinspectorul Belgrano. Loial până la sfârşit. Cu impulsivitatea şi 
arțagul lui. Se întreabă de ce nu s-a culcat niciodată cu el. Doar asta le mai 
lipseşte. În rest, le-au făcut pe toate. Nopți nedormite, sânge. Scandaluri. 
Arestări care nu au avut succes, infractori care au fost eliberați. Alţii care au 
ajuns acolo unde le era locul. Frustrare, multă. Victorii, mai puţine. Dar sex, 
niciodată. 

E bine aşa, se gândeşte privindu-l cu coada ochiului. Sprijinit de 
motocicletă, fără să spună nimic. Obosit, la fel ca ea. Dar fără să protesteze. 
Sunt fraţi. Împărtăşesc un cod. Iar asta uneşte mai mult decât restul. Sunt o 
familie. 

Familia pătează. Viaţa apasă. 

Ea ştia că e o cale periculoasă să-l folosească pe Voronin ca informator. 
Că îi va utiliza ca să scape de concurență. Era începător în ale turnătoriei, 
iar Romero are nişte ani în spate. Dar cum era să anticipeze ea cursa pe care 
le-a întins-o ticălosul. 

Ea nu băgase mâna prea adânc. Cel puţin, nu mai mult decât se 
obişnuieşte. La o razie babană, întotdeauna se pierdeau câteva teancuri de 
bani. Toată lumea ştia şi toți se uitau în altă parte. Şi la ce se aşteaptă, la cât 
de mizerabil sunt plătiți? Ea nu ajunge la trei mii brut. Belgrano, la o 
treime. Un cărăuş câştigă într-o după-amiază prăpădită cât câştigă ei într-o 
lună. Un traficant, de zece ori pe atât, la un singur transport. Dar ei trebuie 
să renunțe la viaţa şi la timpul lor, să-şi rişte pielea şi gâtul în fiecare minut 
pentru nişte firimituri. Şi să înoate într-un râu de rahat, cu un zâmbet şi cu 
haine impecabile. Sigur că da. 

Ea nu băgase mâna prea adânc. Nu mai mult decât se obişnuieşte. 
Regulile erau clare. Să nu fii prins, să nu atragi atenția. Să nu-ți faci un 
obicei din asta. Tot ce se află în spatele acestei linii te priveşte. E treaba ta şi 
a conştiinţei tale. Nimeni nu se va uita chiorâş. 

Inspectorii care au intrat la apă acum opt ani în Marbella. Prietenii ei. 
Colegi de la UDYCO. Au făcut o singură greşeală. Au confundat termenii. 
În loc să fie poliţişti şi să ia ce cade de pe masă, ei s-au urcat pe masă şi au 
pus şi o farfurie. 

Ea nu era aşa. Nu a fost niciodată. 

Ea voia doar să-şi facă bine treaba. 

Dar acea maşină de transport a sârbilor. Şase sute de mii de euro în 
bancnote uzate. Un singur şofer. Un derbedeu cu antecedente de violenţă. 
Omor, Jaf, abuzuri. Belgrano s-a înfierbântat. Şi ea, bineînţeles. Cu banu ăia 


se acopereau multe găuri. Îşi treceau în palmares arestarea, încă una în 
istoricul impecabil al doamnei comisar Romero. Toate bune şi frumoase şi 
urmează gloria. 

Când ceva pare prea frumos ca să fie adevărat, ghiceşte restul. 

Împuţitul de Voronin. 

Sinceră să fie, nici nu prea mai avea multe de oferit. Tipul era fript. Era 
timpul să nu le mai dea peştişori, ci ditamai tonul. Dar le-a luat-o înainte. 
Doar fiindcă nu s-a bazat pe ea. Nevastă-sa nu l-ar fi lăsat niciodată să facă 
o asemenea prostie. Să amenințe un comisar de poliţie. Trebuie să fii... 

A plătit. Scump. Nu asta era ideea. Câinele împuţit l-a speriat pe 
Belgrano, care a fost întotdeauna mai degrabă anxios. Și totul a scăpat de 
sub control. A trebuit să se ducă repede după ea. Şi au dat-o în bară. 

Ce dezastru! 

A atras prea mult atenţia. Însuşi Orlov a sunat-o ca să-i ceară explicaţii. 
Era prima dată când vorbeau. lar ea i-a spus adevărul pe jumătate. Ce 
trebuia, pentru ca toată lumea să scape basma curată. 

Dar cineva de la Madrid a ciulit urechea. Şi au apărut ăia doi care o 
căutau pe Moreno. 

Când au prins-o, Orlov a sunat din nou. Ar fi trebuit să moară, cu orice 
preţ. Orlov a trimis maşina. Al doilea fiasco. Și doi poliţişti morți. Alt 
dezastru. 

Această Lola Moreno e ca un afurisit de gândac. Nu mai moare 
niciodată. 

Orlov a sunat a treia oară. Ca să-i informeze despre eşec şi să le ordone 
ce să facă. lar Romero şi-a dat seama că s-a întors roata. Că acum era doar o 
unealtă în mâinile lui. 

Nu pentru asta m-am făcut polițistă, se gândeşte doamna comisar din 
nou. 

Maşinile au ajuns odată cu ivirea zorilor. Soarele nu se va arăta azi 
deasupra munților. Cerul e foarte jos, încărcat de nori gri şi de presimţiri 
urâte. Ceea ce vor face azi va rămâne ascuns de privirea Domnului. 

E o uşurare mizerabilă pentru o misiune mizerabilă. 

Prima maşină de teren opreşte în intersecție. Romero aruncă o privire în 
interior. Doar doi bărbaţi, care nu fac niciun gest când îi văd. 

— Asta e tot ce are Orlov mai bun? 

— Tot ce are Orlov mai bun e Orlov, spune o voce din spatele lor. 


Romero se întoarce şi îl vede pe bătrânul mafiot, însoțit de doi asasini, 
coborând din a doua maşină de teren. Fiara. Proxenet, violator, traficant de 
droguri. Asasin. Trebuie să se abțină, ca să nu scoată arma şi să-l lege cu 
cătuşele de capotă. 

E invadată de un val de repulsie. Faţă de el, față de ea însăşi. 

— Sunteţi singuri? întreabă Orlov. 

— Doar noi. Mai aşteptaţi pe cineva? 

Bătrânul priveşte în depărtare. La linia de unde începe pădurea care se 
întinde în sus, pe munte, până când dispare, devorată de nori. 

— Nu contează. Aţi localizat ultima poziţie pe care v-am trimis-o? 

— E aici, spune Belgrano, arătând o hartă prin satelit pe ecranul 
telefonului său. E o casă în pădure, la o distanţă de doisprezece kilometri pe 
drumul ăsta. Apoi, nimic. 

— Urcaţi în maşină. Să terminăm odată cu asta. 

— Un inventar — 


Pun totul pe masă. Patru piese din metal şi plastic pe lemn. 

Nu e mare lucru. 

Arma lui Jon are trei gloanţe în încărcătorul din interior, alte trei în cel de 
rezervă. 

Pistolul Irinei, zece gloanţe. Fără încărcător de rezervă. 

Pistolul pe care îl avea Rebo. Douăsprezece gloanţe. Fără încărcător de 
rezervă. 

Puşca lui Jon. Opt cartuşe. 

— Bate până la douăzeci de metri. Mai departe, dispersia gloanţelor 
diminuează şansele unei Împuşcături mortale, spune Antonia atingând patul 
armei cu degetul arătător. 

Jon încuviinţează încet. 

— Aşa, la ochi, cât crezi că înseamnă douăzeci de metri? întreabă 
arătând spre fereastră. 

— Până la mesteacăn. 

— Sigur. Şi doar ca să ne lămurim... 

Ea îşi dă ochu peste cap. 

— Copacul din dreapta Fordului Fiesta. 

— Vezi că, dacă explici... 

Antonia se ridică în picioare şi ia pistolul Irinei şi pe cel pe care Rebo îl 
furase de la poliţişti. 

— Până la urmă, am rezolvat cazul asasinatului de la Manzanares. 

— Pe ăsta nu poţi să ţi-l treci în palmares. S-a rezolvat de la sine. 

— ŞI cine a prins-o pe asasină? 

— Tehnic vorbind, a prins-o câinele, spune Jon, ridicându-se şi 
îndreptându-se spre prizoniere. 

Inspectorul Gutierrez îi cere Zenyei să se ridice şi îi scoate cătuşele. 

— Vreau să-ţi duci maşina până la poartă şi să o parchezi cu spatele, cât 
de aproape poţi. Apoi tragi frâna de mână şi te întorci cât mai repede. 

Asistenta se supune. Antonia se apropie de intrare şi apasă butonul care 
închide poarta. În caz că-i vine femeii o idee de ultim moment. 

Când se întoarce, îi explică planul. 

— Orlov trebuie să apară. Nu ştim câţi sunt şi nici ce arme au. Aşa că va 


trebui să rezistăm cum putem. Avem două avantaje. Casa e solidă, toate 
ferestrele au gratii. Aşa că singura intrare posibilă e uşa principală. 

— Care e al doilea? întreabă Lola. 

— Nu se aşteaptă să întâmpine rezistență. Nici să fim trei, spune ea 
întinzându-i Irinei pistolul pe care îl ține de ţeavă. 

Urmează un moment de linişte incomodă. Chiar şi focul, deja aproape 
stins, încetează să mai mocnească. 

Irina nu schiţează niciun gest ca să ia arma. Ochii ei verzi nu se desprind 
de ochii Antoniei. 

— Sigur? 

— Nu. Dar nici nu am multe de pierdut, răspunde Antonia. 

Irina ridică braţul. Degetele ei cuprind ţeava armei. Pentru o clipă, 
energia transmisă de mâna ei comunică cu Antonia prin intermediul a opt 
sute de grame de oţel. 

— ŞI noi? întreabă Lola. 

— Dumneavoastră aţi trădat-o pe ea, îi spune Antonia Zenyei, arătând 
spre Lola. 

— lar tu ai trădat... Jon face socoteala, dar scapă mai ieftin dacă rezumă. 
Mă rog, pe toată lumea. Aşa că băgaţi-vă sub canapea şi nu deranjati. 

Irina se ridică puţin şi se duce împreună cu Jon la fereastră. Trebuie să se 
sprijine de el la fiecare pas. 

— Planul vostru... rău. 

— A, da? De câte ori ai fost într-o casă luată cu asalt de mafioți ruşi? 

Irina îşi înclină capul, încercând să înțeleagă. Apoi ridică două degete. 

— Şi cum a fost experiența? 

— Una rău. Una bine. 

Antonia li se alătură. 

— Ai o idee mai bună? întreabă în rusă. 

— Cineva trebuie să stea pe acoperiş, răspunde ea în aceeaşi limbă. Să 
încerce să-i facă să nu se apropie prea mult. Nu contează că ferestrele au 
gratii. Dacă se apropie, o să murim toţi. 

— Mă duc eu, se oferă Jon, când Antonia îi traduce răspunsul în 
spaniolă. 

— Cu puşca, de sus, vei acoperi o suprafaţă mult mai mare. Vor încerca 
să te încercuiască, aşa că trebuie să fii atent în spate. 

— Bine, spune Jon. 

Irina o prinde pe Antonia de cot, o duce la fereastră şi începe cu ea o 


conversaţie în rusă. 

— Tu, aici, îi spune lovind cu încheieturile degetelor în pervaz. Sparge 
geamul, doar încurcă. Aşteaptă până eşti sigură că nimereşti. 

— Şi tu? 

— Eu mă duc afară, printre copaci. 

— Cu piciorul ăsta, nici vorbă. 

— Ştii să-l foloseşti? întreabă Irina arătând spre pistolul Antoniei. 

— Nu prea bine, recunoaște ea. 

— Atunci, nu comenta. Repede. Trebuie să sosească. 


5 
— Un acoperiş, o gradină şi un living — 


Jon e primul care îi vede. 

I-a fost greu. În dormitorul principal e o fereastră Velux care dă spre 
acoperiş, singurul loc de acces în casă care nu are gratii. A fost o odisee să 
iasă pe acolo. Mai întâi, s-a urcat pe un scaun ca să o poată manevra. Apoi, 
a deschis-o la maximum. Asta înseamnă patruzeci de centimetri. 
Matematica îi arată că n-o să încapă pe acolo. Nu că ar fi gras. Aşa că rupe 
barele care îi împiedică ieşirea. Cu patul armei. 

Jos, Antonia face ceva asemănător, dacă ne luăm după zgomotul de sticlă 
spartă. 

Inspectorul Gutierrez nu s-a mai urcat pe un acoperiş de unsprezece ani. 
Iar atunci a trebuit să repare o antenă parabolică pe casa unor prieteni. Aşa 
că toată experienţa lui constă în amintirea faptului că e un plan înclinat, 
foarte alunecos, mai ales dacă e acoperit de zăpadă. 

Acoperişul e într-o apă, făcut din ţiglă. În stânga ferestrei Velux e coşul 
de fum. E mare şi oferă suficient spațiu pentru ca Jon să se ascundă în 
spatele lui. Se află exact deasupra uşii de la intrare. 

Vestea proastă e că această poziţie oferă o ţintă perfectă pentru oricine s- 
ar apropia din spatele casei. 

Nu trece niciun minut din momentul în care Jon îşi ocupă locul, când 
maşinile de teren apar de după colțul drumului. Nu departe de locul în care 
Audi-ul s-a buşit fără ca Jon să aibă vreo vină. 

— Au ajuns, strigă Jon prin coşul de fum. 

În living, Antonia sparge geamurile cu vătraiul şemineului şi pune o 
pătură — furată dintr-un avion al companiei Iberria — pe tocul distrus, ca să 
se poată sprijini fără teamă. Un zid de aer îngheţat îi biciuieşte fața. 

Vocea lui Jon se aude prin coş un minut mai târziu, în dreapta ei aude uşa 
livingului deschizându-se. Iese Irina. 

Antonia se întoarce spre Lola Moreno, care se îmbracă acum, că hainele i 
s-au uscat. 

— Fiţi atentă la uşă, în caz că vă spun să o deschideţi repede. Iar 
dumneavoastră, îi spune Zenyei, fiți atentă la fereastra din bucătărie, în caz 
că cineva încearcă să facă ceva acolo. 


Irina coboară treptele verandei şi intră în grădină. Zăpada îi ajunge exact 
sub genunchi, îngreunându-i mult mişcările. Dar, oricât de ciudat ar părea, 
să intre din nou în contact cu această manta albă îi transmite o energie pe 
care o credea de mult pierdută. Nu-i alungă durerea, dar îi aminteşte de 
ceva. De timpul petrecut în Magnitogorsk, împreună cu Afganul. Bărbatul 
care a transformat-o într-o armă. 

E clar că discreția nu-i va fi aliată. Lasă în urma ei o dâră destul de clară. 
Urme de paşi, de târâială, inclusiv mici pete roşii care devin roz când se 
diluează în zăpada răscoltă. 

Foloseşte-te de ce ai la dispoziţie, îi răsună în minte vocea Afganului. 

În loc să meargă direct spre intrare, Irina se abate spre peretele de care 
vede că atârnă un furtun. Deschide robinetul la maximum, sperând că apa 
nu a îngheţat pe tub. Dar e nefolosit de prea mult timp, aşa că începe să 
curgă cu putere după câteva clipe. Irina ia furtunul şi îl târăşte după ea până 
la zona de lângă gardul viu, lăsând apa să curgă către intrarea pe proprietate. 
La întoarcere, va avea nevoie de un drum deschis ca să se întoarcă repede. 
Apa o va ajuta să-l curețe. 

Pe acoperiş, Jon îi vede cum se pregătesc să intre. Coboară din maşini. 
Patru din prima, trei din a doua. Îi recunoaşte pe Orlov, pe Romero şi pe 
Belgrano. Sila pe care o simte când vede doi colegi — doi oameni care au 
strigat din toți rărunchi acelaşi jurământ ca şi el — alături de acea lighioană 
nu poate fi descrisă. 

— Sunt şapte. Inclusiv Belgrano şi Romero, spune prin coş, sperând că 
Antonia îl aude. 

O vede pe Irina mergând pe partea laterală a proprietăţii, lipită de gardul 
viu. Merge foarte încet. Abia se mişcă, cu piciorul ăla rănit. Șchiopătează 
vizibil şi lasă o dâră pe care o poate urmări oricine. O pierde din vedere din 
când în când, pentru că cei şase copaci din grădină îi blochează o parte din 
privelişte. Dintr-odată, îşi dă seama că acei copaci vor fi o problemă dacă 
vreunul dintre atacatori îi va folosi drept parapet ca să poată avansa spre 
casă. 

Nici să punem Fardul Fiesta în faţa porții nu a fost o idee bună. Le face 
intrarea dificilă, dar trucul i-a anunţat ce planuri avem, se gândeşte Jon. 

Fiindcă se organizează. Cineva dă un ordin. Precis e Orlov, deşi Jon nu-l 
vede. Primul jeep dă cu spatele pe drum, se poziţionează cu botul spre 
poartă şi începe să împingă. Poarta scoate un scârţâit metalic, maşina de 


teren continuă să împingă. 

Şi doi bărbaţi înconjoară casa. Jon îi vede cum dau colţul, apoi îi pierde 
din vedere, fiind ascunşi de gardul viu. 

La dracu”, la dracu”, la dracu’! 

Irina a reuşit să ajungă până în capătul grădinii. Acolo se află o stivă de 
lemne, care formează o cotitură în perete. Aşteaptă acolo, cu pistolul în 
mână, încercând să nu se gândească la cât de greu îi este să rămână în 
picioare. 

Jeepul, un Range Rover negru, izbeşte poarta cu lovituri înfundate, 
scurte. Marşarier, accelerația apăsată la maximum, în faţă. Roţile au reuşit 
să facă un şanţ la intrare. Bara de protecţie e deja pe jumătate înfundată, dar 
poarta nu mai rezistă mult. Încă o lovitură şi va ieşi de pe şina care o ţine 
dreaptă. Acrul miroase a benzină, a noroi şi a metal. 

Clanc. 

Sunetul, aspru, răsună mai tare decât motorul ambalat. Asta o surprinde 
întotdeauna pe Irina. Cum poate zăpada să amortizeze unele sunete şi să le 
amplifice pe altele. Zăpada e capricioasă. 

Jeepul dă în spate, ca să le facă loc oamenilor. Primul se strecoară prin 
gaura dintre poartă şi zid. Irina vede apărând nişte pantofi albaştri, nişte 
blugi şi, în cele din urmă, un trup bondoc, îndesat într-o geacă din piele. 

Irina îl lasă să treacă. Aşteaptă să avanseze puţin pe zăpada din grădină, 
să tragă de poartă ca să-l ajute pe următorul să intre. În momentul în care 
picioarele celui de-al doilea sunt la jumătatea drumului, Irina face un pas în 
faţă, renunțând la protecția pe care i-o oferă stiva de lemne. Pune pistolul la 
tâmpla primului şi apasă pe trăgaci. Nici măcar nu-l priveşte pe cel de-al 
doilea, doar se întoarce, îl împunge cu pistolul în stomac şi trage din nou. 
Primul e încă în cădere, în genunchi, cu capul distrus, când cel de-al doilea 
începe să urle de durere. Glonţul i-a străpuns măruntaiele, lăsând la ieşire o 
gaură cât o minge de tenis. 

Irina se trânteşte la pământ la ţanc. Gloanţele străbat spaţiul din care 
tocmai a dispărut. Se întoarce şi se refugiază după stiva de lemne. 

Acum vor încerca să mă împuște de sus, înţelege ea prea târziu. 


a 


Pe acoperiş, Jon îi vede căzând pe cei doi împuşcaţi de Irina, iar pe ea 
trântindu-se la pământ. Brusc, un cap răsare de deasupra stivei de lemne. 
Ei încearcă să se cațăre pe acolo. Jon lasă puşca deoparte, se sprijină de 


piatra coşului de fum, îşi încordează umerii şi îşi relaxează mâinile. De la 
distanţa asta, e imposibil să nimerească mâinile şi capul care apar, dar nu e 
neapărată nevoie. E suficient ce se întâmplă. Glonţul loveşte zidul, 
smulgând o bucată de tencuială şi făcând ca mâinile şi capul să dispară. 

Asta îi dă Irinei timp să se ridice şi să se îndepărteze puţin, şchiopătând, 
dar, din nefericire, mai are un efect. 

Jon şi-a dezvăluit poziţia. 

Cei doi care înconjurau zidul proprietăţii au ajuns într-un unghi bun de 
tragere şi l-au văzut pe Jon. 

Din fericire, 1 se văd doar umerii şi o parte din cap. Un huruit îi răsună în 
urechi, în timp ce o rafală de gloanţe se abate asupra coamei acoperişului, 
declanşând o ploaie de țigle şi trimițând un nor de argilă şi ciment peste Jon, 
care se apleacă înainte ca o a doua rafală să smulgă o piatră din coşul de 
fum. 

Băga-mi-aş! Asta e o armă automată. 

— Au arme automate, strigă Jon prin coş. 

Antonia a recunoscut deja huruitul caracteristic al armei AK-74. 
Versiunea modernizată a vărului său celebru, de acum douăzeci şi şapte de 
ani. Tragere selectivă, treizeci de cartuşe fabricate din poliamidă 
semitranslucidă, închizător rotativ. 

E de rău, se gândeşte Antonia. 

Dată fiind direcția împuşcăturilor, deduce unde se află atacatorii lui Jon. 
În spatele proprietăţii, gardul viu are trei metri înălţime şi nu există nicio 
cale de acces în casă. Dar, dacă sunt capabili să-l ţină pe acoperiş fără să-i 
permită să tragă, şansele lor se reduc mult. Irina se repliază în afara grădinii. 
Ceea ce o face pe Antonia să rămână singură în faţa atacatorilor. 

Bărbatul rănit de Irina în stomac e blocat în poartă, probabil că 1 s-au 
agăţat hainele în fiare. În continuare urlă de durere. Chiar dacă el încă nu 
ştie, e mort, evaluează Antonia de la distanţă. Un glonţ de nouă milimetri 
tras de foarte aproape în stomac necesită asistență urgentă în cel mult 
treizeci şi două de minute. După asta, nu mai poți decât să-i dai morfină. 

Se pare că Orlov a evaluat situaţia la fel ca ea. Jeepul dă în spate şi 
izbeşte din nou poarta, frângând fierul de zid şi strivind corpul rănitului, 
care scoate nişte țipete sfâşietoare. Se aude o împuşcătură, una singură. 
Țipetele încetează. 

— Îşi execută propriii oameni. Asta e îndurarea la care ne putem aştepta, 
spune Lola în spatele ei. 


S-a ridicat şi se uită pe fereastră, cu ochii încărcaţi de teamă. 

— Întoarceţi-vă la locul dumneavoastră, îi ordonă Antonia. Şi vă rog să 
nu încurcaţi. 

LD LI 

Afară, Irina a reuşit să se retragă pe partea laterală a proprietății. 
Șchiopătând din ce în ce mai tare. Piciorul rănit abia mai are putere. Se 
adăposteşte în spatele unui copac, căutând un loc din care să poată trage. 
Dar nu există niciun unghi care să-i permită să vadă clar. 

La dracu’, se gândeşte Irina. 


ce, pe 
a MP, 


Pe acoperiş, Jon este tot blocat. Nu are cum să se întoarcă înăuntru fără 
să se ridice în picioare şi să devină o ţintă uşoară. Ridică mâna ca să verifice 
dacă mai sunt acolo, şi o coboară imediat. O nouă rafală de gloanţe îl 
tintuieşte locului. 

La dracu’, se gândeşte Jon. 


a AP, 


Înăuntru, Antonia priveşte cum jeepul izbeşte din nou poarta, împingând 
Fordul Fiesta în față. Roțile alunecă pe zăpadă, deplasând maşina, chiar 
dacă aceasta are frâna de mână trasă. 

Cu o ultimă smucitură, Range Rover-ul se năpusteşte pe proprietate şi 
începe să înconjoare Fordul Fiesta, ultimul obstacol care se interpune între 
maşina de teren şi casă. În spatele parbrizului, chipul lui Orlov devine din 
ce în ce mai mare. 

La dracu’, se gândeşte Antonia. 


6 
— O dimineaţă liniştită — 


Jeepul se năpusteşte pe proprietate în timp ce Antonia începe să tragă. 
Un glonţ trece pe deasupra maşinii, altul se înfige în capotă. Ultimul 
nimereşte în parbriz, retezând oglinda retrovizoare. 

Antonia evaluează rezultatele cu o oarecare obiectivitate şi 
concluzionează că, din partea ei, nu e chiar rău. 

Dar asta nu l-a oprit pe Orlov. 

— Dacă intră, suntem morți, strigă Antonia. 

De pe bancheta din spate a jeepului, care are geamurile deschise, cineva 
începe să tragă. 


—— 


AP A St, 


Jon mai degrabă aude decât vede jeepul intrând pe proprietate. Ghemuit 
în spatele coşului, nu dispune de un unghi suficient de bun încât să tragă cu 
precizie. Dar puşca are un avantaj: nu necesită multă precizie. 

Scoate țeava puştii Remington, ţinând-o cu o singură mână. Pe unul mai 
puţin solid decât el, reculul acelei bestii l-ar face să salte ca o capră 
sălbatică în călduri. Dar braţul drept al inspectorului Gutierrez nu e un braţ 
oarecare. Când apasă pe trăgaci, puşca rămâne dreaptă, ca şi cum ar fi 
sudată de acele cinci degete. Jon simte zguduitura reverberându-i în muşchii 
antebraţului şi în articulația cotului. 

Primul glonţ sparge un far şi una dintre roți. Jon îndoaie braţul, 
reîncarcă, îl scoate din nou. Trage, făcând să sară capota Range Roverului. 
Încarcă din nou, cu un dublu ţăcănit. 

Jeepul reuşeşte să înconjoare Fordul Fiesta. Încă o jumătate de metru şi 
va avea cale liberă spre casă. Adăpostiţi de cele trei tone ale maşinii, 
atacatorii nu vor putea fi opriți. 

Nu. 

Jon se ridică în picioare. 

A treia împuşcătură trimite douăzeci şi şapte de proiectile de şase 
milimetri lăţime prin radiator, prin baterie, prin senzorul de aer. Dintre toate 
aceste răni, doar ultima este mortală pentru Range Rover. Privat de o 
informație vitală funcționării, motorul se hotărăşte să se oprească. 

Pe Jon îl costă foarte scump. 

Când s-a ridicat, s-a transformat din nou în țintă. 


O nouă rafală răsună de jos. Gloanţele, în direcție ascendentă, muşcă din 
piatra coşului de fum, din spatele lui Jon, îi ating braţul drept. 

Jon scoate un țipăt, se prăbuşeşte peste coş, picioarele îi alunecă. Asta îl 
salvează de a doua rafală, care smulge aşchii din piatră. 

În ultima clipă, când e gata să cadă de pe acoperiş, reuşeşte să se agaţe 
de coş. Îşi sprijină un picior de streaşină, care cedează sub greutatea lui. 

Antonia îi vede coborând din jeep pe Orlov şi pe doi bojevik care au 
venit cu el. Orlov aleargă prin spatele maşinii către partea stângă a grădinii, 
ceilalți doi se adăpostesc după copacii din partea cealaltă. Merg în direcția 
Irinei, care e în continuare ascunsă după un copac, așteptând o ocazie. 

Trei în grădina din faţă, doi morţi. Încă doi care îl atacă pe Jon, 
calculează Antonia. 

Atunci îi vine o idee. 

— Sunt Belgrano şi Romero, strigă Antonia în direcţia coşului. Fă-i să 
vorbească. 

Jon vede o constelație plutindu-i în faţa ochilor. Braţul drept îi 
sângerează, dar abia simte durerea. Ce îl doare e lovitura din spate, de la 
impactul cu glonţul. Placa din ceramică, în combinaţie cu materialul kevlar, 
l-a scutit de o operație pe cord deschis, dar a lăsat în urmă un hematom în 
formare, o coastă ruptă şi o haină bună de aruncat la gunoi. 

Asta l-a costat şi puşca, ce i-a alunecat din mână şi a căzut pe acoperiş, 
până s-a afundat în zăpadă. 

O aude pe Antonia ca şi cum i-ar vorbi dintr-un bazin plin cu apă. 

Ceva despre Belgrano şi Romero. Să-i facă să vorbească. 

Eu nu pot nici să respir, darămite să vorbesc, se gândeşte Jon. 

— Romero, mă auzi? strigă cât îl ţin plămânii. 

După lovitura în spate, nu-l aude decât gulerul cămăşi. 

Jon încearcă să se întoarcă, să se lipească mai mult de coş, să se 
răsucească. Picioarele îi alunecă pe țigle. Câteva pică. Dar reuşeşte să se 
sprijine pe coate şi să se ridice puţin. 

Repetă apelul, acum cu suficienți decibeli. 

— Ce vrei? răspunde Belgrano. 

— Dacă vă predaţi acum, vă promit că n-o să spunem că aţi încercat să 
ne omorâţi. 

Subinspectorul scoate un hohot. 


— Omule, eşti tâmpit? 
Cam aşa ceva, se gândeşte Jon strângând pistolul în mână. 
Atunci aude trei cuvinte prin coş. 

Din living, Antonia trage spre unul dintre bărbaţii adăpostiţi în spatele 
copacilor. Glonţul loveşte trunchiul copacului, foarte dezamăgitor. Singurul 
efect e că-i face să se ascundă puţin şi că-i întârzie câteva clipe. 

Nu foarte lungi. Al doilea bojevik iese din spatele unui copac şi trage. Şi 
el are un AK-74. Împotriva acestei arme nu prea sunt multe de făcut. 
Antonia se îndepărtează de fereastră, în timp ce gloanţele ricoşează în 
pervaz şi în gratii. 

Atunci aude vocea lui Belgrano. 

— Irina, strigă ea în rusă. Vocea din spatele gardului viu! 

Apoi strigă în coş alte trei cuvinte. 

Irina încearcă să nu urle de durere. Când s-a rostogolit pe jos, ca să evite 
gloanţele, lângă stiva de lemne, ceva în spinarea ei a sunat ca nişte zaruri 
rostogolite pe o masă. L4 şi L5, vertebrele ei prietenoase, care insistă să se 
întâlnească. Cel puțin, tortura de la spate a făcut-o să uite pe moment de cea 
de la picior. 

A reuşit să parcurgă cincisprezece metri în starea aceea. Aproape a ajuns 
la casă, în zona în care apa din furtun a topit o parte din zăpadă, dar a 
trebuit să se oprească în spatele ultimului copac, ghemuită. Corpul ei refuză 
să mai facă vreun pas. Îşi sprijină fața de trunchi, simțindu-i scoarța aspră 
pe obraz, permiţându-şi să închidă ochii pentru o secundă. Doar o secundă. 

Sus. Nu te opri. 

Îşi ridică privirea la timp ca să-l vadă pe Jon cum se agaţă ca să nu cadă 
de pe acoperiş. O nouă împunsătură în spate o face să strângă din dinţi, să 
se sprijine de trunchiul copacului, să deschidă gura larg, căutând aer. 

Numele ei. Cineva o strigă pe nume. 

Vocea din spatele gardului viu. 

Irina înţelege. 

Îşi pune muşchii gemeni la treabă ca să se ridice, cu spatele alunecându-i 
pe copac, şi apasă pe trăgaci în direcția vocii. 

O dată. De două ori. De trei ori. Cu un unghi de cincisprezece grade între 
împuşcături. 

Gloanţele pătrund prin gardul viu. De partea cealaltă se aude un țipăt. 

— Când trage rusoaica, aude Jon prin coş. 

Se aud trei împuşcături. Şi un țipăt. 

Jon se ridică puţin, până reuşeşte să se uite peste streaşină acoperişului, 
şi îl vede pe Belgrano ținându-se de coaste şi căzând la pământ. Un glonţ l-a 
nimerit deasupra şoldului. 

N-o să mori din asta, se gândeşte Jon. Dar o să te doară. Și ce-o să te 
mai doară... 

Romero îi ia puşca din mână, ridică ţeava şi goleşte încărcătorul în 
direcția gardului viu. Un evantai de foc lasă mai multe găuri neregulate în 
tufiş, făcând să zboare prin aer crengi de tuia şi scoțând la vedere placa 
metalică de sub plante. 

Clic, clic, clic. 

— Acolo nu mai sunt gloanţe. Dar aici mai sunt, doamnă comisar, spune 
Jon. 

Rafala de gloanţe trimise de Romero prin gardul viu nu e cea mai mare 
problemă a Irinei. S-a lăsat să alunece înapoi, iar baza zidului pe care e 
plantat gardul viu o protejează de gloanţele venite din partea cealaltă, care 
trec, în cea mai mare parte, la mai puţin de o jumătate de metru de capul ei. 

Cea mai mare problemă a Irinei este că împuşcăturile i-au dat de gol 
ascunzătoarea. 

Cei doi bojevik care se adăposteau în spatele copacilor au detectat-o, iar 
acum se îndreaptă spre ea, prin învăluire. Unul din ei o ţine pe loc cu o 
rafală de gloanţe, celălalt se mişcă astfel încât să o încolțească. 

Nu există cale de scăpare. 

Cu spatele clocotindu-i de durere şi piciorul refuzând să o susțină, Irina 
nu are cum să iasă din asta. 

Aşa că face ceva ce n-a mai făcut niciodată. Ceva ce Afganul i-a interzis 
să facă. Ceva ce n-a crezut niciodată că ar putea face. 

Cere ajutor. 


- painin „case Să 
a Lp So 


Antonia l-a scăpat din ochi pe Orlov, dar îi vede pe cei doi mafioţi în 
grădină. Unul din ei se îndreaptă spre Irina; celălalt, mai departe, ciuruieşte 
copacul în spatele căreia se ascunde ea. 

Strigătul ei de ajutor ajunge limpede la urechile Antoniei. 

A păstrat gloanţele care i-au mai rămas pentru momentul în care vreunul 
dintre ei se va apropia mai mult de casă. La doi sau trei metri. Mai ales ca 


să aibă cea mai mică şansă să nimerească. 

Cel care ţine arma AK-74 e la doisprezece metri. Pe jumătate apărat de 
trunchiul copacului, cu un genunchi pe pământ. 

Antonia trage. 

Ratează. 

Continuă să tragă, până rămâne fără muniţie. 

Irina aude împuşcăturile de acoperire pe care Antonia le oferă din 
interiorul casei şi simte cum îi renaşte speranța. Acum are o şansă. Scoate 
capul pe partea stângă a trunchiului, chiar cu o clipă înainte ca bărbatul care 
aleargă să ajungă la copacul cel mai apropiat de ea. Trage instinctiv, 
nimerindu-l în pulpă. Tesătura pantalonilor lui de trening — albi, 
echipamentul oficial al echipei Real Madrid — explodează în două locuri în 
acelaşi timp. Pantalonu nu mai sunt albi. 

Bărbatul cade cu faţa în jos în zăpadă şi încearcă să întoarcă 
împuşcăturile, dar Irina e mai rapidă. Îi trage un glonț în gât, altul în 
mandibulă. 

Mai rămâne celălalt. 

Mai e un glonţ. 

Acel bojevik cu puşca de asalt se opreşte ca să schimbe încărcătorul. A 
rămas intact, în ciuda tuturor gloanţelor trase de Antonia. Introduce noul 
încărcător, ridică arma. 

Irina se lasă să cadă pe spate în zăpadă. 

Nu rata acum. 

Glonţul intră prin ochiul drept al mafiotului şi se instalează în creier. 

Irina rămâne pe Jos, nemişcată. 

Durerea a pus complet stăpânire pe ea. 

Pe acoperiş, Jon o are în faţa ochilor pe doamna comisar Romero. 

— Lăsaţi arma jos şi ridicaţi mâinile, ordonă Jon. 

— Ascultaţi-mă, domnule inspector. Sunt sigură că putem găsi o 
modalitate de a rezolva problema asta. 

— Sigur că da. O veţi găsi dumneavoastră şi judecătorul. 

Pe Romero o trădează o viaţă întreagă dedicată strădaniei de a elimina 
orice trăsătură care să o umanizeze. Inclusiv limbajul corporal. Mişcarea pe 
care o face cu capul ar fi trecut neobservată de oricine altcineva. Este 
echivalentul unei reclame luminoase în mijlocul bulevardului Gran Via. 


Jon îndepărtează țeava armei de ea şi o îndreaptă spre Belgrano, care s-a 
ridicat pe un cot şi a scos pistolul, profitând de paravanul oferit de doamna 
comisar. 

Trage. 

Jon, la fel. 

Glonţul tras de Belgrano trece la milimetru pe lângă urechea stângă a lui 
Jon. Poate că şi-a spus cuvântul tremurul lui Belgrano din cauza răni. Poate 
că Jon s-a mişcat puţin în ultima secundă. Cert e că el nu moare. 

Dar moare Belgrano. 

Glonţul îl nimereşte în frunte. 

Romero îşi duce mâinile la toc ca să scoată arma. Ştie că nu are nicio 
şansă împotriva inspectorului, care este deja pregătit şi în poziţie de tragere, 
cu mâna ridicată. Dar ea şi-a ales calea. Sinucidere prin mâna unui polițist. 
O cale mai scurtă, mai puţin ruşinoasă, infinit mai puțin obositoare. 

Jon nici nu vrea să audă. 

În loc să tragă, sare. 

E aproape imposibil ca Jon să fi putut vedea clar faţa doamnei comisar 
Romero în timp ce aluneca spre ea. Mai mult ca sigur că imaginea pe care a 
înmagazinat-o, pe care şi-o aminteşte cu intensitate în următoarele zile, e 
rodul imaginației sale. Un chip cu ochii larg deschişi şi gura schimonosită 
într-un rictus de spaimă, o mână ridicată ca un scut. Şi un coc, de obicei 
perfect, acum uşor ciufulit. 

Se aude un trosnet sec sau poate două în acelaşi timp. Un braţ şi un 
picior rupte, rupte bine. lar o sută zece kilograme de basc căzând de la o 
înălțime de cinci metri sunt multe kilograme. Indiferent ce saltea de zăpadă 
ai avea pentru amortizare. 

Aslan Orlov pune un picior pe verandă, pregătit să riposteze la 
împuşcături, în mijlocul unui calm nefiresc. Trosnetul uşor al lemnului sub 
tălpile pantofilor lui sport subliniază liniştea agitată. 

Nu întâmpină rezistență. 

Precaut, cu mare băgare de seamă la fiecare mişcare — e om bătrân, iar în 
meseria lui nu ajungi la vârsta asta dacă nu eşti atent —, se uită pe fereastră, 
cu pistolul în față. 

Abia reacționează la vederea cadavrului lui Rebo. Îl considera deja mort. 
Caută doar amenințări, dar nu le găseşte. 

Zâmbeşte când vede ce-l aşteaptă înăuntru. Un zâmbet alb şi perfect, ca 
de reclamă la un adeziv pentru proteze dentare. 

Antonia e în picioare, cu mâinile ridicate, în faţa Lolei şi a Zenyei. Nu 
acoperă mare lucru, dar intenția e clară. 

Au lăsat uşa deschisă. 

— Domnule Orlov, spune Antonia în rusă, când bătrânul apare în prag. 

— Vă rog să mă iertați, nu-mi amintesc cum vă numiți. Îmi amintesc că 
ne-am văzut în alte circumstante. 

— Nu erau cu mult mai bune. 

— Nu erau. Sper că vă amintiți discuția noastră. 

Orlov face un pas în față. Pistolul lui urmăreşte livingul, dintr-un capăt în 
celălalt, căutând amenințări. 

În față sunt doar trei femei. 

O treabă simplă. 

— Îmi amintesc discuția foarte bine, spune Antonia, care vrea să mențină 
în continuare atenția asupra ei. Am vorbit despre matematică. 

— Ecuația forţei, spune mafiotul, îndreptând pistolul spre Antonia. 

— Ce părere aveți despre o presiune de două mii de kilograme pe 
centimetru pătrat? 

Privirea lui Orlov se tulbură, fără să înțeleagă. 

Lola şopteşte un cuvânt. 

De pe canapeaua pe care stătea întins, aşteptând ordinul, Kot sare pe 
podea, mârâind. Doar trei salturi îl despart de Orlov. Mafiotul trage de patru 
ori în dulăul imens. Nimereşte de două ori. Dar nu e suficient. Lansat în 


atac ca să-şi apere stăpâna, e nevoie de mult mai mult decât un pistol ca să-l 
oprească. Labele enorme îl doboară pe Orlov, dinţii 1 se închid pe gâtul lui. 
Mafiotul mai trage de două ori, de aproape, în greabănul şi pântecul 
animalului. Acesta se zgâlţâie, dar nu se dă bătut. 

Nici atunci când viaţa părăseşte trupul loialului animal, mandibulele nu 
se descleştează. Rămân strânse în jurul lui Orlov. Ultimul lucru pe care 
acesta îl vede înainte ca ochii să i se întunece este fața Antoniei, 
asigurându-se că rezultatul ecuaţiei este cel aşteptat. 


8 

Când Antonia se uită peste marginea acoperişului — să urce i-a fost mult 
mai greu decât lui Jon, din cauza diferenței de înălțime —, inspectorul 
Gutiérrez începe să-şi revină în simțiri. În urma impactului, doamna 
comisar Romero a avut mai mult de suferit. Are un picior îndoit într-o 
poziție anormală, un umăr dislocat şi o durere care îi va trece greu, dacă ne 
luăm după gemetele pe care le scoate. Dar capetele s-au izbit, iar acum Jon 
îşi freacă fruntea, în timp ce încearcă să-şi aducă aminte cum îl cheamă. 

— În fişa ta scrie „nesupunere faţă de superiori”, spune Antonia. 
Subliniat de mai multe ori. Bănuiesc că la asta se refereau. 

— Doar mă cunoşti. La cel mai mic semn, sar. 

Până şi Antonia zâmbeşte. 

— Hai, întoarce-te înăuntru. Am nevoie de tine. 

Cuvintele Antoniei se dovedesc a fi profetice. 

Când se întoarce în living, o găseşte pe Irina ameninţând-o pe Lola cu 
pistolul. Tipa din Málaga, în genunchi, cu arma Irinei la frunte, imploră 
printre hohote să fie lăsată în viaţă. 

— Ce faci? întreabă Antonia în rusă. 

— Trebuie să plătească pentru ceea ce-a făcut, spune Irina. 

E terminată. Hainele îmbibate de zăpadă murdară, din picior îi picură 
sânge. Abia reuşeşte să se țină pe picioare. Dar ecuaţia forţei pe care trebuie 
să o rezolve ca să apese pe trăgaci cu precizie dă un rezultat insignifiant. 

— Nu aşa se rezolvă lucrurile. 

— Am văzut imaginile din container. Nouă femei închise, spune Irina. 
Ca nişte bucăţi de carne pentru consumul unor animale fără conştiinţă. Câte 
or mai fi adus aşa? Câte or mai fi murit? Câte altele ca sora mea? 

— A fost un accident, protestează Lola, trăgându-şi nasul. 

E aprinsă la faţă, lacrimile i se rostogolesc pe obrajii îmbujoraţi. 

Irina îi dă o palmă scurtă şi aţinteşte din nou arma asupra ei. 

— Tăceţi, ordonă Antonia. 

Un zgomot venind dinspre uşă le face pe cele patru femei — Zenya 
urmăreşte scena lipită de perete — să se întoarcă după sunet. 

— Aş vrea să ştiu şi eu ce se petrece aici, spune Jon, care a intrat cu 
pistolul în mână. 


Ține arma îndreptată fix spre capul Irinei. 

Antonia îi face un semn să lase arma. Jon o priveşte pe colega lui cu 
coada ochiului. În cele din urmă, se supune, foarte încet. 

— Înţeleg ce ţi s-a întâmplat, continuă ea să discute cu Irina, din nou în 
rusă. Şi eu am pierdut pe cineva. 

— Nu poţi să înţelegi! protestează Irina. 

Privirea ei se întoarce către Antonia, dar gura pistolului rămâne sprijinită 
de fruntea Lolei, împingându-i capul în spate. 

— Înţeleg deznădejdea. Sentimentul de vină. Cum e să ştii că lumea e 
stricată şi că nu se mai poate repara. 

— Atunci ştii de ce trebuie să fac asta. 

— E însărcinată. 

— Nu-mi pasă. 

Antonia inspiră adânc şi clatină din cap. 

Irina apasă şi mai tare arma pe fruntea Lolei. Pare şi ea gata să 
izbucnească în plâns. 

În ochii Antoniei, pare o fetiţă. 

— Nu vinzi droguri, spune Irina foarte încet. Nu vinzi femei. Nu profiți 
de nenorocirea altor oameni. Regulile au fost scrise cu mult timp în urmă. 
Şi nu se schimbă. 

Antonia îşi duce mâna la buzunar şi scoate microcardul SD. I-l arată 
Irinei, în palma întinsă. 

— Pentru ăsta ai venit. Ţi-l dau. Dar trebuie s-o laşi în pace. 

Jon pune o mână pe braţul Antoniei. 

— Nu poţi să-i dai banii şi dovezile, spune el pe un ton foarte serios. 

Colega lui îl priveşte. Se vede tristeţea în ochii ei, dar şi convingerea. 

— Nu pot s-o las să o omoare. 

Inspectorul Gutierrez o priveşte la rândul său. Se duce o bătălie în 
spatele ochilor lui întunecaţi. O bătălie cruntă, care va face victime. 
Instinctul lui de polițist se luptă cu încrederea în ea. Dorinţa lui de dreptate 
înfruntă necesitatea de a proteja viaţa Lolei şi pe a copilului ei nenăscut. 

— Jon, nu se poate altfel, spune Antonia. 

Cu un oftat, Jon îi eliberează braţul. 

Antonia face un pas către Irina, oferindu-i cardul. 

— a-l, spune în rusă. 

— De unde ştiu că n-o să mă împuşte de îndată ce mă întorc? întreabă 
Irina făcând un semn spre Jon, cu ochii mijiţi. 


— Ai cuvântul meu. Dacă şi eu îl am pe al tău. 

Irina îi studiază pe amândoi. 

Chipul lui Jon, împietrit, cu dinţii strânşi şi brațul paralel cu corpul. 
Arma lui e îndreptată spre podea, dar încleştarea degetelor arată ce ar vrea 
să facă de fapt. 

Antonia, calmă. Ţinând cardul între degetul mare şi arătător. 

Irina îşi face propriile socoteli. Care durează câteva secunde lungi şi 
neliniştitoare. 

În cele din urmă, îndepărtează arma. Capul Lolei se scutură în faţă, 
eliberat de presiunea oțelului. Ţeava armei i-a lăsat un dreptunghi pe frunte, 
cu un cerc inserat în partea de sus. 

Respiră adânc, de uşurare şi de furie, când vede că Irina ia cardul din 
mâna Antoniei şi începe să şchiopăteze spre uşă. 

— Dar eu şi copilul meu ce-o să mâncăm? întreabă ea, apucând-o pe 
Irina de cizmă, încercând să o oprească. Spune-mi, ce-o să mâncăm? 

Irina a avut nevoie de treizeci şi doi de ani — cei treizeci şi doi de ani ai ei 
de viață, minut cu minut — ca să ajungă în acel moment. Se simte pură, 
lămurită, invincibilă atunci când răspunde: 

— Rahat. 

Să strângi şi să faci curat după o petrecere nu e niciodată distractiv. lar să 
o povesteşti, cu atât mai puţin. E de ajuns un rezumat. 

Antonia a reuşit să ajungă pe jos până la intersecție, unde a intrat din nou 
în zona de semnal. Zăpada era înaltă şi groasă, dar a profitat de nişte urme 
proaspete. Femeia care le-a lăsat şchiopăta şi sângera. Antonia a mers încet, 
ca să nu rişte să o prindă din urmă. 

O oră mai târziu, peisajul liniştit era înţesat de poliţişti. Experţi 
criminalişti, plimbându-se printre cadavre şi urmele de gloanțe, umplând 
totul cu triunghiuri. Un procuror şi un judecător de instrucţie. Și oameni de 
la Departamentul de Interne. Chiar şi cineva de la Ministerul de Interne. 
Participarea unui comisar şi a unui subinspector corupți în toată acea 
tărăşenie o transformase într-o tevatură de proporții neobişnuite. Care, la fel 
ca toate belele scabroase, a ajuns sub preg. 

Când Lola Moreno este preluată de o ambulanţă — cu umerii căzuți 
înfăşuraţi într-o pătură —, Jon o priveşte cu dispreţ. 

— Ce mă enervează cel mai tare e că o să scape basma curată. 

— Precis, spune Antonia, împărtăşindu-i frustrarea. Dar am făcut ceea ce 
trebuia. 

E frig. Şi ei sunt înfăşurați în pături, care nu prea ajută împotriva aerului 
îngheţat care coboară de pe munte. Probabil că va ninge foarte curând. Jon 
tropăie, încercând să se încălzească. 

— Nu prea sunt sigur, scumpete. Ne-am abătut prea mult. 

— Dacă mergi în linie dreaptă, nu poți să ajungi prea departe, spune 
Antonia. 

E mult mai Simplu să-i ierţi pe alții că au greşit decât că au avut 
dreptate, se gândeşte Jon. 

— Posibil. Dar ştiu că eu mă opresc aici. 

În condiţii normale, poate că Antoniei i-ar lua ceva timp să priceapă ce 
încearcă Jon să spună. Colegul ei. Singurul ei prieten. Chiriaşul ei, care 
locuieşte cu trei etaje mai jos. Dar multe luni s-a temut că va veni acest 
moment. Momentul în care va spune gata. 


— Deci nu mai suntem împreună, zice ea. 

— Aşa se pare. 

Ceea ce s-a întâmplat în ultimele săptămâni a fost mai mult decât ar fi 
putut suporta oricine. I-a forțat încrederea, l-a minţit, l-a împins până la 
limită şi dincolo de ea. 

Adevărul e că nu-l poate învinul. 

Dar nici n-o să-i facă situația prea uşoară. 

— Şi ce mă fac eu acum fără tine? 

Lui Jon îi este clar. 

— Lăsând la o parte minciunile şi prostia, o să faci cercetări în 
continuare, fără să te dai bătută. Fiindcă asta eşti. O detectivă. Poate cea 
mai bună. 

— Poate? întreabă Antonia. 

— Nu le cunosc chiar pe toate, scumpete. 


EPILOG 


— Cât timp înseamnă 

pentru totdeauna? întrebă Alice 
— Uneori, doar o secundă, 
răspunse lepurele Alb. 


LEWIS CARROLL 


Un rămas-bun 


Camera s-a schimbat mult. Toate lucrurile Antoniei sunt strânse, puse în 
cutii. 

Marcos nu s-a schimbat. 

E în continuare legat de viață prin aparate. 

Trupul i s-a deteriorat şi mai mult în aceste luni. Membrele i s-au 
încovoiat, pielea i-a devenit opacă şi flască. Făcând diagnosticul vizibil. 
Medicii îl declaraseră irecuperabil cu ani în urmă. „Nicio şansă!” spuseseră. 
lar Antonia nu i-a crezut. A întors spatele rațiunii, pentru că era prea 
orgolioasă ca să recunoască o greşeală ireparabilă. 

Apoi l-a cunoscut pe Jon. Şi s-a schimbat totul. 

Cineva bate la uşă. Deschide cu grijă. 

E un bărbat înalt, elegant. Bărbatul de care are azi nevoie să fie lângă ea. 

— Bună, tată. 

Sir Peter Scott e surprins că fiica lui l-a chemat. Dar a venit, deşi nu s-au 
mai văzut de luni bune. 

A venit şi asta contează. 

— Ce face Jorge? 

— Creşte. Vrea să te vadă. 

— Mâine, promite Antonia. 

— Îi spun să pregătească tabla de şah. 

— Mi-e dor de el, spune ea. 

Şi e adevărat. 

Antonia şi Peter stau puţin împreună pe patul lui Marcos, privind trupul 
inert. Carcasa goală care adăpostise odinioară o iubire incredibilă. 

— Toate lucrurile astea pe care pot să le fac. Toate abilităţile astea. Şi nu 
pot să-l salvez. 

Tatăl ei nu spune nimic. Nici n-o ia în braţe. Ani întregi de respingeri 
continue l-au învăţat să nu se apropie de ea. Inclusiv în acest moment, în 
care Antonia are atâta nevoie de el. În care Antonia ar vrea să o facă. 

Nu primeşte consolare, aşa că o caută în sufletul ei. 

De când ne naştem, ne ştim soarta. Leagănul se clatină pe marginea 
prăpastiei dispuse să-l înghită. Viaţa noastră este doar o flacără pieritoare 
între două bezne infinite. Finalul care ne aşteaptă ni se pare mai ameninţător 


decât întunericul anterior, acea clipă în care nu ştiam cum arătam înainte de 
a ne naşte. Poate ne e teamă de ceea ce urmează fiindcă, în adâncul 
sufletului, un crâmpei din fiinţa noastră ne aminteşte de ceva teribil. Ceva 
de care uităm când ne umplem pentru prima dată plămânii cu aer şi 
plângem. 

Și, dacă nimic nu ne salvează de la moarte, măcar dragostea să ne 
salveze de la viață. 

Antonia îl sărută pe Marcos pe buze pentru ultima dată. Apoi îi face 
semn medicului, care aşteaptă răbdător lângă aparatul respirator. 

Când aparatele se opresc, Antonia începe să plângă. Recunoscătoare 
pentru atâta dragoste. 


O plimbare 


Antonia Scott îşi permite să se gândească la sinucidere timp de cincizeci 
şi patru de minute lungi. 

A refuzat invitaţia de a se întoarce acasă cu maşina tatălui ei. Preferă să 
meargă pe jos, să păstreze acest timp pentru ea însăşi. Ca să recupereze 
timpul pierdut. 

Cincizeci şi patru de minute pot părea o perioadă lungă. 

Nu şi pentru Antonia Scott. Nu şi atunci când, de fapt, nu e în stare să se 
implice pe deplin în misiune. 

Nu se poate gândi decât la acum. 

Cum să meargă mai departe fără Jon. 

În al patruzeci şi optulea minut, decide că nu poate. 


O schimbare 


La numărul şapte de pe strada Melancolia, între timp, Jon îşi face 
bagajul. 

Nici nu are prea mare tragere de inimă, sinceri să fim. 

Hainele lui sunt destul de scumpe şi necesită o minimă atenție când sunt 
împachetate. Învelitori pentru costume, hârtie absorbantă, cutii din carton 
dublu, cu o bară pe mijloc. 

N-a cumpărat nimic din toate astea, aşa că, de fapt, doar a băgat în valiză 
lenjeria intimă, câteva perechi de şosete — nu pe toate —, o trusă de toaletă, 
două prosoape şi trei borcane cu gem de smochine făcut în casă. O parte din 
prada cu care ceilalți chiriaşi îi plătesc chiria Antoniei şi pe care ea a refuzat 
să o mănânce, sub pretextul grosolan că nu-i plac smochinele, iar gemul 
îngraşă. 

Se uită la ceas. 

La ora asta n-o să găsească nimic deschis, ca să cumpere materiale 
pentru ambalat. Dar e deschis restaurantul cu mâncare asiatică de pe strada 
Olivar. Ideal pentru o cină târzie. Poate vreo două episoade din serialul pe 
care l-a lăsat neterminat înainte de a începe toată tevatura. Să adoarmă în 
faţa televizorului. 

Iar mâine, cine ştie? Poate se mai gândeşte dacă se întoarce la Bilbao. 


Lp Lp — 


Jon iese pe stradă. Când se pregăteşte să treacă de colţ, aude paşi în urma 
lui. Paşi de femeie, paşi mici. Se întoarce, zâmbind. Dar nu e Antonia. E o 
femeie slabă, bine îmbrăcată şi zâmbitoare. Are o faţă amabilă. 

— Mă scuzati. Îmi puteţi spune unde e strada Atocha? 

— E încolo, mergeţi drept, spune Jon, mascându-şi dezamăgirea. 

Femeia îi zâmbeşte la rândul ei. Apoi, scoate o seringă din buzunar şi 1-0 
înfige în gât. 

— Dar ce dr... spune Jon, îndepărtând-o cu un dos de palmă. 

Chipul amabil al femeii este ultimul lucru pe care îl vede înainte ca nişte 
braţe puternice să-l prindă din spate, înainte ca întunericul să se pogoare 
asupra lui. 


Un salut 


Telefonul Antoniei sună pe când ea urcă pe Lavapies, în dreptul străzii 
Cabeza. 

— Nu e momentul potrivit. 

— Ascultă-mă, Scott, spune Mentor. Avem dovada. Fantoma ta s-a 
dovedit a fi foarte reală. 

— Nu înţeleg. 

— Nu pot să-ți spun mai multe la telefon. Dar ştim ce s-a întâmplat în 
Anglia şi în Olanda. 

Antonia înțelege, în sfârşit, la ce se referă Mentor. Şi se delectează cu o 
crudă realitate. Singurul lucru mai rău decât să strigi de unul singur când ai 
dreptate este să ţi se dea dreptate când e prea târziu. 

— A fost White. 

— M-am întors la Madrid. la-l pe inspector cât mai repede şi veniţi aici. 

Antonia închide şi grăbeşte pasul. 

Când dă colţul spre strada Olivar, aproape să ajungă acasă, îl vede. 

Doi bărbaţi se luptă cu al treilea, ca să-l urce într-o dubă. Bărbatul se 
zbate fără putere. Un sac negru îi acoperă capul, dar Antonia nu are nevoie 
să-i vadă faţa ca să ştie cine e. 

O femeie elegantă, îmbrăcată într-o pelerină şi cu un chip amabil, se 
întoarce şi o vede. E prea departe ca să i se întrezărească surpriza din 
privire, micul cadou pe care 1-l aduce faptul că ea e martoră la ceea ce se 
întâmplă. Dar Antonia nu are nevoie să o vadă ca să ştie. 

Sandra Fajardo o salută cu mâna înainte de a se urca în dubă. 

Antonia aleargă către ei, ştiind că e prea departe. Duba se îndepărtează, 
în Jos, şi o lasă imediat pe Antonia în urmă. Dar ea nu se dă bătută. Aleargă 
în continuare, până când plămânii încep să o usture, iar inima îi bate în piept 
ca un ciocan pneumatic. 

Când se opreşte, cu mâinile pe genunchi, chinuindu-se să respire, 
primeşte mesajul. 


Sper că nu m-ai uitat 
Ne jucăm? W. 


Nota autorului 


Povestea Antoniei Scott dospeşte de zece ani şi îți promit că, atunci când 
va sosi momentul, îți voi spune cum a început totul. Până atunci, te rog să 
păstrezi în continuare secretul romanelor mele. 

A, şi încă ceva. 

Da. 

Antonia şi Jon se vor întoarce. 


Mulţumiri 


Vreau să mulțumesc. 

Antoniei Kerrigan şi întregii ei echipe: Hilde Gersen, Claudia Calva, 
Tonya Gates şi celorlalți, sunteți cei mai buni. 

Lui Carmen Romero, Bertei Noy şi lui Juan Diaz, care au crezut în 
Antonia Scott şi în Jon Gutiérrez, întregii echipe a departamentului 
comercial de la Penguin Random House, care îşi dă pielea şi sufletul ca să 
facă cunoscute cărțile până şi în cele mai îndepărtate colțuri ale lumii. Evei 
Armengol, Nuriei Alonso şi lui Irene Pérez, care m-au ajutat să prezint 
povestea publicului. Raffaellei Coia, care s-a ocupat de macheta şi de 
corectura cărții. 

Lui Juanjo Ginés, poet care locuieşte în Cueva de los Locos şi se 
destinde în Jardín de los Turcos, care merită o mulțumire ce întârzie de 
mult, de acum şapte cărți. 

Lui Javier Cansado, Dani Rovira, Mónicăi Carrillo, lui Alex O’Dogherty, 
Agustín Jiménez, Bertei Collado, lui Ángel Martin, Maríei Gómez, lui 
Manel Loureiro, Clarei Lago, lui Raquel Martos, lui Roberto Leal, lui Toni 
Garrido, Carme Chaparro, Ernesto Sevilla, Luis Piedrahita, Miguel Lago, 
Goyo Jiménez, Berto Romero şi atâtor altora persecutați pe bună dreptate de 
Arturo González-Campos. 

Inspectorului-şef Antonio Rodríguez Puertas şi tuturor femeilor şi 
bărbaților curajoşi din UDYCO, care apără zi de zi cei o sută cincizeci de 
kilometri de coastă ai provinciei, mulţumiri deosebite. Situaţiile cu care se 
confruntă ei ar putea umple trei romane cu fapte reale, pentru care, dacă le- 
aş fi descris în această carte, aş fi fost acuzat că prezint poveşti neverosimile 
(un cuvânt folosit de minţile înguste). 

Costa del Sol este o destinaţie predilectă pentru mafiile de multe 
naționalități şi pentru grupuri de asasini înarmaţi care îi fac să pălească pe 
cei din Îngerul Negru (şi care sunt, din păcate, foarte reali). Membrii 
UDY CO apar extrem de rar la jurnalele de ştiri, deşi în 2018 au făcut peste 
cinci sute de arestări, au confiscat patruzeci de mii de kilograme de droguri 
şi sute de milioane de euro în numerar. O muncă discretă şi loială, 
desfăşurată în toiul unor reglări de conturi mortale între bande — soldate cu 
zeci de morți —, cu amenințări şi frică. Ce-i explică Romero lui Jon se 
bazează pe fapte reale: doar în 2018 s-au înregistrat în Marbella reglări de 


conturi cu bombe, asasinate cu împuşcături, comise de pe motociclete, de pe 
biciclete, atacuri asupra caselor, cu răpiri, cu mutilări faciale sinistre, atacuri 
cu arme Kalaşnikov, în restaurante... Şi la ieşirea de la o împărtăşanie, căci 
şi răufăcătorii se uită la Naşul. 

Inspectorul-şef Rodriguez Puertas, apropo, este omul care a confiscat în 
viaţa reală cocaină în valoare de treizeci şi patru de milioane de euro, 
ascunsă în borcane de Nutella. Şi pentru această parte trebuie să-i 
mulțumesc. 

În ceea ce priveşte corupţia: deşi e adevărat că, în trecut, au existat 
câteva mere putrede în sânul UDY CO, lăudabilele eforturi depuse de poliție 
şi de procuratură au reuşit să le îndepărteze şi să ducă la condamnarea lor, 
iar acestea sunt cazuri izolate într-un grup imens de oameni care fac mari 
sacrificii. Chiar şi aşa, ca de obicei, realitatea bate de departe ficțiunea. Un 
inspector-şef şi trei inspectori de la UDYCO Marbella au fost arestaţi în 
2008 pentru că au trecut de partea cealaltă şi au creat o reţea pentru 
protejarea traficanților de droguri. Asta ne aminteşte de „prietenii noştri 
adevăraţi”, ca să-l parafrazăm pe Alfred Hitchcock. 

Lui Rodrigo Cortes, o inspirație permanentă, un prieten loial, care m-a 
ajutat să revizuiesc manuscrisul. 

Lui Manuel Soutiăo: încă una şi se fac opt. 

Lui Arturo Gonzâlez-Campos, desenator profesionist şi realizatorul unui 
podcast vocaţional. Sper ca într-o bună zi să mă inviţi într-unul dintre 
programele tale. 

Lui Alberto Chicote, care, de asemenea, a luat la puricat manuscrisul. 

Lui Gorka Rojo, consilier pe probleme basce şi în fizica teoretică a 
Jamboanelor. 

Le mulţumesc lui James Gunn, Andreei Köhler, lui Pablo Neruda, Arturo 
Pérez-Reverte, John Carpenter, Gabriel Garcia Márquez. 

Mulţumiri lui Joaquin Sabina şi Pancho Varona, banda mea sonoră. 

Le mulțumesc, de asemenea, lui Cruz Morcillo şi Pablo Muñoz, autorii 
cărții Palabra de Vor, o investigaţie exhaustivă (şi înfiorătoare) referitoare 
la mafia rusă din Spania. 

Celei mai importante, Bárbara Montes. Soţia mea, iubita mea, prietena 
mea cea mai bună. Lumea e un loc mai bun doar fiindcă tu te afli în ea. Te 
iubesc şi sper să trăim suficient de mult încât să vedem împreună Faza 24. 

Şi tie, cititorule, pentru că ai făcut din lucrările mele un succes în 
patruzeci de ţări, îti mulţumesc din inimă. O ultimă rugăminte: nu povesti 


nimănui finalul şi nici nu face comentarii pe rețelele de socializare despre 
final, cu atât mai puţin despre ceea ce ţi-am mărturisit în Nota autorului. 
Dacă scrii o recenzie pe o librărie online sau pe Goodreads (mulțumesc, 
apropo, asta ajută mult), nu comenta nimic, nici măcar sub eticheta 
SPOILER, fiindcă toată lumea ar putea vedea şi s-ar strica surpriza. 

O îmbrăţişare imensă, 


JUAN GOMEZ-JURADO 

Proaspăt şi îndrăzneț, cu siguranță nu genul 


de roman politist cu care te-ai obisnuit 


— ORIOL RODRIGUEZ 


BOOKZO 


(D Denumire informală pe care o dau locuitorii din Bilbao orașului lor (n. tr.). 

12) Aluzie la un cântec interpretat de Joaquín Sabina (n. tr.). 

3 „Mamă” în limba bască (n. tr.). 

t8 Un exercițiu care constă într-o anumită tehnică de salt (n. tr.). 

{5} Canal de televiziune rusesc (n. tr.). 

w6) „La revedere” — în limba rusă, în original (n. tr.). 

m Departamentul Antidrog și Crimă Organizată din Spania (n. tr.). 

(3) Grupul de state împotriva corupției al Consiliului Europei (n. tr.). 

o) Supă specifică regiunii Andaluzia din Spania, pe bază de pâine și migdale, care se servește rece 
(n. tr.). 

to; Supă tradițională pescărească din Málaga (n. tr.). 

CL Titlul unei cunoscute comedii spaniole (n. tr.). 

112 Tambovskaia și Malișevskaia sunt două grupări ale mafiei ruse (n. tr.). 

t3; Grup mexican de muzică pop (n. tr.). 

Dy oaquin Sabina este un cântăreţ spaniol contemporan, cu o discografie impresionantă (n. tr.). 

15) Aluzie la un roman poliţist al cărui personaj principal este un criminal în serie orb (n. tr.). 

15 puternică organizaţie criminală a mafiei ruse (n. tr.). 

UT Liderul absolut al mafiei ruse (n. tr). 

(8) Formaţie muzicală care a reprezentat Spania la Eurovision în 1973 (n. tr.). 

(19 Autoritatea spaniolă de combatere a spălării banilor (n. tr.). 

120; În traducere literală, „loc de aruncat câini”. Se pare că denumirea a fost dată în timpul Bătăliei de 
la Las Navas de Tolosa, din 1212, când soldaţii prinși de inamici, numiţi „câini infideli”, erau 
aruncaţi în canion (n. tr.). 

21 Aluzie la sticlele de bere (n. tr.). 

a Specie de cimpanzeu pe cale de dispariţie (n. tr.). 

12) Denumire dată partizanilor naziști, care purtau cămăși maro (n. tr.). 

124) Joc de cuvinte intraductibil. În limba spaniolă, diferă doar prima literă la cuvintele „suerte” 
(noroc) Și „muerte” (moarte) (n. tr.). 

125) Unitatea de elită a poliţiei spaniole (n. tr.). 

126 Coadă cu care unele animale se pot agăța (n. tr.). 

27 19 dias y 500 noches” — album al cantautorului spaniol Joaquin Sabina, la care autorul face 


adesea referire în cărțile sale (n. tr.). 

